PPM ge ticket dhyne beyfulhun kanda'alhan committee eh | Mihaaru\n29 ނޮވެމްބަރ 2018 - 20:05 23 comments\nޕީޕީއެމްގެ ސެކްރެޓަރީ ޖެނެރަލް މުހައްމަދު ހުސައިން ޝަރީފު (މުންދު) "މިހާރު" އަށް ވިދާޅުވީ އެ ކޮމިޓީގެ މަސްއޫލިޔަތަކަށް ވާނީ 2014 ވަނަ އަހަރު ބޭއްވި ރައްޔިތުންގެ މަޖިލިހުގެ އިންތިޚާބަށް ވެސް އެ ޕާޓީން ޓިކެޓު ދިން އުސޫލުން، އިންތިޚާބަށް ކުރިމަތިލައްވާ ބޭފުޅުންނަށް މާކްސް ދީގެން ގޮތެއް ނިންމުން ކަމަށެވެ.\nއެންމެ ފަހުން ބޭއްވި ރައްޔިތުންގެ މަޖިލިހުގެ އިންތިޚާބުގައި ޕީޕީއެމްގެ ޓިކެޓު ދިނީ ދާއިރާތަކުން އެ ޕާޓީގެ ޓިކެޓު ހޯދުމަށް ކުރިމަތިލެއްވި ބޭފުޅުންގެ ޝަރުތުތައް ބަލައި މާކްސް ދިނުމަށް ފަހު އެވެ. މާކްސް ދިނުމުގައި، ޕާޓީގައި ހޭދަކުރި މުއްދަތާއި އަދާކުރެއްވި މަގާމުތަކަށް ބަލަ އެވެ. ޕްރައިމަރީ އަކަށް ދަނީ ކޮމިޓީން ކަނޑައަޅާ ވަރަކަށް މާކްސް ނުލިބޭ ކެންޑިޑޭޓުން ތިބި ދާއިރާތަކުންނެވެ.\n"އަޅުގަނޑުމެން ޓިކެޓް ދޭނެ ގޮތުގެ ތަފްސީލް ކުރިއަށް އޮތް ދެ ދުވަހެއްގެ ތެރޭގައި ތިޔަބޭފުޅުންނަށް [މީޑިއާއަށް] ހާމަކުރާނަން. މިއަދު ނިންމީ އެ މަސައްކަތް ކުރާނެ ކޮމިޓީއެއް،" މުންދު ވިދާޅުވި އެވެ.\nޕީޕީއެމްގެ ޓިކެޓު ދޭނެ އުސޫލާ އެކު، އެ ޕާޓީއާ އެކު ކޯލިޝަން ހަދާފައިވާ ޑީއާރުޕީގެ ކެންޑިޑޭޓުންނަށް ފުރުސަތު ދޭނެ ގޮތަކާ މެދު ވެސް މަޝްވަރާ ކުރަމުން އަންނަ ކަމަށް މުންދު ވިދާޅުވި އެވެ.\nވެރިކަން ކުރާ ޕާޓީގެ ގޮތުގައި އޮވެ، އެންމެ ފަހުން ބޭއްވި ރައްޔިތުންގެ މަޖިލިހުގެ އިންތިޚާބުގައި ޕީޕީއެމުން ވަނީ ގިނަ ގޮނޑިތަކެއް ހޯދައިފަ އެވެ. ނަމަވެސް ޕާޓީގެ ތެރޭގައި ޖެހުނު މައްސަލަތަކާއި ސަރުކާރު ބަދަލުވުމުން އެ ޕާޓީގެ މެމްބަރުންގެ އަދަދު މިހާރު ވަނީ ބޮޑުތަން ދަށް ވެފަ އެވެ. މިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބާ ހަމައަށް އެންމެ ބާރުގަދަ ޕާޓީގެ ގޮތުގައި ބަލަމުން އައި ޕީޕީއެމްގައި މިހާރު ތިއްބެވީ ރައްޔިތުންގެ މަޖިލިހަށް ނިސްބަތްވާ 29 މެމްބަރުންނެވެ. އަދި ރައްޔިތުންގެ މަޖިލިހުގެ ކޮންޓްރޯލް ވެސް ޕީޕީއެމަށް ވަނީ ގެއްލިފަ އެވެ.\nއާ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ވަޒީރު ކަމަށް ވަޑައިގަތުމަށް ރައްޔިތުންގެ މަޖިލިހުގެ އެމްޑީޕީގެ ގިނަ މެމްބަރުންތަކެއް އިސްތިއުފާ ދެއްވުމާ އެކު، މިހާރު މަޖިލިހުގެ ޖުމްލަ އަކީ 79 މެމްބަރުންނެވެ. އެމްޑީޕީ އާއި ޖޭޕީގެ 19 މެމްބަރުންނާ އެކު، މަޖިލިހުގައި ސަރުކާރު ކޯލިޝަން ތަމްސީކުރައްވާ ޖުމްލަ މެމްބަރުންގެ އަދަދަކީ 46 އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ޕީޕީއެމް ރައްޔިތުންގެ މަޖިލީހުގެ އިންތިޚާބު 2019 މުހައްމަދު ހުސެން ޝަރީފު (މުންދު)


Gina Bayaku Ehthan Nuvaa Gothah Raeesah Maruhaba Kiyan Angaifi - Vaguthu\nގިނަ ބަޔަކު އެއްތަން ނުވާ ގޮތަށް ރައީސަށް މަރުހަބާ ކިޔަން އަންގައިފި\nރައީސް އިބްރާހިމް މުހައްމަދު ސޯލިހް ހޯރަފުށީގައި. ---ފޮޓޯ: ރައީސް އޮފީސް\nތިލަދުންމަތީ ދެކުނުގެ ބައެއް ރަށްތަަކަށް ރައީސް އިބްރާހިމް މުހައްމަދު ސޯލިހު ކުރައްވާ ދަތުރުފުޅުގައި، މަރުހަބާ ކިއުމުގެ ގޮތުން ބޮޑެތި އެއްވުންތައް ނުބާއްވަން ރައީސް އޮފީހުން އަންގައިފިއެވެ.\nރައީސް އޮފީހުގެ ތަރުޖަމާނު މަބްރޫކް އަޒީޒް ވިދާޅުވީ ރައީސް ކުރައްވާ ރަސްމީ ދަތުރުފުޅާ ގުޅިގެން، އެ މަނިކުފާނަށް މަރުހަބާ ދެންނެވުމަށް ޚާއްސަ އިންތިޒާމްތައް ހަމަޖެއްސުމަށް ގިނަ ރިކުއެސްޓްތަކެއް ލިބިފައިވާ ކަމަށެވެ. ނަމަވެސް، ކޮވިޑްގެ މި ހާލަތުގައި ގިނަ ބަޔަކު އެއްތަންވުމަކީ އެންމެ ރައްކާތެރި ކަމަކަށް ނުވާނެ ކަމަށް މަބްރޫކް ވިދާޅުވިއެވެ.\nމި ސަބަބަށްޓަކައި ގިނަ ބަޔަކު އެއްތަން ނުވާނެ ގޮތަކަށް މަރުހަބާގެ ކަންކަން އިންތިޒާމު ކުރުމަށް ކަމާގުޅޭ ހުރިހާ އިދާރާތަކަށް އަންގާފައިވާކަމަށް މަބްރޫކް ވިދާޅުވިއެވެ.\nތިލަދުންމަތި ދެކުނުގެ ބައެއް ރަށްތަކަށް ކުރައްވާ ރަސްމީ ދަތުރުފުޅުގައި އެ މަނިކުފާނު ވަޑައިގަންނަވަން ހަމަޖައްސާފައިވަނީ ހދ. ހަނިމާދު އާއި ކުޅުދުއްފުށި އަދި ކުމުންދުއަށެވެ.\nތަރައްޤީގެ މަޝްރޫތަކުގެ އެންމެ ފަހުގެ އަޕްޑޭޓް ބައްލަވާލައްވާ ކައުންސިލްތަކާއެކު ބައްދަލުކުރުމަށް ވެސް ވަނީ ހަމަޖެހިފައެވެ. ރައީސްގެ ސިޔާސަތަކީ ރައްޔިތުންނާ ގާތުން މަސައްކަތްކޮށް، ކައުންސިލްތަކުގެ ބައިވެރިވުމާ އެކު ތަރައްގީގެ މަޝްރޫޢުތަކާއި ޚިދުމަތްތައް ފޯރުކޮށްދިނުންކަމުގައިވާ އިރު، މި ސިޔާސަތު މި ދަތުރުފުޅުގެ ތެރެއިން ކުރިއަރުވާން މަޝްވަރާކުރައްވާނެ ކަމަށް ރައީސް އޮފީހުން ހާމަކުރެއެވެ.\nމި ދަތުރުފުޅަކީ ކޮވިޑްގެ ހަތަރު ވަނަ ރާޅަށްފަހު ދަތުރުފަތުރުކުރުމަށް ލުއިތައް ދިނުމަށްފަހު އެމަނިކުފާނު ރާއްޖޭގެ ރަށަކަށް ކުރައްވާ ފުރަތަމަ ދަތުރުފުޅެވެ.\nރައީސް އެމެރިކާ އަށް ކުރެއްވި ދަތުރު ނިންމަވާލައްވައި ރާއްޖެ އަށް\nއޯޝަން ކޮންފަރެންސްގައި ބައިވެރިވެވަޑައިގަތުމުގެ ދައުވަތު ރައީސަށް\nޖުލައި 16, 2021 13:40\nއިބުރާހިމާ ތިޔައުޅެނީ ކޮންޑުރާއެއް ކުޅެންތަ! މަރުހަބާ ކިޔުމަށް މީހުންނުދާނެތީ ކުޅޭ ޑުރާމާއެއްތީ!\nޖުލައި 16, 2021 14:39\nކޮން ކަމަކާ މަރުހަބާ ކިޔަންވީ ؟؟ އޭނަ ސަރުކާރުގަ ޖިންސީ ފުރައްސާރަ ކުރިލެއް މަދުވީމަ؟\nކޮވިޑް އޭ ކިއައިގެން ވައްކަން ނުކުރީމަ ؟ ލަދީނީ ރިޕޯޓްތައް ނެރުނު މީހުންނައް އަދަބް ދިނީމަ ؟\nޖުލައި 16, 2021 15:11\nބަލަ ރައްޔިތުން ނޫޅެޔޭ މޮޔަވެގެނެއް ތަނެއްގަ ހުރި މޮނިއުމެންޓެއް ގެންގޮސް ރަށައްލާއިރަށް އެއަށް މަރުހަބާކިޔާކަށް، އަސްލުވީ ގޮތަކީ ނުކުންނާނެ ރައްޔިތަކުވެސް ނެތީ މަބުރޫކު 2ވަނަ ދައުރެއްގެ ހުވަފެން ދައްކައިގެން ގުބޯހެއްދިޔަކަށް ތާއީދު ނެތީމަ ކީއްކުރާނީ ، ހަނިމާދޫ ރައްޔިތުން ނުކުމެ ރަށުން ނުބޭލުވިއްޔާ ވާރަނގަޅު، ބުނާނެ ވާހަކައެއްނެތް އަނިޔާއެއް ނުކުރާތި މުހައްމަދު އަމީނުވެސް ނިޔާވީ ލިބުނު ޒަހަމްތަކެއްގެ ސަބަބުންނޭ ބުނާތީ އަޑުއެހިން އެއީވެސް ބޮނޑު ތިލަދުންމަތީން މީހުންއައިސް ހިންގި ގަޑުބަޑެއްކަމަށް ބުނާތީ އިވެނީ؟؟؟؟؟؟؟\nޖުލައި 16, 2021 15:41\nދަށުން ދަމާޕާޓީގައި މިހާރު ތިބީ ހާދަމަދު މީސްކޮޅެކޭދޯ ކީއްކުރާނީ ޔެލޯކުލަ ދެން މި ގައުމުގާ ފަޑު ވެގެނެއްނުދާނެ ލަލަލާލާ\nޖުލައި 16, 2021 15:45\nނިމިދިޔަ އަނިޔާވެރި ސަރުކާރަށްވުރެ އަދިވެސް ހާސްބައި ރަނގަޅު.\nޖުލައި 16, 2021 16:39\nސޯލިހުއަށް މަރުހަބާ ކިޔާކަށް ރަށްޔަތުންނެއް ބޭނުމެއްނުވޭ ގައުމުހަލާކުގެ ތެރެއަށް ވަށްޓާލާ ވެރިކަން ލިބުނު ދުވަހު ފަނޑިޔާރު ކުރިމަތީ ކުރި ހުވަޔާ ހިލާފުވެފަވާކަން މިއަދު ނަފުރަތުގެ ބިލުންވެސް ރަށްޔަތުންނަށް ވަރަށްސާފުކޮށް އެބައެނގޭ.\nޖުލައި 16, 2021 16:45\nބޭނުމެއްނޫން މަރުހަބާ ކިޔާކަށް ވައުދާ ހިލާފުވެފަ ހުރި މީހެެއްތީ ނަފުރަތުގެ ބިލުކޮބާ އަދިވެސްމީނަޔަށްސަލާމްކުރަންދޯ ދާންވީ.


Mi kudhinna medhu badhalu kuran vee visnun! | Mihaaru\nމި ކުދިންނާ މެދު ބަދަލުކުރަންވީ ވިސްނުން!\nއެއީ އެ އުމުރުގެ އެހެން ކުދިންގެ ފަރާތުން ވެސް ފެންނަ ކަންކަމެވެ. ހަމައެކަނި ތަފާތަކަށް ވަނީ ހިޔާއަށް ނަގާ ކުދިންގެ ތެރޭގައި އަޅާލުމާއި ލޯބި ނުލިބި މިޒާޖަށް ބަދަލު އައިސްފައިވާ ކުދިންތަކެއް ތިބި ކަމެވެ.\nށ. ފުނަދޫ ޗިލްޑްރަންސް ސާވިސް ސެންޓަރުގެ ކުދިންނާ އެކު މިދިޔަ ހަފުތާގައި ފަސްޓް ލޭޑީ ފަޒްނާ އަހްމަދު ވަގުތުކޮޅެއް ހޭދަކުރައްވަނީ. -- ފޮޓޯ/ ރައީސް އޮފީސް\n16 ސެޕްޓެމްބަރ 2021 - 08:19\nދެތިން ސުވާލުގެ ޖަވާބުގައި، ކުޑަ ފިރިހެން ކުއްޖާ ކިޔައިދިނީ ބާކީކުރި އޭނާގެ ދިރިއުޅުމުން ކުޑަ މިންވަރެކެވެ؛ ވިލިމާލެ ކުޑަކުދިންގެ ހިޔާގައި "ބަންދުވެ" ތިބެން ޖެހުނު އުނދަގޫ ކަންކަމެވެ. ތޮއްޖެހުން ބޮޑު މާލޭގައި އެއްގޮތަކަށް ވެސް ދިރިއުޅެން ބޭނުން ނުވުމެވެ. ހިޔާގައި އެކުގައި އުޅުނު ބޭބެ އޭނާގެ ގާތަށް ގެންނަން ބޭނުންވެފައި ހުރި ކަމެވެ.\nށ. ފުނަދުއަށް ބަދަލުވެ ހޭދަވީ މުއްދަތުގައި، އޭނާ އަށް ހިތްހަމަޖެހުމަކީ ކުރިއާ ހިލާފު މިނިވަން ކަމެއް ލިބުމެވެ. އެހެން ކުދިންނާ އެކު ސްކޫލްގައި އުޅެވުމާއި މީހުންނާ ބައްދަލުވުމާއި މޫދަށް ދިއުން އަދި ފުޓްބޯޅަ ކުޅެން ދިއުމުގެ ފުރުސަތު ފަހިވެފައި އޮތުމެވެ.\nމާހައުލު ބަދަލުކުރުމުން ލިބޭ އުފަލުގެ ވާހަކަ ދެއްކީ ހިތު ތެރޭގައި، ހުރި ޝަކުވާތަކާއި ހިތާމަތައް ނުދައްކަ އެވެ. އެއީ، މަންމަ އާއި ބައްޕަ އަދި އާއިލާގެ ލޯބިން މަހްރޫމްވުމުގެ ހިތްދަތިކަން އޮތް ވަރެވެ. މިކަން އެ ކުދިންގެ ފަރާތުން ފެންނަނީ އަދި ކިޔައިދެނީ ވެސް 24 ގަޑިއިރު ށ. ފުނަދޫ ޗިލްޑްރަންސް ސާވިސް ސެންޓަރުގައި އުޅޭ ކެއާޓޭކަރުންނަށެވެ.\nށ. ފުނަދޫ ޗިލްޑްރަންސް ސާވިސް ސެންޓަރުގައި ދެ ކުއްޖަކު އެތަނުގެ މުވައްޒަފުންނާ އެކު: އެއީ އެންމެ ގިނަ ކުދިން ބަލަހައްޓާ ސެންޓަރު. -- ފޮޓޯ/ މިހާރު\nމަންމަ އާއި ބައްޕަ ނުވަތަ ގާތް ތިމާގެ މީހަކު ކޮންމެވެސް ދުވަހަކުން ބަލައި އަންނާނެ ކަމަށް އެ ކުދިން އިންތިޒާރުކުރެ އެވެ. އެ ކުދިންނާ ބެހޭ ގޮތުން ހިތް ނޭދޭ ވާހަކައެއް އަޑު އިވިއްޖެ ނަމަ އެހެން ކުދިންނެކޭ އެއްގޮތަށް ސުވާލުތައް ގިނަވެ އެވެ. ބައެއް ފަހަރަށް ކެއާ ޓޭކަރުންނަށް ޖަވާބު ދޭން އުނދަގޫ ސުވާލުތަކެވެ.\nއެކަމުގައި ރުޅި ގަދަވެ އެވެ. ރޮއެ، ބޮޑާހަކައި ވެސް ހަދަ އެވެ. ބައެއް ފަހަރަށް ވާހަކަ ދައްކައިގެން ކޮންޓްރޯލް ކުރަން އުނދަގޫވާ ހިސާބަށް ދެ އެވެ. އާއިލާގެ ކޮންމެވެސް މީހަކަށް ގުޅައި އެތަނުން ގެންގޮސްދޭން އެދުމަށް ކެއާވޯކަރުން ގާތު ބުނެ އެވެ.\nކެތްތެރިކަމާ އެކު އެ ކުދިންގެ ކަންކަމުގައި ކެއާޓޭކަރުން އުޅެނީ ވަޒީފާއެއްގެ ގޮތުގައި ދެކިގެންނެއް ނޫނެވެ. އާއިލާގެ ލޯބިން މަހްރޫމްވެ، އަޅާލުމާއި ކުލުނު ނުލިބުނު އެ ކުދިން ތަހައްމަލްކުރާ ކަންކަން އެންމެ ގާތުން ފެންނަ ބައެއްގެ ހައިސިއްޔަތުން ކުލުނު ވެސް އުފެދިގެންނެވެ.\nއެއީ ގޯސްކުދިން ކަމުގެ ވިސްނުމާއި ގޮންޖެހުން!\nމައިންބަފައިން އިހުމާލުވުމުގެ ސަބަބުން ދައުލަތުގެ ބެލުމުގެ ދަށުގައި ތިބި އެ ކުދިން ރަށްރަށުގެ ސެންޓަރުތަކަށް ބަދަލުކުރީ އެހެން ކުދިންނެކޭ އެއްގޮތަށް އާއިލީ މާހައުލުގެ ތެރޭގައި އުޅުމުގެ ފުރުސަތު ފަހިކޮށްދިނުމަށެވެ. އެކަމަކު ރަށްރަށަށް ބަދަލުކުރިއިރު އެންމެ ބޮޑު ގޮންޖެހުމަކަށް ވީ މުޖުތަމައުގެ ބައެއް މީހުން އެ ކުދިން ބަލައިގަތުމަށް ދެކޮޅު ހެދުމެވެ. އެ ކުދިންނާ މެދު ގެންގުޅޭ ވިސްނުން ބަދަލު ނުވެ އޮތުމެވެ.\nރައީސް އިބްރާހިމް މުހައްމަދު ސޯލިހް މިދިޔަ ހަފުތާގައި ށ. އަތޮޅަށް ކުރެއްވި ދަތުރުގައި އަރިހުގައި ވަޑައިގަތް އަނބިކަނބަލުން ފަޒްނާ އަހްމަދާއި ރައީސް އޮފީހުގެ ޕޮލިސީ ސެކްރެޓަރީ އަހްމަދު ހަމްދާން، ފުނަދޫ ޗިލްޑްރަން ސާވިސް ސެންޓަރުގެ މުވައްޒަފުންނާ ބައްދަލުކުރައްވައި އެތަނުގައި ހުރި ދަތިތައް އޮޅުންފިލުއްވަނީ. -- ފޮޓޯ/ ރައީސް އޮފީސް\nމިއީ، ހަމަ އަަހަރެމެންގެ ތެރެއިން ބަޔަކު އަށަގެންނުވި ވިސްނުމެކެވެ: ވިލިމާލެ ހިޔާއިން ބޭރަށް އެކަނި ނުކުމެއްޖެ ނަމަ ފާރެއް ނުވަތަ ފުރާޅެއްގެ މައްޗަށް އެއިން ކުއްޖަކު އަރައި ހުއްޓާ ފެނިއްޖެ ނަމަ އެ ކުއްޖެއްގެ އަހުލާގާ މެދު ސުވާލު އުފައްދައި އިނގިލި ދިއްކުރީ އެވެ. ކެއާ ވޯކަރުންނަށް ނުބެލިގެން ފާރުމައްޗަށް އެރީ ކަމަށް ބުނެ ބޮޑު މައްސަލައަކަށް ހަދައި ފޮޓޯ/ވީޑިއޯ ސޯޝަލް މީޑިއާ އަށް ލަ އެވެ. އެކަން ސިފަކުރަނީ އެ ކުދިން ކުރާ ބޮޑު ކުށެއްގެ ގޮތުގަ އެވެ.\nއެކަމަކު އެއީ އެ އުމުރުގެ އެހެން ކުދިންގެ ފަރާތުން ވެސް ފެންނަ ކަންކަމެވެ. ހަމައެކަނި ތަފާތަކަށް ވަނީ ހިޔާއަށް ނަގާ ކުދިންގެ ތެރޭގައި އަޅާލުމާއި ލޯބި ނުލިބި މިޒާޖަށް ބަދަލު އައިސްފައިވާ ކުދިންތަކެއް ތިބި ކަމެވެ.\nފުނަދުއަށް އެ ކުދިން ބަދަލުކޮށްގެން އުޅުނު ދުވަސްކޮޅުގައި ވެސް އާއްމުން ބޭނުން ނުވާ ބައެއް ކަންކަން އެ ކުދިންގެ ފަރާތުން ފެނުނެވެ. އެ ކުދިން އެ މާހައުލަށް ބަދަލުކުރާކަން ރައްޔިތުންނާ އެކަށީގެންވާ މިންވަރަކަށް ހިއްސާނުކޮށް އޮތުމުން ނުވަތަ އެސެސްމަންޓް ނުހެދުމުން އެކަން ނެގުނީ އިވިފައިވާ އަޑުތަކަށް ބަލައި ވެސް ވަރަަށް ބޮޑު ކަމެއްގެ ގޮތަށެވެ.\nށ. ފުނަދޫ އަމާން ހިޔާގެ ކުދިން: އެ ކުދިންނަށް މަސައްކަތް ދަސްކޮށްދީ ވަޒީފާގެ ފުރުސަތުތައް ހޯދައިދޭން އަންނަނީ މަސައްކަތް ކުރަމުން. -- ފޮޓޯ/ ރައީސް އޮފީސް\nބައެއް މީހުންނަށް ގަބޫލުކުރެވުނީ ކުޑަކުދިންގެ ހިޔާގައި ތިބި ގޮތަށް އެ ކުދިން ފުނަދޫގައި ވެސް ތިބެންވާނީ ވަކިން އެކަހެރިކޮށްފަ އެވެ. ދައުލަތުގެ މަރުކަޒުގެ ތެރޭގައި "ބަންދު"ވެފަ އެވެ. އެއީ ހިޔާގެ ކުދިންނެވެ. އަހުލާގު ގޯސްވާނެ އެވެ.\nފުނަދޫގައި އެކަންޏެއް ނޫނެވެ؛ ކުދިން ބަދަލުކުރި އެހެން ރަށްތަކުން ވެސް މި ގޮންޖެހުން ކުރިމަތިވި އެވެ.\n"ކުދިން ބަލައިގަތުމުގެ ހިތްހަމަޖެހުން"\nފުނަދޫ ޗިލްޑްރަން ސާވިސް ސެންޓަރަކީ އެންމެ ގިނަ ކުދިން އެއްފަހަރާ ބަލަހައްޓާ ތަނެވެ. އެތަނުގައި މި ހަފުތާ ނިމޭއިރު 8-16 އަހަރާ ދެމެދުގެ 18 ކުދިން ތިބޭނެ އެވެ.\nއެ ސެންޓަރު ހިންގެވުމާ ހަވާލުވެ ހުންނެވި އެގްޒެކެޓިވް ޑިރެކްޓަރު އަބްދުﷲ އަލީ "މިހާރު"އަށް ވިދާޅުވީ ބަންދު މާހުލަކުން މިނިވަން ތަނަކަށް އާދެވުމުން ވެސް އެ ކުދިން ތަންކޮޅެއް ހަލަބޮލިވި ކަމަށެވެ. އެއީ އެ ރަށުގެ މާހައުލުން އެ ކުދިންނަށް ބޮޑު މިނިވަންކަމެއް ލިބުނު އިރު މާލޭގައި އެ ކުދިން ގެންގުޅު މާހައުލުގައި ބޮޑު ތަފާތެއް ހުރުމުން ކަމަށް ލަފާކުރެއްވޭ ކަމަށް ވިދާޅުވި އެވެ.\nމި ބަދަލާއި ބައެއް ކުދިންގެ ފަރާތުން ފުރަތަމަ ކޮޅުގައި ފެނުނު އަހުލާގީ ބައެއް މައްސަލަތަކާ މެދު ރަށުގެ ބައެއް މީހުންގެ ހިތްހަމަނުޖެހުނެވެ. ސްކޫލަށް އެ ކުދިން ކިޔަވަން ގެންދިއުން ވެސް ބަލައިނުގަނެވުން މީހުން ތިއްބެވެ. ޝަކުވާ ހިފައިގެން ރަސްމީ އިދާރާތަކަށް ވެސް ދިޔަ އެވެ.\nފުނަދޫ ސެންޓަރުގެ ކުދިން ކިޔެވުމުގައި: ވިލިމާލެ ކުޑަކުދިންގެ ހިޔާގައި ތިބިއިރު ފަހިނުވާ ގިނަ ފުރުސަތުތަކެއް ރަށްރަށުގައި އެ ކުދިންނަށް އޮތީ ފަހިވެފައި. -- ފޮޓޯ/ ރައީސް އޮފީސް\nއެކަމަކު އެ ކުދިން އެ މާހައުލަށް ހޭނި، ބައެއް ބަދަލުތައް ގެނެވެންދެން އިސްކުރީ ކެތްތެރިކަން ކަމަށް އޭނާ ވިދާޅުވި އެވެ. މިކަމުގައި ކައުންސިލާއި ސްކޫލާއި ހޮސްޕިޓަލް ފަދަ ތަންތަނުން ލިބުނު އެއްބާރުލުން އޭނާ ފާހަގަކުރެއްވި އެވެ.\nއޭނާ ވިދާޅުވީ އެ ކުދިންނާ ގުޅޭ ގޮތުން ރަށުގެ މުއައްސަސާތަކާ އެކު ބައްދަލުވުންތައް ބާއްވަން ޖެހުނު ކަމަށެވެ. އެ ކުދިންނަށް އެންމެންގެ އަޅާލުމާއި އެހީތެރިކަން ބޭނުންވެފައި ތިބި މިންވަރު ކިޔައިދެއްވަން މަސައްކަތް ކުރަން ޖެހުނު ކަމަށް ވެސް ވިދާޅުވި އެވެ.\n"ކުރިން ދުވަހަކު ވެސް ނުކުރާ ކަމެއް ރަށްރަށުގައި މި ކުދިން ގެންގުޅުމަކީ. އެ ބަދަލުގެ ތެރެއިން އެ ކުދިންގެ ފަރާތުން ފެނުނު ކަންކަން. އެކަންކަމަށް މަޑުމަޑުން ވިސްނުންތެރިކަމާއި ކެތްތެރިކަމާ އެކު އަޅުގަނޑުމެން އެޓެންޑްވީ،" އޭނާ ވިދާޅުވި އެވެ.\n"މިއީ ކުށެއް ކޮށްގެން ކޯޓު އަމުރެއްގެ ދަށުން ބަންދުކޮށްފައި ތިބޭ ކުދިންނެއް ނޫން. އެގޮތަށް ވިސްނައިދޭން މަސައްކަތް ވެސް ކުރީ."\nއަބްދުﷲ ވިދާޅުވި ގޮތުގައި އެ ކުދިންނަށް ބޭރަށް ނުކުމެ އާއްމު ދިރިއުޅުމުގެ ކަންކަން ވެސް ހިއްސާކުރެވެ އެވެ.\n"ޕާޓީތަކާއި ބާއްވާ ބައެއް ކަންކަމަށް އެ ކުދިންނަށް ދައުވަތު ލިބޭ. އަޅުގަނޑުމެން ބާރުއަޅާ ކަމެއް އެ ކުދިން މިތަނުން ބޭރަށް ނުކުމެ ހެދުން. އެއީ އާއްމުންނާއި ދައުލަތުގެ އެކި މުއައްސަސާތަކުގައި ތިބި މީހުންނަށް ވެސް އަންގައިދޭން ބޭނުންވީ އަޅުގަނޑުގެ ދަރިފުޅު ކަންތައްތަކުގައި ބައިވެރިވާ އުސޫލުން އެ ކުދިންނަށް ނެރެން ޖެހޭނެއޭ،" އޭނާ ވިދާޅުވި އެވެ.\n"އެ ކުދިންގެ ތިބީ އަހަރެމެން"\n"[އެ ކުދިންނާ މެދު ގެންގުޅުނު ވިސްނުން] އެންމެންގެ ތެރޭގައި މިހާރުވެސް ނެތެކޭ ބުނަން އުނދަގޫ. އެކަމަކު މި ރަށުން މި ކުދިން ބަލައިގަނޭ. ހާއްސަކޮށް ޒުވާނުން އެބަ އިސްނަގާ މި ކުދިންގެ އެކި ކަންކަމުގައި،" އޭނާ ވިދާޅުވި އެވެ.\n"އެންމެން ވެސް އެބަ ގަބޫލުކުރޭ އެ ކުދިންގެ ތިބީ އަހަރެމެންކަން."\nބައެއް ކުދިންނަށް ޓިއުޝަން ދިނުން ފަދަ ކަންކަން އަގަކާ ނުލައި ހިލޭކޮށްދެ އެވެ. އެ ރަށުގެ ޔުނިޓީ ސްޕޯޓްސް އެކަޑަމީ ޖަމިއްޔާގެ ހަރަކާތްތަކުގައި ވެސް އެ ކުދިން ބައިވެރިކުރެ އެވެ.\n"މިގޮތަށް މިކަން ވަނީ މިތަނުގެ މުވައްޒަފުން ވެސް އެ ކުދިންނާ މެދު އަޅާލައި ބަހައްޓާ ކުލެނެއްގެ ސަބަބުން." އޭނާ ވިދާޅުވި އެވެ.\nށ. ފުނަދޫ އަމާން ހިޔާ: ފަސް ސަރަހައްދެއްގައި އަމާން ހިޔާތައް ހެދީ ކުދިންނަށް އާއިލީ މާހައުލެއްގެ ހިތްހަމަޖެހުން ހޯދައިދޭން. -- ފޮޓޯ/ މިހާރު\nއޭނާ ވިދާޅުވި ގޮތުގައި ކެއާ ވޯކަރުންގެ މަސައްކަތާއި މުޅި އަމާޒު ހިފާފައި ވަނީ އެތަނުގައި ތިބި ކޮންމެ ކުއްޖަކީ ވެސް މުޖުތަމައުގައި ބޭނުންތެރި މީހަކަށް ހެދުމެވެ. އެ ސެންޓަރުގައި އެ ކުދިންގެ އުމުރު ނަގާލަން ނުޖެހޭނެ މަގެއް ހޯދުމެވެ. މިދިޔަ އަހަރު އޯ ލެވެލް ނިންމި ކުއްޖަކު އެތަނުގައި ހުރި އިރު އޭނާއަށް ވަނީ ރަށުގެ ވިޔާފާރިއެއްގެ ތެރެއިން ވަޒީފާގެ ފުރުސަތު ދީފަ އެވެ. ސެންޓަރުން އަންނަނީ ރިސޯޓްތަކާ އެކު ވެސް ވާހަކަ ދައްކަމުންނެވެ.\nއޯލެވެލް ނިންމާ ކުދިން، މަތީ ތައުލީމަށް ކިޔަވަން ނުވަތަ ވަޒީފާގެ ފުރުސަތު ހޯދައިދިނުމުގައި އަދިވެސް އެހީތެރިކަން ބޭނުންވާ ކަމަށް އަބްދުﷲ ވިދާޅުވި އެވެ. އެ މަސައްކަތް އެތަނުން ކުރާއިރު އޭނާ އަށް އަދި އެތަނުގެ މުވައްޒަފުންނަށް ވެސް މިހާރު އޮތް ހިތްހަމަޖެހުމަކީ ފުނަދޫން އެ ކުދިން ބަލައިގަތުމެވެ.\nއެ ކުދިންނާ ތެރޭގައި އޮތް ވިސްނުން، އޭނާ ވިދާޅުވި ގޮތުގައި، ވަރަށް ބޮޑަށް ބަދަލުވެއްޖެ އެވެ. އެ ރަށުން އެ ކުދިންގެ އަތުގައި ހިފައި "ބޮޑު އާއިލާއެއް"ގެ އަޅާލުމާއި އޯގާތެރިކަން ދެ އެވެ. ކުޑަ ފިރިހެން ކުއްޖާ އެ ކިޔައިދިން އޭނާ އަށް ލިބޭ ހިތްހަމަޖެހުމުގެ ވާހަކައަކީ އެ އެވެ.\nކުޑަކުދިން ދިވެހި ސަރުކާރު ށ. ފުނަދޫ ކުޑަކުދިންގެ ހައްގުތައް ފަސްޓް ލޭޑީ ފަޒްނާ އަހުމަދު\nއަލްހަމުދުލިﷲ. ވަރަށް އުފާވެއްޖެ. ތި ވިސްނުން ތިގޮތަށް ބަދަލުވެގެން އަޢުމަކީ ވަރަށް އުފާވާ ކަމެއް. އެކުދިންގެ އިޙްސާސްތަކުގެ މަތިން ހިތައްއަރާ ކޮންމެ ފަހަރަކު އަހަރެންގެ ލޮލުން ކަރުނަ އާދޭ. އަހަރެންމެ ހެޔޮ ދުޢާ އަބަދުވެސް މިފަދަ ނިކަމެތި ކުދިންނާއެކު ވާނެ.\nމާލެގައި ދިރިއުޅޭ ގިނަ މީހުނާ ޚިލާފަށް އަތޮޅުތަކުގެ މީހުންނަކީ ހިތްހެޔޮ އޯގާތެރި ބައެއްކަން ހަމަ އެކަނި މި ލިޔުމުންވެސް ހާމަވެއްޖެ. ފުނަދޫގެ ރައްޔިތުންނަށް ހެޔޮރަހްމަތް ލައްވާށި. އެކުދިންނަކީ އަޚްލާޤު ރަގަޅު މުޖްތަމަޢަށް ފައިދާހުރި ކުދި ބައެއްކަމުގައި މިންވަރު ކުރައްވާށި\nއެއީ ނަޞީބުގަދަ ކުދިން.....\nސަރުކާރުން އެކުދިން ބެލެހެއްޓުމަކީ އެކުދިންގެ މައްޗަށް އޮތް ﷲ ގެ ރަޣްމަތްފުޅެކެވެ. ބޮޑު ނިޢުމަޔެކެވެ. މައިންބަފައިންނާ ޢާއިލާ އާ އެކު ދިރިއުޅޭ އެތަކެއް ކުދިންނަށް ނުލިބޭ އަޅާލުމާއި، އެހީތެރިކަން ހިޔާގެ ކުދިންނަށް ލިބެއެވެ. ބޭނުންވަގުތަކު ކުޑަކުދިން ބޭރަށް ނިކުމެ އުޅުމުގެ ފުރުޞަތު ލިބުމަކީ މުހިންމު ކަމެއް ނޫނެވެ. އެއީ ނުރައްކަލެކެވެ.\nވިލިމާލޭ ކުޑަ ކުދިންގެ ހިޔާ ގައި ކުދިން ގެންގުޅުން އެއީ ފަސަެހަ ކަމެއް ނޫނޭ އަދިވެސް ކުދިންގެ އަދަދު އަންނަނީ ގިނަ ވަމުންނޭ މިކަން ކަން ހައްލު ކުރެވޭނީ ކަމުގެ ފެށުން ހައްލު ކޮށްގެން ހުރިހާ ވެސް މައްސަލަ އަކީ މާލޭން ދިރިއުޅެން ބިން އެ ބޭނުން ކޮންމެ މީހަކަށް ފަސޭހައިން ނުލިބުން މިކަން ހައްލު ނުކޮށް ރާއްޖޭގައި ހުރި އެއްވެސް އިޖްތިމާއީ މައްސަލަ އެއް ހައްލު ނުވާނެއޭ ސަރުކާރުން އެކަން ފޮރުވަން ނޫޅެ އެކަން ކުރަންވީ މިހާރުން މިހާރަށް\nތިޔަ ރަށުގައި ތިބި ތިޔަ ކުދިން ބަލައިގަން އެންމެނަށް ހެޔޮ ރަހުމަތް ލަށްވާށި. އަދި އެކުދިންނާމެދު އެހެން ނަޒަރަކުން ދެކޭ މިހުންގެ ވިސްނުންވެސް ބަދަލުކޮށްދެއްވާ މުޅި މުޖުތަމައު އިން އެކުދިން ބަލައި ގަނެ އެކުދިންނަށް ލޯބި ދިނުމަށް މަސައްކަތް ކޮށްދެވާ. މާލޭގައި އެކުދިން ބޭކާރު ކޮށްލިއަށް ތިޔަ ރަށްރަށުގައި އެކުދިނަށް ރަގަޅު މާހައުލެއް ލިބުމުގެ ފުރުސަތު ބޮޑު.\nވަރަށް ރަގަޅު ކޮމެންޓެއް، ޝުކުރަން. އަޅުގަޑު ހިތަށްއަރާ، މިފަދަ ކުދިންނަށް އެކި ސިފަސިފާގާ އެހީތެރި ވެދެވިދާނެ ގޮތްތައް ބަޔަކުމީހުން ހެދުން ކިހިނެއް ވާނެބާއޭ؟ ތަފާތު އެކި ކަހަލަ ޕްރޮގްރާމްތައް ހިންގާ މުޖުތަމާ ތެރެއަށް ނެރުން އަވަސް ކުރުން މުހިއްމު ނޫންބާއޭ.


Fen thi boany adhi rangalhakah noon, malaika mi kiyaadheny fen boan jehey goi! – Iru\nސުޝާންތު މަރުވުމުގެ ވަގުތުކޮޅެއްކުރިން ބެލީ މި ލިޔުންތަށް\nއަކުނިވަޔަށް ދަމަނީ ކީއްވެ ކަން އެނގޭތަ؟\nބެލުން ތެރިން މޮޔަ ހައްދައިފި\nއަޖުމަ ބަލާލަން ޖާންވީ ގެ ޑައިޓް ޖައްސަބަލަ!\nގުޅިފަޅު ފްލެޓަށް ފައިސާ ދެއްކި މީހުންނަށް ބަދަލު ދެނީ\nތިލަފުށި، ޕޯޓް އަޅަން އެކަށީގެންވާ ތަނެއް ނޫން: މިނިސްޓަރ އަސްލަމް\nކޮވިޑް-19ގެ ފިޔަވަޅުތައް ހަރުކަށިކުރަން މައުމޫން ގޮވާލައިފި\nރައީސް ޔާމީންގެ އިސްތިއުނާފް ޝަރީއަތް ބުދަދުވަހަށް ތާވަލުކޮށްފި\nސިޔާސީ ހައްދުފަހަނަ އެޅުން ހުއްޓުވަން ޖެހޭ: އިލްޔާސް\nޖިންސީ ގޯނާއާ ބެހޭގޮތުން ދަރިފުޅު ހޭލުންތެރިކުރުވާނީ ކިހިނެއް؟\nކޮންމެ ގްރޫޕެއްގައި މިކަހަލަ ރައްޓެހިން ތިބޭ ދޯ؟\nފީފާ ސެންޗަރީ ކުލަބުގައި އިމްރާން ހިމެނިއްޖެ\n2023 ވަނަ އަހަރު ދިވެހި ލީގު މުޅި ރާއްޖެއަށް\nފެން ތި ބޮނީ އަދި ރަގަޅަކަށް ނޫން، މަލައިކާ މި ކިޔާދެނީ ފެން ބޯން ޖެހޭގޮތް!\nސަމާ· 22 ޖޫން 2020\nފެންބުއިމަކީ ރޮކެޓް ސައިންސެއްނޫނެވެ. އެކަމަކުވެސް ފެންބުއިމުގައި ނޭގި ނަމަވެސް ކުދިކުދި ގޯސްތަށް ހެދޭކަން މިއާޓިކަލް ކިޔާލުމުން އެގިގެންދާނެއެވެ. ކޮންކަންތައްތަކެއްބާއޭ ހިތަށް އެބައަރާދޯއެވެ! މަލައިކާ އެކަންތައްތައް މިއޮތީ ސާފުކޮށް ބުނެދީފައެވެ.\nއަހަރެމެންތެރޭގައިވެސް އާއްމުވެފައިވާ އައިސްއަލަމާރި ދޮށުގައި ހުރެ ފުޅިން ފެންބޯލުމަކީ ގޯހެކެވެ. ތައްޓަށް އަޅައިގެންވިސް އަވަސް އަވަހަށް ފެންބުއިމަކީ ހެދޭ ވަރަށްބޮޑު ގޯހެކެވެ. މިކަހަލަ ކަންތައްތަކުގެ ކޮށިއެރުމާއި ސިއްޙީ އެހެނިހެން ނުރައްކާތަށްވެސް ކުރިމަތިވެއެވެ.\nމަލައިކާ އަރޯރާގެ ނަސޭހަތަކީ އިރު އިރުކޮޅާ މަދުއެތިކޮޅުން ފެންބުއިމެވެ. އަދި ފެންބޯ ކޮންމެ ފަހަރަކުވެސް އިށީދެއިދެގެން ފެންބޯން އާދަކުރުމެވެ. މަލައިކާ އަރޯރާ އޭނާގެ އިންސްޓާގްރާމުގައި ޝެއާރކޮށްފައިވާ ވީޑިއޯގައި ބުނާގޮތުން މިއީ ޒަނާނުންސުރެވެސް ގިނަބަޔަކު ޤަބޫލުކުރާ ފައިދާހުރި ގޮތެކެވެ. އެހެންނަމަވެސް މިއަދުގެ ބުރަ ދިރިއުޅުމުގައި ނެތެމުންދާ އާދައެކެވެ.\nބްރެންޖެލީނާ އަކީ އެމެރިކާގެ އަބީޝޭކާއި އައިޝްވާރިޔާ: އައިޝްވާރިޔާ ރާއި\nދިއްލީ ބޭސްޑް ކުލިނިކަލްގެ ނިއުޓްރިޝަން ލަވްނީޓް ބަޓްރާވެސްވަނީ ފެންބުއިމުގައި އެންމެ ރަގަނޅުގޮތަކީ އިށީދެއިދެގެން ފެންބުއިންކަން ފާހަގަކޮއްފައެވެ. ހާއްސަކޮށް ކުޑަކުދިންނަށް މިކަން މިގޮތަށް ކުރުމަށް ބާރުއެޅުމަކީ ވަރަށް މުހިއްމު ކަމެއްކަންވެސް ފާހަގަކޮށްފައި ވެއެވެ.\n13 1145\n29 ޖޫން 2020\nބަލަ އިސްލާމްދީނުގަ އެބަ އޮތޭ ހުރިހާ ކަމެއްވެސް ކުރަންވާ ގޮތް އަންގަވާފަ. ފެން ބޯންވާނީ މަޑުމަޑުން ލަސްލަހުން ކަން، އިށީނދެ އިނދެގެން ކަން، އެެއްފަހަރާ ތަށި ހުސް ކޮށް ނުލަން. މިވަރުން މުސްލިމުންނަށް ފުދެން ޖެހޭނެ ހަރުބީ ކާފަރަކު ކިޔައި ނުދިނަސް.\nއިސްލާމް ދީނުގައި އޮންނަ ގޮތަށް ބެލިއްޔާ އެންމެ ރަނގަޅުވާނީ ކޮންމެ ކަމެއްގައިވެސް.\nމާބޮޑަށް ތަފްސީލު ވީމަ ނުކީގެން ހުއްޓާލީ މި.\nކުޑަ ދެ ކުއްޖަކު ގައިގޯޅިވާ މަންޒަރު ފެންނަ ވީޑިއޯއެއް އާންމުވެއްޖެ


ހިލޭ ޑިގްރީއަށް ކިޔެވުމުގެ ފުރުޞަތު މިހާތަނަށް 2500 ދަރިވަރުންނަށް ހިލޭ ޑިގްރީއަށް ކިޔެވުމުގެ ފުރުޞަތު މިހާތަނަށް 2500 ދަރިވަރުންނަށް\nހިލޭ ޑިގްރީއަށް ކިޔެވުމުގެ ފުރުޞަތު މިހާތަނަށް 2500 ދަރިވަރުންނަށް\nޤުރުއާން މުދައްރިސުކަމުގެ ޑިގްރީ ޕްރޮގްރާމް ފުރިހަމަ ކުރި 59 މުދައްރިސަކަށް ދަސްވެނިވިކަމުގެ ސަނަދު ޙަވާލުކުރުން. ޑިގްރީ، ފުރިހަމަކުރިކަމުގެ ޝަރަފު ދެއްވީ އެކަމަށްޓަކާ ބޭއްވި ޚާއްސަ ޙަފްލާއެއްގައި އިސްލާމިކް މިނިސްޓަރ ޑރ.އަޙްމަދު ޒާހިރު އަލީ - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\n14 ފެބްރުއަރީ، 2019: ފުރަތަމަ ޑިގްރީއަށް ހިލޭ ކިޔެވޭނެ އުސޫލު އިފްތިތާހު ކުރުމަށް ބޭއްވި ރަސްމިއްޔާތުގެ ތެރެއިން-- ފޮިޓޯ: ޕީއެސްއެމްނިއުސް\nހިލޭ ޑިގްރީއަށް ކިޔެވުމަށް 2500އާއި ގާތްކުރާ އަދަދެއްގެ ދަރިވަރުންނަށް މިހާތަނަށް ލިޔުން ދޫކޮށްފައިވާކަމަށް ހަޔަރ އެޑިއުކޭޝަން މިނިސްޓްރީން ވިދާޅުވެއްޖެއެވެ. އެ މިނިސްޓްރީން ވިދާޅުވީ މި ދަރިވަރުންނަށް ސަރުކާރުގެ ހިލޭ އެހީގައި ކޯސް ފީ ހަމަޖައްސައިދޭނެކަން މިހާރު އަންގާފައިވާކަމަށެވެ.\nތަޢުލީމީ ދާއިރާއަކީ މިއަހަރުގެ ބަޖެޓުގައި އެންމެ ބޮޑު ޚަރަދެއް ކުރުމަށް ހަމަޖައްސާފައިވާ ދާއިރާއެވެ. އެގޮތުން ހިލޭ ޑިގްރީއަށް ކިޔެވުމުގެ ފުރުޞަތަކީ ސަރުކާރުން އެކަމަކަށް ބޮޑު ހޭދައެއް ކުރުމަށް ނިންމާފައިވާ ކަމެކެވެ. މިކަމަށް 156 މިލިއަނެއްހާ ރުފިޔާ ޚަރަދުވާނެކަމަށް ސަރުކާރުން ވަނީ ލަފާކޮށްފައެވެ.\nހިލޭ ޑިގްރީއަށް ކިޔެވުމުގެ ފުރުޞަތު މިދިޔަ ފެބަރުއަރީ މަހު ހުޅުވާލާފައިވާއިރު، މިހާތަނަށް 3500 އަށްވުރެ ގިނަ ދަރިވަރުން ހިލޭ ޑިގްރީއަށް ކިޔެވުމުގެ ސްކީމްގައި ބައިވެރިވުމަށް ފޯމް ހުށައަޅާފައިވާކަމަށް ހަޔަރ އެޑިއުކޭޝަނުންވަނީ ވިދާޅުވެފައެވެ. އަދި ފޯމްތައް ރިވިއުކޮށް މިހާތަނަށް 2500 ދަރިވަރުންނަށް މި ޕްރޮގްރާމަށް ހޮވުނުކަން އަންގާފައިވާކަމަށްވެސް މިނިސްޓްރީއިން ވަނީ ވިދާޅުވެފައެވެ. މީގެ ތެރެއިން އެގްރިމެންޓް ފުރިހަމަކުރުމަށްފަހު ހުށަހަޅާ ފަރާތްތަކުގެ ލިސްޓް ކޮލެޖްތަކަށް ފޮނުވަމުންގެންދާނެ ކަމަށާއި، ކޮލެޖްތަކުން އިންވޮއިސް ފޮނުވުމުން ފައިސާ ދައްކަމުންގެންދާނެކަމަށްވެސް ހަޔަރ އެޑިއުކޭޝަން މިނިސްޓްރީން މަޢުލޫމާތުދެއްވައެވެ.\nމީގެތެރޭގައި ދިވެހި ޤައުމީ ޔުނިވަރސިޓީއާއި، އިސްލާމީ ޔުނިވަރސިޓީއާއި، އަމިއްލަ ކޮލެޖުތަކުން ކިޔަވާ ދަރިވަރުން ހިމެނެއެވެ. ޤައުމީ ޔުނިވަރސިޓީއާއި އިސްލާމީ ޔުނިވަރސިޓީގައި ކިޔަވާ ދަރިވަރުންނަށް މުޅި ކޯސް ހިލޭ ކޮށްފައިވާއިރު، އަމިއްލަ ކޮލެޖުތަކުން ޑީގްރީ ހަދާ ދަރިވަރުންގެ ކޯހުގެ ވަކި އިންސައްތައެއް ސަރުކާރުން ހަމަޖައްސާގޮތަށް ވަނި މި ސްކީމްގައި ހިމަނާފައި ވެއެވެ. އެގޮތުން އަމިއްލަ ކޮލެޖުތަކުން ކިޔަވާ ދަރިވަރުންނަށް ކޯސް ފީ ހިލޭކޮށްދެނީ %40 އާއި %60އާ ދެމެދުގެ އަދަދުންނެވެ.\nމި ޕްރޮގްރާމްގެ ދަށުން ކިޔަވާ ދަރިވަރުން ވާންޖެހޭނީ އުމުރުން 50 އަހަރުން ދަށުގެ ދަރިވަރުންނަށެވެ. އަދި މީގެ އިތުރުން، ސަރުކާރުން ޑިގްރީ ލެވެލްގެ ޕްރޮގްރާމެއްގައި ކިޔެވުމަށް އެހެން ފުރުޞަތެއް ލިބިފައިނެތް ފަރާތަކަށްވެސް ވާން ޖެހެއެވެ.\nހަޔަރ އެޑިއުކޭޝަނުންވަނީ ހިލޭ ޑިގްރީ ޕްރޮގްރާމަށް އޮންލައިންކޮށް ފޯމް ހުށައެޅޭނެ އިންތިޒާމް މި މަހުގެ 1 ވަނަ ދުވަހު ހުޅުވާލާފައެވެ. ޕޯޓަލް މެދުވެރިކޮށް މި މަސައްކަތް ކުރަން ފެށުމުން، މާލެއާއި މާލެއިން ބޭރުގައި ކިޔަވާ ދަރިވަރުންނަށްވެސް ފޯމް ހުށައެޅުމުގައި ފަސޭހަ އިންތިޒާމެއް ވަނީ ހަމަޖެހިފައެވެ. އަދި ހެކިވެރިންގެ ސޮއި ހޯދައިގެން ވަކި އެގްރިމެންޓެއްގައި ސޮއިކުރުމުގެ ބަދަލުގައި އެޕްލިކޭޝަން ހުށަހަޅާވަގުތު ޑިކްލަރޭޝަން މަރކެއް ޖަހައިގެން އެގްރިމެންޓް ހުށައެޅޭގޮތަށްވެސް ބަދަލު ގެނެސްފައިވާކަމަށް ހަޔަރ އެޑިއުކޭޝަން މިނިސްޓްރީއިން ވިދާޅުވެއެވެ. އަދި ކުރިއަށް އޮތްތަނުގައި، މި އުސޫލު މުރާޖައާކޮށް ދަރިވަރުންނަށް އިތުރަށް ފަސޭހަވާނެ ގޮތްތަކަށް އިސްކަންދޭނެކަމަށްވެސް ހަޔަރ އެޑިއުކޭޝަން މިނިސްޓްރީން ވިދާޅުވެއެވެ.\nޑިގްރީއަށް ކިޔަވާ ދަރިވަރުންނަށް ހިލޭ ކިޔެވުމުގެ ފުރުޞަތު ފަހިކޮށްދިނުމަކީ ސަރުކާރުގެ މަސައްކަތު ފުރަތަމަ 100 ދުވަހުގެ ތެރޭގައި ކުރުމަށް ހިމަނައިގެން ފެށި މުހިންމު މަސައްކަތެކެވެ.


Dhiraagun Roadha maha khaasa promotion thakeh fashaifi\nދިރާގުން ރޯދަ މަހަށް ޚާއްސަ ޕްރޮމޯޝަންތަކެއް ފަށައިފި\n11 މަސް,6ދުވަސް, 8 ގަޑި,2މިނެޓް, 24 ސިކުންތު ކުރިން 3970ލަޔާލް މަނިކް\nދިރާގުން ރޯދަ މަހަށް ޚާއްސަ ކޮށްގެން އިނާމް ލިބޭ ތަފާތު ޕްރޮމޯޝަންތަކެއް ފަށައިފިއެވެ.\nދިރާގުން ރޯދަ މަހަށް ހާއްސަ ކޮށްގެން ޕްރޮމޯޝަންތައް ފަށާފައިވާއިރު، މި ޕްރޮމޯޝަންތަކުގެ ތެރޭގައި ކަސްޓަމަރުންނަށް އެކި އިނާމް ލިބޭ ޕްރޮމޯޝަންތައް ހިމެނޭ. އެގޮތުން ދިރާގުގައި ބޭއްވި ނޫސްވެރިންގެ ބައްދަލުވުމުގައި އެ ކުންފުނީގެ ކޮންސިއުމާރ މާކެޓިން މެނޭޖާރ ޖަނާ އިބްރާހިމް ވިދާޅުވި ގޮތުގައި، އެ ކުންފުނިން ކަސްޓަމަރުންނަށް ހާއްސަ ޑޭޓާ ބަންޑަލްތަކެއް ރޯދަމަހަށް ހާއްސަކޮށްގެން ވަނީ ހުޅުވާލާފައެވެ. އެގޮތުން މި ޑޭޓާ ޕެކްތަކަކީ 1.5 ޖީބީ ގެ ޑޭޓާ އަދި4ޖީބީ ގެ ޑޭޓާއެވެ.\nމިތަނުން ކޮންމެ ޑޭޓާ ޕެކް އެއް ނަގާ ކަސްޓަމަރުންނަށް އިތުރު 1 ޖީބީ ޑޭޓާ ލިބޭނެ ކަމަށާއި މި ޑޭޓާ ޕެކްތަކުގެ ވެލިޑިޓީއަކީ 30 ދުވަހުގެ މުއްދަތެއް ކަން ޖަނާ ފާހަގަކުރެއްވިއެވެ. މީގެއިތުރުން ކަސްޓަމަރުން މި ޑޭޓާ ބަލައިގަތުމަށް ހަރަދު ކުރާ ފައިސާ ގެ 10 އިންސަތަ ދިރާގުގެ ފަރާތުން ޓައިނީ ހާޓްސް އޮފް މޯލްޑިވްސް އަށް ހަދިޔާ ކުރުމަށް ނިންމާފައިވާކަމަށެވެ.\nޖަނާ ފާހަގަކުރެއްވި ގޮތުގައި މި އީ ކަސްޓަމަރުންނަށް ރޯދަ މަހުގެ ތެރޭގައި ތުއްތު ކުދިންނަށާއި އަދި އެ ޖަމުއިއްޔާއަށް އެހީ ވުމަށް ލިބޭ ފުރުސަތެކެވެ. މީގެއިތުރުން އެ ކުންފުނީގެ ކަސްޓަމަރުންގެ މެދުގައި ނެގޭ ލަކީ ޑްރޯއެއްގައި ރޯދަ މަހުގެ ކޮންމެ ހަފްތާ އަކު2މީހަކަށް އުމްރާ ދަތުރެއް ދިނުމަށް ވަނީ ނިންމާފައެވެ.\nދިރާގުން މީސް މީޑިއާ މެދުވެރިކޮށް ކުރިޔަށް ގެންދިޔުމަށް ހަމަޖެހިފައިވާ ޕްރޮމޯޝަންތަކާއި ގުޅޭގޮތުން ވާހަކަ ދައްކަވަމުން ދިރާގުގެ އެސިސްޓަންޓް މެނޭޖާރ އިން އެޑްވަޓައިސްމަންޓް އެންޑް އިވެންޓްސް ހަސަން ޝާރިހް އާދަމް ވިދާޅުވީ، އިންސްޓަގްރާމް މެދުވެރިކޮށް ރޯދަ މޫވްމަންޓްސްގެ ނަމުގައި ހާއްސަ ޕްރޮމޯޝަނެއް ކުރިޔަށް ގެންދިޔުމަށް ނިންމާފައިވާކަމަށެވެ.\nއެގޮތުން އިންސްޓަގްރާމްގައި #ރޯދަމޫވްމަންޓްސް ޖެހުމަށްފަހު ފޮޓޯ އަޕްލޯޑް ކުރާ ފަރާތްތަކުގެ މެދުގައި ލަކީ ޑްރޯ ނެގުމަށް ނިންމާފައިވާކަމަށެވެ. އަދި މި ލަކީ ޑްރޯއިން ހޮވޭ ފަރާތްތަކަށް ގޯ ޕްރޯ ހީރޯ6ލިބޭނެ ކަން ދިރާގުން ހާމަކުރެއެވެ.\nއިންސްޓަގްރާމްގެ އިތުރުން ޓުވީޓާ މެދުވެރިކޮށްވެސް އެ ކުންފުނިން ޕްރޮމޯޝަނެއް ހިންގާނެ ކަން ޝާރިހް ހާމަކުރެއްވިއެވެ. އެގޮތުން ޓުވީޓަރ ގައި މިއީ ކޮންޗެއްގެ ނަމުގައި ކުރިޔަށް ގެންދާ މުބާރާތުގައި، ދިރާގުން އަޕްލޯޑް ކޮށްލާ މެކްރޯ ފޮޓޯއަކީ ކޮންޗެއްކަން ދިމާކުރަން ޖެހޭނެވެ. އަދި ރަނގަޅަ ދިމާކުރައްވާ ފަރާތްތަކުގެ މެދުގައި ގުރުއަތު ނަގާ ގޮތައް ހަމަޖެހިފައިވޭ. އަދި މި އިނާމްގެ ތެރޭގައި ސީ ހައުސް މޯލްޑިވްސްއިން5މީހެއްގެ ރޯދަ ވިއްލުމެއް ލިބޭނެ ކަން ޝާރިހް ފާޙަގަކުރެއްވިއެވެ.\nއެހެން އަހަރުތަކޭ އެއްފަދައިން މި އަހަރުވެސް ދިރާގުގެ ކަސްޓަމަރުންނަށް ޒަކާތް ދެއްކޭނެ ލުއި ފަސޭހަ ގޮތްތަކެއް އިންތިޒާމްކޮށްފައިވެއެވެ. އަދި ނަމާދު ވަގުތު ޖެހުމުން ޕްރެޔާ އެލާރޓްސް ފޯނަށް ލިބޭން އިންތިޒާމްވެސް އެ ކުންފުނިން ހަމަޖައްސާފައިވެއެވެ.\nއެގޮތުން ދިރާގުން ނަމާދު ވަގުތުގެ އެލޭޓް ހިލޭ ލިބޭއިރު، އެ ހިދުމަތައް އެދެން ބޭނުންވާ ފަރާތްތަކުން #*123* ޖެހުމުން އެ ހިދުމަތް ލިބިގެން ދާނެ ކަން ދިރާގުން މަޢުލޫމާތުދެއެވެ. މީގެއިތުރުން ދިރާގުން މިދިޔަ އަހަރަކޭ އެއްފަދައިން އެ ކުންފުނީގެ މީސްމީޑިއާ ޕޭޖްތައް މެދުވެރިކޮށް ދިވެހި ރެސިޕީތަކުން ތައްޔާރުކޮށްލާ ޑިޝްތައް ބެލުންތެރިންނާ ހަމަޔަށް ގެނެސްދިނުމަށް ހަމަޖެހިފައިވާކަން އެ ކުންފުނިން ހާމަކުރެއެވެ.


Johnny Depp ge massala baathil kurey: Amber Heard\nޖޯނީ ޑެޕް އާއި އެންބާ ހާޑް\nޖޯނީ ޑެޕްގެ މައްސަލަ ބާތިލްކުރޭ: އެމްބާ ހާޑް\n23 އޭޕްރީލް 2021 - 21:49:13\nޖޯނީ ޑެޕް އެމެރިކާގައި ހުށަހަޅާފައިވާ މައްސަލަ ކޯޓުން ބާތިލްކުރުމަށް އެމްބާ ހާޑް ގޮވާލައިފިއެވެ.\nމިދިޔަ އަހަރު ހޮލީވުޑްގެ މަޝްހޫރު ދުވަސްވީ އެކްޓަރު، ޖޯނީ ޑެޕްވަނީ ޔޫކޭގެ ނޫސް މަޖައްލާއެއް ކަމަށްވާ ދަ ސަން އާއި ދެކޮޅަށް ހުށަހެޅި ކޯޓު މައްސަލައެއްގައި ބަލިވެފައެވެ. މިމައްސަލަ ޑެޕް ހުށަހަޅާފައި ވަނީ އޭނާގެ ކުރީގެ އަނބިމީހާ އަދި ހޮލީވުޑް އެކްޓަރު، އެމްބާ ހާޑް އާ މެދު ޖެހިފައިވާ ނުހައްގު ގެވެށި އަނިޔާގެ މައްސަލައެއްގައި ހާޑްގެ ކޮޅަށް ބަރޯސާވެ ދަ ސަން ނޫހުން ޑެޕްއަކީ "ވައިފް ބީޓާ" ނުވަތަ އަނބިމީހާއަށް އަނިޔާ ކުރާ މީހެއްގެ ދަށު ދަރަޖައިގެ ލަގަބު އަޅުވުމުންނެވެ.\nދާދި ފަހުން ޑެޕްވަނީ އެމްބާ ހާޑްއާ ދެކޮޅަށް 50 މިލިއަން ޑޮލަރުގެ (36 މިލިއަން ސްޓާލިންގް ޕައުންޑް، 775 މިލިއަން ރުފިޔާ) އަބުރަށް އަރައިގަތުމުގެ ދައުވާ އެމެރިކާ ކޯޓަށް ހުށަހަޅާފައެވެ. ޑެޕް މި ފިޔަވަޅު ނެގުމާއި ގުޅިގެން ޑެޕް ދަ ސަން އާއި ދެކޮޅަށް ދިޔަ ކޯޓް މައްސަލާގައި ޑެޕް ބަލިވި ކަމަށް އަލިއަޅުވާލާ، ހާޑްއާއި ދެކޮޅަށް ހުށަހަޅާފައިވާ އަބުރުގެ ދައުވާ ބާތިލްކޮށްލުމަށް ގޮވާލާ ހާޑް ހިޔާލު ފާޅުކުރިއެވެ.\nޑެޕް ހުށަހަޅާފައިވާ އަބުރުގެ ދައުވާ ވަނީ އެމެރިކާގެ ކޯޓުން 2022 ވަނަ އަހަރު މައްސަަލަ ބެލުމަށް ހަމަޖައްސާ ފައެވެ. މިމައްސަލަ ހުށަހަޅާފައި ވަނީ 2018 ވަނަ އަހަރު ހާޑް، އެމެރިކާގެ ނޫސް މަޖައްލާއެއް ކަމަށްވާ، ދަ ވޮޝިންގްޓަން ޕޯސްޓްގައި ގެވެށި އަނިޔާގެ ޝިކާރައަކަށް އޭނާ ވެފައިވާ ކަމަށް ބުނެ އާޓިކަލްއެއް ލިޔެފައި ވާތީއެވެ. ޑެޕް ދެކޭ ގޮތުގައި އެއާޓިކަލްގެ ސަބަބުން އޭނާއަށް ވަނީ މަޝްހޫރު ޕައިރޭޓްސް އޮފް ދަ ކެރިބީން ސާގާގައި އޭނާ އެތައް އަހަރެއް ވަންދެން އަދާކުރަމުން ދިޔަ ޖެކް ސްޕެރޯ ގެ ރޯލް އޭނާ އަތުން އަތުލާފައެވެ.


Vaccine ge furathama doze anna hoamaige niyalah\nވެކްސިންގެ ފުރަތަމަ ޑޯޯޒް އަންނަ ހޯމައިގެ ނިޔަލަށް\nކޮވިޝީލްޑް ވެކްސިން ފުޅިއެއް: މިމަހުގެ 15 އިން ފެށިގެން ދެވަނަ ޑޯޒް ދޭން ފަށާނެ --\nމާލެ ސަރަހައްދުގައި ކޮވިޑް-19 އިން ރައްާކާތެރިވުމަށް ޖަހާ ވެކްސިންގެ ފުރަތަމަ ޑޯޒް ޖަހައިދޭނީ މިމަހުގެ 15 ވަނަ ދުވަހުގެ ނިޔަލަށް ކަމަށް ހެލްތް މިނިސްޓަރު އަހުމަދު ނަސީމް ވިދާޅުވެއްޖެ އެވެ.\nރ. އުނގޫފާރު ހޮސްޕިޓަލުގެ އާ އިމާރާތް އެޅުމުގެ ރަސްމިއްޔާތުގައި އިއްޔެ ވާހަކަފުޅު ދައްކަވަމުން މިނިސްޓަރު ވިދާޅުވީ ކޮވިޑް ބަލި މާލެ ސަރަހައްދުގައި ހަލުވި ކަމާއި އެކު ފެތުރެމުން ދާތީ ބަލިން ރައްކާތެރިވުމަށް އަވަސް ހައްލެއް ލިބޭނީ ދެވަނަ ޑޯޒް ދެވުމުން ކަމަށެވެ.\nބަލި ހަލުވި ކަމާއިއެކު ފެތުރިފައިވާއިރު ފުރަތަމަ ޑޯޒް ދޭން ފެށިތާ ގިނަ ދުވަސްތަކެއް ވެއްޖެކަން ފާހަގަކުރައްވައި މިނިސްޓަރު ވިދާޅުވީ މާލެ ސަރަހައްދުގައި ދެވަނަ ޑޯޒް ދޭން ފައްޓަން ތައްޔާރުވެފައިވާ ކަމަށެވެ. މިމުއްދަތުގެ ތެރޭގައި 18 އަހަރުން މަތީގެ ހުރިހާ އެންމެންނަށް ފުރަތަމަ ޑޯޒް ޖަހައި ނިންމާލެވޭނެ ކަމަށާއި ދުވާލަކު 10،000 މީހުންނަށް ވެކްސިން ދިނުމުގެ ގާބިލްކަން ހުރިކަމަށް ވެސް ވިދާޅުވި އެވެ.\nމިހާތަނަށް އެންމެ ގިނަ މީހުން ބަލީގައި މަރުވެފައި ވަނީ މާލެ ސަރަހައްދުންކަން ފާހަގަކުރައްވައި މިނިސްޓަރު ވިދާޅުވީ މިފަދަ ހިތާމަވެރި ހާދިސާތައް އެހެން ރަށްރަށުގައި ހިނގަން ނޭދޭ ކަމަށެވެ.\nވެކްސިންގެ ދެވަނަ ޑޯޒް ޖެހޭނީ ފުރަތަމަ ޑޯޒް ޖެހިތާ އަށް ހަފްތާ ވުމުން ކަމަށް މީގެކުރިން އެޗްއީއޯސީން ވަނީ ބުނެފަ އެވެ. ރާއްޖޭގައި މިހާތަނަށް 157،813 މީހުން ވަނީ ވެކްސިންގެ ފުރަތަމަ ޑޯޒް ޖަހައިފަ އެވެ. މިހާރު 18 އަހަރުން މަތީގެ ހުރިހާ އެންމެންނަށް މާލެ ސަރަހައްދުގައި އަންނަނީ ވެކްސިން ދެމުންނެވެ.\nރާއްޖޭގައި ޖަހަނީ އިންޑިއާއިން ހަދިޔާކޮށްފައިވާ ވެކްސިނެވެ. އެއީ އޮކްސްޕޯޑް-އެސްޓަރެޒެނިކާގެ ވެކްސިން ކޮވިޝީލްޑެވެ. ރާއްޖެއަށް 100،000 ޑޯޒްގެ ވެކްސިން ހިލޭ ލިިބިފައިވާއިރު، އިތުރު 100،000 ޑޯޒް އިންޑިއާއިން ވަނީ ހަދިޔާކޮށްފައެވެ. އަދި ސަރުކާރުން ވަނީ އިތުރު 700،000 ޑޯޒް ގަންނަން އެސްޓްރާޒެނެކާއާއެކު އެއްބަސްވުމެއް ވެސް ހަދާފަ އެވެ. ކުރިއަށް އޮތް ހަ މަސް ދުވަހުގެ ތެރޭ ރާއްޖޭގައި ދިރިއުޅޭ އެންމެނަށް ވެކްސިން ދޭ ނިންމަން އުންމީދު ކުރައްވާ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ. ޗައިނާ ސަރުކާރުންވެސް ވަނީ ދިވެހިރައްޔިތުންނަށް 200،000 ޑޯޒްގެ ވެކްސިން ހަދިޔާކުރަން ނިންމާ އެކަން އިއުލާނުކޮށްފައެވެ.\nއަހުމަދު ނަސީމް މިނިސްޓްރީ އޮފް ހެލްތު ކޮވިޑް-19 + ކޮވިޑް ވެކްސިން


800 dollar ge vagu noot vikki2meehaku MVR 28,800 in joorimanaa koffi\nމީހަކު ޑޮލަރުތަކެއް ގުނަނީ: ވަގު ޑޮލަރުތަކެއް ވިއްކި މައްސަލައިގައި ދެ މީހަކު ވަނީ ޖޫރިމަނާކޮށްފައި. (ފޮޓޯ/ބީއެމްއެލް)\n800 ޑޮލަރުގެ ވަގު ނޫޓު ވިއްކި2މީހަކު 28،800ރ. އިން ޖޫރިމަނާކޮށްފި\nއެ ދެ މީހުން ވެސް ވަނީ ދައުލަތާ އެކު އިއުތިރާފު އެއްބަސްވުމެއް ހަދާފައި\nވަގު ޑޮލަރު ނޫޓުތަކެއް ވިއްކި މައްސަލައެއްގައި ދެ މީހަކު 28،800ރ. އިން ޖޫރިމަނާކުރަން ކްރިމިނަލް ކޯޓުން ހުކުމްކޮށްފި އެވެ.\nމައްސަލައިގެ ފެށުން - މި މައްސަލައަކީ މުހައްމަދު ނައުފަލް އިބްރާހިމް ޒާހިރު، ހ. ފުސްފަޅު އާއި އަހުމަދު ނައުފަލް ހ. ގާޑަންބިއުޓީ ޕާކިސްތާނުގެ ރައްޔިތަކަށް މިދިޔަ މާޗު 31ގައި 900 ޑޮލަރު ވިއްކި އިރު، އޭގެ ތެރެއިން 800 ޑޮލަރަކީ ވަގު ނޫޓުކަން އެ މީހުންނަށް އެނގި ތިބެ އެ ޑޮލަރަށްވާ 13،200ރ. ޕާކިސްތާނު މީހާ އަތުން މަކަރާއި ހީލަތުން ނަގާފައިވާ ކަމަށް ބުނެ ދައުލަތުން ކުރި ދައުވާއެކެވެ. އެ މުއާމަލާތަކީ ކަރަންސީ އެކްސްޗޭންޖު ވައިބާ ކޮމިއުނިޓީ ގްރޫޕެއްގައި 900 ޑޮލަރު، 16.50ރ.ގެ ރޭޓުން ވިއްކާލާ ކަމަށް ޖަހައިގެން ހިންގި މުއާމަލާތަކެވެ.\nވީ ކިހިނެއް؟ - އެ މީހުން ދައުލަތާ އެކު އިއުތިރާފު އެއްބަސްވުމެއް ހެދުމުން ވަނީ އަދަބަށް ލުޔެއް ލިބިފަ އެވެ. އެގޮތުން، އެ ކުށުގެ އަސާސީ އަދަބުން ދެ ދަރަޖަ ދަށްކުރަން އެއްބަސްވުމުގައި ވަނީ ހިމަނައިފަ އެވެ. އެ އެއްބަސްވުމުގެ ދަށުން ލުއި އަދަބެއްގެ ގޮތުގައި އެ މީހުންނަށް އޮތީ ހަތަރު މަހާއި 24 ދުވަހުގެ ޖަލު ހުކުމެއް ލިބޭ ގޮތަށެވެ.\nއެގޮތަށް އެއްބަސްވުމުގައި އޮތަސް އަދަބުގެ ބާވަތް ބަދަލުކުރުމަށް ހުރަހެއް އޮތް ކަމަށް ކްރިމިނަލް ކޯޓުގައި މައްސަލަ ބެއްލެވި ގާޒީ މުހައްމަދު މިސްބާހުއަށް ފެނިވަޑައިނުގަތެވެ. އެހެންވެ ނިންމީ، ދައުވާ ލިބުނު ދެ މީހުންގެ ވެސް އެދުމުގެ މަތިން ޖަލު އަދަބެއްގެ ބަދަލުގައި ޖޫރިމަނާގެ އަދަބު ދިނުމަށެވެ.\nމީހަކު އޭޓީއެމްއިން ޑޮލަރު ނަގަނީ: ވަގު ޑޮލަރުތަކެއް ވިއްކި މައްސަލައިގައި ދެ މީހަކު ވަނީ ޖޫރިމަނާކޮށްފައި. (ފޮޓޯ/ބީއެމްއެލް)\nގާޒީ މިސްބާހުގެ ހުކުމުގައި ވަނީ، ޖަލަށްލުމުގެ އަދަބު ކަނޑައެޅުމުން ދައުލަތަށް އޮންނަ މާލީ އަދި އިދާރީ ބުރައަށާއި ދައުވާ ލިބޭ މީހުން ކުށުގެ ވެށިން ދުރުވުމަށް ބާރު އެޅޭ މިންވަރަށް ބަލާއިރު ޖޫރިމަނާގެ އަދަބު ކަނޑައެޅުން މަސްލަހަތު ބޮޑު ކަމަށެވެ. އެހެންވެ، އެ ދެ މީހުން ވެސް 28،800ރ. އިން ޖޫރިމަނާ ކުރުމަށް ހުކުމް ކުރެއްވި އެވެ.\nޖޫރިމަނާގެ އަދަބު ދިނުމުގައި އިތުރަށް ބެލި ކަންކަން:\nމުހައްމަދު ނައުފަލް އިބްރާހިމް ޒާހިރުގެ ފަރާތުން ވަނީ އޭނާއަށް އާމްދަނީ ލިބޭ ކަމުގެ ލިޔުންތައް ހުށަހަަޅާފައި\nއަހުމަދު ނައުފަލްއަށް ޖޫރިމަނާގެ އަދަބެއް ކަނޑައެޅޭ ހާލަތުގައި އެ ފައިސާ ދައްކަން އާއިލާގެ ފަރާތުން އެހީތެރިވެދޭނެ ކަމަށް ބުނެފައިވޭ\nޖޫރިމަނާ ކުރުމުގެ އަދަބަށް ބަދަލު ކުރިއަސް އެ ދެ މީހުންނަށް ޖަލު އަދަބު އަދިވެސް ދެމިއޮންނާނެކަން ހުކުމުގައި ފާހަގަކުރި އެވެ. އެގޮތުން، ބަދަލުކުރެވޭ އަދަބަށް އަމަލުނުކޮށްފި ނަމަ އަލުން ޖަލު އަދަބަށް ބަދަލުކުރެވޭނެކަން ގާނޫނުގައި ބަޔާންކޮށްފައިވާކަން ފާހަގަކުރި އެވެ.\nއެނގުން މުހިންމު - މި މައްސަލައިގައި ދެ މީހުން ޖޫރިމަނާކޮށްފައި ވާއިރު، ގެއްލުން ލިބުނު ޕާކިސްތާނު މީހާއަށް ގެއްލުމުގެ ބަދަލު ލިބިފައިވާ ކަމަށް ބުނެ އޭނާ ކޯޓަށް ސިޓީއެއް ފޮނުވާފައިވާކަން ވެސް ހުކުމުގައި ފާހަގަކުރި އެެވެ.\nހަބަރުކްރިމިނަލް ކޯޓުޕީޖީ އޮފީސްފުލުހުން


Bali meehunaai dharivarunnah card limit ithuruvaane: BML\nޔޫއެސް ޑޮލަރު އޭޓީއެމް އިން މީހަކު ހިދުމަތް ހޯދަނީ -- ފޮޓޯ: ބީއެމްއެލް\nބީއެމްއެލްގެ ކާޑުތައް ބޭނުންކޮށްގެން ރާއްޖޭން ބޭރުގައި މުއާމަލާތް ކުރެވޭ އަދަދު ލިމިޓު ކުރި ނަމަވެސް ބޭސްފަރުވާއަށް ބޭރަށްދާ މީހުންނާއި ދަރިވަރުންނަށް ލިމިޓު އިތުރު ކުރެވޭނެ ކަމަށް ބެންކުން ބުނެފި އެވެ.\nބޭންކް އޮފް މޯލްޑިވްސް (ބީއެމްއެލް) ގެ ކޭޝް ކާޑުން ރާއްޖޭން ބޭރުގައި 750 ޑޮލަރު އަދި ރާއްޖޭގައި 250 ޑޮލަރު ނެގޭ ގޮތަށް ބަދަލު ގެނައީ މިއަދު އެވެ. މި ބަދަަލާއެކު ގިނަ ބަޔަކު ކަންބޮޑުވުން ފާޅު ކުރަމުން އަންނަ އިރު، ބޭސްފަަރުވާ ހޯދާ ފަރާތްތަކާއި ތައުލީމާ ގުޅުންހުރި ކަންކަމުގައި އިސްކަންދީ ކާޑު ލިމިޓު އިތުރުކޮށްދޭނެ ކަމަށް ބީއެމްއެލް އިން މިއަަދު ބުންޏެވެ.\nބޭރުގައި މުއާމަލާތް ކުރެވޭ އަދަދުތަކަށް ބަދަލު ގެނައި ނަމަވެސް ރާއްޖޭން ބޭރަށް ދަތުރުކުރާ ދިވެހިންނަށް ބީއެމްއެލްގެ ޔޫއެސް ޑޮލަރު ބުކިން ޕޯޓަލް މެދުވެރިކޮށް މިހާރެކޭ އެއްގޮތަށް ޑޮލަރު ގަނެވޭނެ އެވެ. އަދި މިހާރެކޭ އެއްގޮތަށް ބީއެމްއެލް ޔޫއެސް ޑޮލަރު އޭޓީއެމް މެދުވެރިކޮށް ކަސްޓަމަރުންނަށް މަހަކު 2000 ޑޮލަރު ނެގޭނެ އެވެ.\nބީއެމްއެލްގެ މުވައްޒިފުން ދެން މަސައްކަތް ކުރާނީ ގޭގައި


SunOnline: Shah aaeku kulhen hamajehunu filmah Alia emme fahun noonekey buneetha?\nޝާހު އާއެކު ކުޅެން ހަމަޖެހުނު ފިލްމަށް އާލިއާ އެންމެ ފަހުން ނޫނެކޭ ބުނީތަ؟\n21 May 2017, 13:37\nޑައިރެކްޓަރު އާނަންދު އެލް ރާއިގެ ކުރިއަށް އޮތް ފިލްމަށް ބޮލީވުޑްގެ ރަސްގެފާނު ޝާހްރުކް ޚާން އަދި މިވަގުތު ބޮލީވުޑުގައި ހުރި އެންމެ ކުޅަދާނަ ޒުވާން ބަތަލާ އާލިއާ ބަޓް ހަމަޖެއްސި ނަމަވެސް، އާލިއާ މިހާރު ފިލްމު ދޫކޮށްލާފައިވާ ކަމަށް ޚަބަރުތައް ބުނެފި އެވެ.\n'ތަންނޫ ވެޑްސް މަންނޫ'، 'ރާންޖާނާ' އަދި 'ތަންނޫ ވެޑްސް މަންނޫ: ރިޓާންސް'ގެ ޑައިރެކްޓަރު އަދި ޝާހަށް އާލިއާ ނޫނެކޭ ބުނެފައި ވަނީ އޭނާއަށް އެ ފިލްމަށް އެކަށީގެންވާ ވަގުތު ދެވެން ނެތުމުންނެވެ.\nއާލިއާ އެ ފިލްމަށް ހަމަޖައްސާފައި ވަނީ ވެސް ދީޕިކާ ޕަދުކޯން އަދި ކެޓްރީނާ ކައިފަށް ވެސް ފިލްމު ހުށަހެޅުމަށްފަހު އެވެ.\nޚަބަރުތައް ބުނާގޮތުން އާލިއާ ފިލްމަށް އެއްބަސްވީ ޝާހަށް ނޫނެކޭ ބުނަން ނުކެރިގެންނެވެ. އާލިއާ އާއި ޝާހު ވަނީ މިދިޔަ އަހަރު ނުކުތް ކާމިޔާބު ފިލްމު 'ޑިއާ ޒިންދަގީ'ގައި ވެސް އެކުގައި މަސައްކަތް ކޮށްފައެވެ.\nއަދި ޝާހު އަކީ ފިލްމީ ދާއިރާގައި ކުރިއަށް ދިއުމަށް އާލިއާއަށް ވަރަށް ބޮޑަށް ހިތްވަރުދީ، އެހީތެރިވާ ފަރާތެއް ކަމަށްވެ އެވެ.\nއެހެންކަމުން ފިލްމާ ގުޅޭގޮތުން އާލިއާ ޝާހު އާއި ވާހަކަ ދެއްކީ ޝާހުގެ އެންމެ ގާތް އެކުވެރިޔާ އަދި އާލިއާގެ މެންޓޯ، ކަރަން ޖޯހަރު މެދުވެރިކޮށެވެ. ކަރަން އާއި އާލިއާގެ މެނޭޖަރު ވެސް ހިމަނައިގެން ޝާހުގެ ގޭގައި ކުރިއަށް ދިޔަ ބައްދަލުވުމުގައި އާލިއާ ވަނީ ފިލްމުގެ ޝޫޓިން ކުރިއަށް ގެންދަން ރާވާފައިވާ ތާރީޚު ތަކުގައި އޭނާ އަށް ފިލްމު ޝޫޓު ކުރެވެން ނެތް ކަމަށް ބުނެފައެވެ.\nޝާހު ވަނީ ފިލްމުގެ މަސައްކަތް ފެށުމުގެ ކުރިން އާލިއާއަށް ފިލްމުގައި މަސައްކަތް ކުރެވެން ނެތް ކަމަށް ބުނުމުން އުފާވި ކަމަށް ބުނެފައެވެ.\nއެކްޓަރު ސަންޖޭ ދަތު ފިލްމީ ދާއިރާއަށް އަލުން ނުކުންނަ ފިލްމު 'ބޫމީ' ވެސް ފުރަތަމަ ހުށަހެޅީ އާލިއާ އަށެވެ. ނަމަވެސް އާލިއާ ވަނީ ސްކްރިޕްޓު ވެސް ކިޔުމަކާ ނުލައި ފިލްމަށް ނޫނެކޭ ބުނެފައެވެ.\nއާލިއާ އެންމެ ފަހުން ފެނިގެން ގޮސްފައި ވަނީ މި އަހަރު ރިލީޒް ކުރި ފިލްމު 'ބަދްރީނާތު ކީ ދުލްހަނިއާ' އިންނެވެ. އާލިއާ ދެން އެންމެ އަވަހަށް މަސައްކަތް ފަށަނީ ރަންބީރު ކަޕޫރު އާއެކު، އަޔާން މުކަރްޖީގެ ފިލްމު 'ޑްރެގަން' ގައެވެ.\nޕްރިޔަންކާ އަމިއްލަ ޔޫޓިއުބް ޗެނަލެއް ހިންގަނީ!\n"ލިބެމުން ދިޔައީ ޖިންސީ ފުރައްސާރަކަން އެނގުނީ އަށް އަހަރު ފަހުން"\nވިކީގެ 'އުރީ' ވެސް ލީކު ކޮށްލައިފި


Kabir Singh akee meerage hovumeh:Shahid\nކަބީރް ސިންގް އަކީ މީރާގެ ހޮވުމެއް:ޝާހިދު\nޑައިރެކްޓާ ސަންދީޕް ވަންގާގެ ފިލްމު “ކަބީރް ސިންގް” ކުޅުމަށް އެންމެ ބޮޑު ހިތްވަރެއް ލިބިގެން ދިޔައީ އަނބިމީހަ މީރާ ރާޖްޕުތްގެ ސަބަބުން ކަމުގައި ޝާހިދް ކަޕޫރް ބުނެފިއެވެ.\n“ކަބީރު ސިންގް” އަކީ ކާމިޔާބު ތަމަޅަ ފިލްމު “އަރްޖުން ރެއްޑީ” ގެ ހިންދީ ރިމޭކެކެވެ. މި ފިލްމާއި ބެހޭ ގޮތުން ޝާހިދު ބުނީ މި ފިލްމު ކުޅުމަށް އޭނާ އަށް އެންމެ ބޮޑު އެހީތެރިކަމަކާއި ހިތްވަރެއް ލިބިގެން ދިޔައީ މީރާގެ ސަބަބުންކަމުގައެވެ. “އަހަންނާއި މިރާ އާއި އެކުގައި ތިބެގެން ތަމަޅަ ފިލްމު އަރްޖުން ރެއްޑީ ބެލީ.ފިލްމު ބެލުމަށްފަހު މީރާ އަށް އެ ފިލްމުގައި ބަތަލްގެ ރޯލު ވަރަށް ކަމުދިޔަ. އަދި އަހަރެން އެ ރޯލަށް ފިޓްވާނެކަމަށް ބުނި.އެހާ ހިސާބުން އަހަރެންވެސް މި ފިލްމާއި ވަރަށް ގަޔާވި” ފިލްމާއި ބެހޭ ގޮތުން ވާހަކަދައްކަމުން ޝާހިދު ބުންޏެވެ. މީގެ އިތުރުން ޝާހިދު ބުނީ ކަބީރް ސިންގްއަކީ މީރާ ގެ ހޮވުމެއްކަމަށެވެ.\nކަބީރު ސިންގް އަކީ ކާމިޔާބު ޒުވާން ސަރޖަންއެއް ކަމުގައިވާ އަރްޖުން ރެޑީ ނަމަކަށް ކިޔާ މީހެއްގެ ހަޔާތުގެ މައްޗަށް ބިނާކޮށް ލިޔެފައިވާ ވާހަކައަކަށް އުފައްދާފައިވާ ފިލްމެކެވެ. އޭނާ އަމިއްލަ ހަޔާތް ބަރުބާދުކޮށްލަން ނިކުންނަނީ އޭނާގެ ލޯބިވެރިޔާ އެހެން ފިރިހެނަކާ އިންނަން މަޖުބޫރުކުރާ ހިސާބުންނެވެ.\nމި ފިލްމުގައި ޝާހިދު ފެނިގެންދަނީ ރުޅިގަދަ ޑޮކްޓަރެއްގެ ރޯލުންނެވެ.މި ފިލްމުގައި އޭނާ ފެނިގެންދަނީ މަސްތުވާތަކެތި ބޭނުންކުރާ ، މީހުންގައިގައި ތަޅާ އަދި އޭނާއާ ދެކޮޅުވެރިވާ ކޮންމެ މީހާކާއި ހަޑިހުތުރު ބަހުން ވާހަކަ ދައްކާ މީހެއްގެ ރޯލުންނެވެ.\nމި ފިލްމު ސިނާމާގައި އެޅުވި ދުވަހުން ފެށިގެން ބޮޑެތި ކާމިޔާބުތަކެއް ލިބެމުން އަންނައިރު ފާއިތުވެދިޔަ 03 ހަފްތާ ތެރޭ މި ފިލްމަށްވަނީ 233 ކަރޯޑް ރުޕީސް ލިބިފައެވެ.


Karudhaahun Uvaalumakun MDN ge Mahchah Fiyavalhu Elhunukamakah...\nކަރުދާހުން އުވާލުމަކުން އެމްޑީއެންގެ މައްޗަށް ފިޔަވަޅު އެޅުނުކަމަކަށް ނުބުލެވޭނެ: މުފީދު\n2 ދުވަސް, 14 ގަޑި, 33 މިނެޓް, 23 ސިކުންތު ކުރިން 99013\nހަމައެކަނި ކަރުދާހުން އުވާލުމަކުން ލާދީނީ ރިޕޯޓު ނެރުނު މޯލްޑިވްސް ޑިމޮކްރަސީ ނެޓުވޯކް (އެމް.ޑީ.އެން)ގެ މައްޗަށް ފިޔަވަޅު އެޅުނީކަމަށް ނުބެލޭނެކަމަށް ރައްޔިތުންގެ މަޖިލީހުގެ މިލަންދޫ ދާއިރާގެ ކުރީގެ މެމްބަރު ހަސަން މުފީދު ވިދާޅުވެއްޖެއެވެ.\nމުފީދު މިހެން ވިދާޅުވެފައިވަނީ ރައީސް އަބްދުއްﷲ ޔާމިން އަބްދުލް ގައްޔޫމުގެ މައްޗަށް ނުހައްގުން އިއްވާފައިވާ ހުކުމާ ދެކޮޅަށް ކުރިއަށްގެންދިޔަ ސިލްސިލާ ޖަލްސާގައި ވާހަކަ ދައްކަވަމުންނެވެ.\nދިވެހިންގެ ތެރޭގައި އޮންނަންވާނީ އިސްލާމް ދީންކަމަށާއި، އިސްލާމީ ރިވެތި އުސޫލުތަކާއި ވަހުދަތުކަން ދިވެހިން ވަރަށް ކެރިތިބެ ގަބޫލުކުރާކަމަށް ހަސަން މުފީދު ވިދާޅުވިއެވެ. އަދި ބަޔަކު މޭ ފުއްޕާލާފައި މިހާރު އެމް.ޑީ.އެންގެ ވާހަކަ ހިނދިއްޖެކަމަށް ބުނަމުން ދިޔަ ނަމަވެސް އެ ލާދީނީ ހަރަކާތް ހިންގި މީހުންގެ މައްޗަށް ފިޔަވަޅު އެޅުމަށް ކެރިހުރެ ގޮވަމުންދާނެކަން އޭނާ ހާމަކުރެއްވިއެވެ. ލާދީނިއްޔަތު ފަތުރަން ސަރުކާރު ކުރަމުންދާ ކަންތައްތައްވެސް ރަނގަޅަށް އެނގިވަޑައިގަންނަވާ ކަންވެސް އޭނާ ހާމަކުރެއްވިއެވެ.\nއެމް.ޑީ.އެން އުވާލާ ލާދީނީ ރިޕޯޓު ތައްޔާރުކުރުމުގައި ބައިވެރިވި މީހުންގެ މައްޗަށް ފިޔަވަޅުއެޅުމަށް ރައްޔިތުން ދިޔައީ މެދުނުކެނޑި ސަރުކާރަށް ގޮވާލަމުންނެވެ. އަދި ރާއްޖޭގެ އެކި ކަންކޮޅުތަކުގައި އެމް.ޑީ.އެން އުވާލާ އެކަމުގައި އަމަލީގޮތުން ހަރަކާތްތެރިވި ފަރާތްތަކަށް ހައްގު އަދަބު ދިނުމަށް ގޮވާލާ ރައްޔިތުންވަނީ މުޒާހަރާކޮށްފައެވެ. އެހެން ނަމަވެސް ރައްޔިތުންގެ އަޑުއުފުލުންތަކަށް ސަރުކާރުން އަދިވެސް ފުރިހަމަޔަށް އިޖާބަ ދީފައި ނުވާކަން މުފީދު ފާހަގަކުރެއްވިއެވެ.\nމީގެ އިތުރުން ގައުމުގެ އިޖްތިމާއީ ފޭރާން ހަލާކުވެ ގައުމުގެ މަސައްކަތްތެރިންގެ އަތްމަތި ހުލިވެގެންދާތަން ބަލަންހުރިމަކީ ހަޖަމްކުރެވޭނެ ކަމެއް ނޫންކަމަށް ހަސަން މުފީދު ވަނީ އޭނާގެ ވާހަކައިގައި ފާހަގަކުރައްވާފައެވެ. ހަމަ އެއާއެކު ސަރުކާރުގެ ތަސައްވުރަށް ރާއްޖޭގައި މީހުން ދިރިއުޅޭ ރަށްތަކުގެ ހުރުމަތް ކެނޑޭފަގަ ގޮތަށް ތުން ދިގު ފުޅިތަކާއި ދެންވެސް ދީން ހުއްދަ ނުކުރާ ކަންތައް ކުރިއަށް ގެންދިއުމަށް ފުރުސަތު ނުދެއްވާނެކަން އޭނާ ފާހަގަކުރެއްވިއެވެ.\n1 ދުވަސް ކުރިން 1141 0


ފުވައްމުލަކު މެދު ދާއިރާގެ މެމްބަރު ޝިފާގު މުފީދު ޕީޕީއެމްއަށް ސޮއިކުރައްވައިފި\n05 މެއި 2012\n23:18 މިހާހިސާބުން ރައްޔިތުންގެ މަޖިލީހުގެ ފުވައްމުލަކު މެދު ދާއިރާގެ މެމްބަރު ޝިފާގު މުފީދު ޕީޕީއެމްއަށް ސޮއިކުރުމުގެ ޖަލްސާގެ ކަވަރޭޖް ނިންމާލާނަން.\n23:00 މިހާރު ޖަލްސާގައި ވާހަކަފުޅު ދައްކަވަމުންދަނީ ރައީސް މައުމޫން.\n22:25 މިހާރު ޖަލްސާގައި ވާހަކަފުޅު ދައްކަވަމުންދަނީ ރައްޔިތުންގެ މަޖިލީހުގެ މުލަކު ދާއިރާގެ މެމްބަރު އަދި ރައީސް މައުމޫނުގެ ކޮއްކޯފުޅު އަބްދުﷲ ޔާމީން. ޔާމީންގެ ވާހަކަފުޅުގައިވެސް ވަނީ ޝިފާގު މުފީދަށް މަރުހަބާ ވިދާޅުވެފައި.\n22:10 ޝިފާގާއެކު ޕީޕީއެމްއަށް ފުވައްމުލަކުގެ 73 މީހުން ސޮއިކުރާނެކަން އިއުލާންކޮށްފި. މިހާރު މިމީހުން ދަނީ ޕީޕީއެމްއަށް ސޮއިކުރަމުން.\n22:07 ސޮއިކުރެއްވުމަށްފަހު، ޝިފާގު ދެއްކެވި ވާހަކަފުޅުގެ ތެރެއިން.\n"އަޅުގަނޑު މިއަދު މިކުލައިގެ ހުރެގެންވެސް ހިދުމަތްކުރާނީ ތިޔަ ލޮބުވެތި ރައްޔިތުންނަށް. އަޅުގަނޑު ތިބޭފުޅުންނަށް ޔަގީންކަން އަރުވަން ބޭނުންވަނީ، ކޮންމެ ކުލަޔެއްގައި ހުއްޓަސް، ތިބޭފުޅުންގެ ރަށް، އަޅުގަނޑުގެ ރަށުގެ ކުރިއެރުމަށްޓަކައި އަޅުގަނޑު މަސައްކަތްކުރާނަމޭ"\n22:05 ރައީސް މައުމޫނާއި، ޕީޕީއެމްގެ ޕާލިއަމަންޓަރީ ގުރޫޕްގެ ލީޑަރު ޔާމިން، ޝިފާގަށް މަރުހަބާ ދަންނަވަމުން އެބަދޭ.\n22:04 މިހާރު ޝިފާގު މުފީދު ޕީޕީއެމްގެ މަޖިލިސް މެމްބަރުންނާއި، ޕީޕީއެމްގެ އިސް ބޭފުޅުންނާއެކު\n22:00 ޝިފާގު މުފީދު ޕީޕީއެމްއަށް ސޮއިކުރަށްވައިފި. ސޮއިކުރެއްވިއިރު، އަރިހުގައި ރައީސް މައުމޫން ހުންނެވި.\n21:59 އެމްޑީޕީގެ ޓިކެޓުގައި ވާދަކޮށް، ފުވައްމުލަކު މެދު ދާއިރާގެ މަޖިލިސް އިންތިހާބު ކާމިޔާބުކުރެއްވި، ޝިފާގު މުފީޒު (ހިސްޓޯ) ކުރީގެ ރައީސް މައުމޫން އަބްދުލް ގައްޔޫމުގެ ޕީޕީއެމްއާއި ގުޅުމަށް ބާއްވާ ޖަލްސާ މިހާރު ކުރިއަށް އެބަދޭ. މިޖަލްސާގައި ޝިފާގު މުފީދު ސޮއިކުރަށްވާނެ ކަމަށް މައުލޫމާތު ލިބޭ.\nއަރުޝީފަށް ނެގީ 20/01/2017 05:17\nއެންމެފަހުން އަޕްޑޭޓްކުރީ 20/01/2017 05:17\nއެމްބާޕޭގެ ނަން ބޭނުން ކުރާތީ މައްސަލަ ފުލުހަށް\nހުސައިން ހަބީބު4މިނެޓު ކުރިން\nހައްޖުގެ ކަންކަން މަޑުޖައްސާލަން ސައުދީން އިލްތިމާސްކޮށްފި\nމިހާތަނަށް 98 ފަހަރު ގެތައް މޮނިޓަކޮށް، މީހުންގެ ސާމްޕަލް ނަގައިފި: އެންއީއޯސީ\nމުހައްމަދު ނަސީމް 13 މިނެޓު ކުރިން\nއާމްދަނީ ލިބޭނެ ގޮތެއް ނެތް ފަރާތްތަކަށް ސަރުކާރުން ފައިސާ ދިނުމަށް ޣައްސާން ގޮވާލައްވައިފި\nޙުސައިން އަފްޝަން 14 މިނެޓު ކުރިން


އާސެނަލްއާއި ޗެލްސީވެސް ޔޫރޮޕާ ލީގްގެ ސެމީއަށް އާސެނަލްއާއި ޗެލްސީވެސް ޔޫރޮޕާ ލީގްގެ ސެމީއަށް\nއާސެނަލްއާއި ޗެލްސީވެސް ޔޫރޮޕާ ލީގްގެ ސެމީއަށް\nޔޫރޮޕާ ލީގުގެ ކުއާޓަރ ފައިނަލްގައި ވާދަކުރި އިނގިރޭސި ޕްރިމިއަރ ލީގުގެ ދެ ކްލަބް ކަމަށްވާ އާސެނަލް އާއި ޗެލްސީ އިން ރޭ ކުޅުނު ދެވަނަ ލެގުގެ މެޗްވެސް ކާމިޔާބުކޮށް މުބާރާތުގެ ސެމީ ފައިނަލަށް ދަތުރުކޮށްފިއެވެ.\nރަށުން ބޭރުގައި އިޓާލިއަން ލީގުގެ ދެވަނައިގައި އޮތް ނަޕޯލީ އާ ވާދަކޮށް 0-1 އިން އާސެނަލް ކުރި ހޯދިއިރު ޗެލްސީ އިން ވަނީ އަމިއްލަ ދަނޑުގައި ޗެކް ރިޕަބްލިކްގެ ސްލާވިއާ ޕްރާގް އާ ވާދަކޮށް 3-4 އިން މެޗް ކާމިޔާބުކޮށްފައެވެ.\nސްލާވިއާ އާ ދެކޮޅަށް ޗެލްސީ އިން ރޭ ކުޅުނު މެޗްގައި އެޓީމުން ޖެހި ހަތަރު ލަނޑުވެސް ޖެހީ މެޗްގެ ފުރަތަމަ 30 މިނެޓްގެ ތެރޭގައެވެ. އޭގެ ތެރެއިން ދެ ލަނޑު މެޗްގެ5ވަނަ މިނެޓްގައާއި 27 ވަނަ މިނެޓްގައި ކާމިޔާބުކޮށްދިނީ ޗެލްސީއަށް ކުޅޭ ސްޕެއިންގެ ފޯވާޑް ޕެޑްރޯ ރޮޑްރިގޭޒްއެވެ.\nޗެލްސީ އިން ޖެހި ދެވަނަ ލަނޑަކީ މެޗްގެ9ވަނަ މިނެޓްގައި ސްލާވިއާގެ ޑެލީ އަތުން ބައިކޮޅަށް ވަތް ލަނޑެކެވެ. އޭގެ ފަހުން ނަތީޖާ 0-3 އަށް ބަދަލުކޮށްލީ މެޗްގެ 17 ވަނަ މިނެޓްގައި އޮލިވަރ ޖިރޫޑްއެވެ. ސްލާވިއާއިން އެޓީމްގެ ފުރަތަމަ ގޯލް ކާމިޔާބުކޮށްފައިވަނީ ޗެލްސީ އިން ތިން ލަނޑުގެ ލީޑެއް ނަގައިފައިވަނިކޮށް މެޗްގެ 25 ވަނަ މިނެޓްގައި ސްލާވިއާގެ ކެޕްޓަން ތޯމަސް ސުސެކްއެވެ. ނަމަވެސް އޭގެ މިނެޓެއް ފަހުން ޕެޑްރޯ ޖެހި ގޯލާއެކު ޗެލްސީ އިން އަނެއްކާވެސް ލީޑް ފުޅާކުރިއެވެ.\nމެޗްގެ ފުރަތަމަ ހާފްގައި ޗެލްސީ އިން ބޮޑު ލީޑެއް ނަގައިފައި އޮތް ނަމަވެސް ފަހު ހާފުގައި ސްލާވިއާ އިން ހިތްވަރު އެލުވާ ނުލައި ކުޅުމުގެ ނަތީޖާއެއްގެ ގޮތުން އެޓީމުން ވަނީ ފަހު ހާފްގެ ކުރީކޮޅު ވަރަށް ގާތްގާތުގައި ދެ ގޯލް ޖަހައިފައެވެ. މެޗްގެ 51 ވަނަ މިނެޓްގައާއި 54 ވަނަ މިނެޓްގައި އެޓީމުން ޖެހި މި ދެ ގޯލްވެސް ޖަހައިދިނީ ޕީޓަރ ސެވްސިކްއެވެ.\nމެޗަށް ފަހު ވާހަކަ ދައްކަމުން ޗެލްސީގެ ކޯޗު މައުރީސިއޯ ސަރީ ބުނީ މެޗުގެ ފުރަތަމަ ހާފު ނިމުނު ހިސާބުން ޗެލްސީ އޮތީ ސެމީ ސެމީއަށް ދަތުރުކޮށްފައިކަމަށެވެ. އަދި މިހާރު ހުރިހާވެސް ވިސްނުމެއް ހުރީ ޔޫރަޕާއި ލީގު ކާމިޔާބުކުރަން ކަމަށް ސަރީ ބުންޏެވެ.


“އެންމެންވެސް މިތިބީ ބިރުން” އިޒްރޭލުން ފަލަސްތީނު ހިފުމާއިމެދު، ފަލަސްތީނުގެ ޖަވާބު! – Dhen.mv\n"އެންމެންވެސް މިތިބީ ބިރުން" އިޒްރޭލުން ފަލަސްތީނު ހިފުމާއިމެދު، ފަލަސްތީނުގެ ޖަވާބު!\nއިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ އާއި އެމެރިކާގެ ރައީސް ޑޮނަލްޑް ޓްރަމްޕް ޤަވާއިދާ ޚިލާފަށް ފަލަސްތީނުގެ ބިންތައް ހިފުމާއިމެދު ދެން އޮތީ މަދު ދުވަސްކޮޅެކެވެ.\nއެގޮތުން ފަލަސްތީނުގެ ވެސްޓް ބޭންކް ސަރަޙައްދުން ބައެއް އިޒްރޭލުގެ ބާރުގެ ދަށަށް ގެންދަން ރާވަމުންދާއިރު، އެގޮތަށް އެކަން ވެއްޖެނަމަ ފަލަސްތީނުގެ 30 އިންސައްތަ ބިމަކީ އިޒްރޭލުގެ ބިންކަމުގައި ވެގެންދާނެއެވެ.\nއިޒްރޭލުން ފަލަސްތީނުގެ ބިންތައް ހިފައިފިނަމަ، ފަލަސްތީނުގެ މުސްލިމު ރައްޔިތުންނަށް ވެގެންދާނެ ގޮތަކާއިމެދު އެމީހުން މިހާރުވެސް ތިބީ ވަރަށް ބިރުންނެވެ. އަމިއްލަ ޤައުމުގައި ތިބިއިރު ވެސް އިޒްރޭލުގެ އަނިޔާވެރިކަމާއި ކުރިމަތިލާން ޖެހުނު ފަލަސްތީނުގެ ރައްޔިތުންނަށް، އިޒްރޭލުގެ ޔަހޫދީން ދެން ހަދާނީ އެމީހުން ހިތަށް އެރި ގޮތެއް ކަމަށް ބުނެ އެތައް ރައްޔިތުންނެއް ދަނީ ކަރުނަ އަޅަމުންނެވެ.\nއިޒްރޭލުން ފަލަސްތީނުގެ ބިންތައް ހިފަން އުޅުމާމެދު އުރުދުންގެ އެކްޓިވިސްޓެއް ކަމަށްވާ ރާޝިދް ޚޫދްރީ ބުނީ މިދިޔަ ތިން އަހަރު ދުވަހުގެ ތެރޭގައި އިޒްރޭލުން އެސަރަޙައްދަށް ދެމުން ގެންދިޔަ ހަމަލާތައް ގިނަކަން ފާހަގަ ކުރެވޭ ކަމަށާއި އެބިމުން އެމީހުން ބޭރުކޮށްލުމަށްޓަކައި ތަފާތު އުކުޅުތައް ވެސް ބޭނުންކޮށްފައި ހުރިކަން ފާހަގަ ކުރެވޭ ކަމަށެވެ.\n"ވަރަށް ސާފުކޮށް ފެންނަން ހުރިކަމެއް މިއީ. އިޒްރޭލު ސަރުކާރުން ބޭނުންވަނީ ފަލަސްތީނު ރައްޔިތުން އުރުދުން ވެލީއިން ބޭރުކޮށް، މިބިން ހިސޯރު ކުރަން. އެމީހުންގެ މަޤްސަދަކީ މިބިމުގެ ބާރު އެމީހުންގެ އަތް މައްޗަށް ގެންދިޔުން" ޚޫދްރީ ބުނެފައިވެއެވެ.


Air Cooler jassan Ventilator ge vaagadu nettumun balimeeha maruvejjeh – Iru\nއެއަރ ކޫލާ ޖައްސަން ވެންޓިލޭޓަރުގެ ވާގަނޑު ނެއްޓުމުން ބަލިމީހާ މަރުވެއްޖެ\nހާއިޒް ޒަމީން· 21 ޖޫން 2020\nއެއަރ ކޫލާ ޖައްސަން ވެގެން ވެންޓިލޭޓަރު ގުޅާފައި އިން ވާގަނޑު ނައްޓާލުމުން ކޮވިޑް19 އަށް ޝައްކު ކުރެވިގެން އެޑްމިޓްކޮށްފައި އޮތް ހާލު ބޮޑު ބަލި މީހެއް މަރުވެއްޖެއެވެ. ކޫލަރު ގުޅަން ވާގަނޑު ނައްޓާލާފައިވަނީ ބަލިމީހާ ކައިރީގައި އެހީތެރިއެއް ގޮތުގައި އިން އާއިލާ މީހެކެވެ.\nމި ހާދިސާ ހިނގާފައިވަނީ އިންޑިޔާގައެވެ. ކޮވިޑް19 އަށް ޝައްކު ކުރެވިގެން އައިސީޔޫގައި ބާއްވާފައިވާ މި މީހާގެ ނަތީޖާ ނެގެޓިވްވުމުން ފަހުން ވަނީ އައިސޮލާޝަން ރޫމަކަށް ބަދަލުކޮށްފައެވެ.\nވަކި ކޮށްފައިވާ މި ކޮޓަރި މާ ހޫނު ވުމުން, އެހީތެރިއެއް ގޮތުގައި ހުރި އާއިލާ މީހާ ވަނީ ހަމަ އެދުވަހު އެއަރ ކޫލާ އެއް ގަނެފައެވެ. އެއަރ ކޫލާ އަށް ކަރަންޓު ދިނުމަށް ސޮކެޓެއް ފެންނަން ނެތުމުން އެމީހާ ވަނީ ވެންޓިލޭޓަރު ކަރަންޓާއި ގުޅާފައި އިން ޕްލަގް ސޮކެޓުން ނައްޓާލައި, އެއަށް އެއަރ ކޫލާ ގުޅާލާފައެވެ.\nފިނި ކޮށްލަން ހަމަޖެހިލައިގެން އިންދާ 30 އަކަށް މިނެޓް ފަހުން ވެންޓިލޭޓަރުން އެއްކޮށް ކަރަންޓް ގޮސް އެމީހާ މަރުވީއެވެ. 30 އަކަށް މިނެޓް ވަންދެން ކަރަންޓް ހުރީ ވެންޓިލޭޓަރުގައި އިން އެމެޖެންސީ ބެޓަރީގެ އެހީގައެވެ. ކަރަންޓް ދިޔުމުން, އެކަން ޑޮކްޓަރުންނާއި ނަރުހުންނަށް އެންގުމުން އެމީހުން އައިސް ބަލައި ސީޕީއާރު ދީގެން އެމީހާ ގެ ފުރާނަ ސަލާމަތް ކުރުމަށް ވަނީ މަސައްކަތް ކޮށްފައެވެ.\nހޮސްޕިޓަލުން މިހާރު ދަނީ މި މައްސަލަ ހިނގި ގޮތުގެ ރިޕޯޓް އެކުލަވާލަމުންނެވެ. ނަމަވެސް މައްސަލަ ތަހުގީގް ކުރުމަށް އާއިލާގެ ފަރާތުން ހަވާލުވެ ހުރި އެހީތެރިޔާގެ އެއްބާރުލުން މިހާރު ނުލިބޭކަމަށް ހޮސްޕިޓަލުން މައުލޫމާތު ދެއެވެ.\nއާއިލާގެ ފަރާތުން ހުރި އެހީތެރިޔާ, އެއަރ ކޫލާ ގުޅުމަށް ހުއްދައަށް އެދިފައި ނުވާކަމަށް ހޮސްޕިޓަލުން ހާމަ ކުރެއެވެ. އަދި އެމީހާ ހޮސްޕިޓަލުގެ ސިއްހީ ޚިދުމަތްދޭ ފަރާތްތަކާއި އާރާރުން ވެފައިވާކަމަށް ހޮސްޕިޓަލުން އަންގައެވެ.\nމި އައިސޮލޭޝަން ރޫމް ތައްޔާރު ކުރެވިފައިވަނީ 4-5 ސިއްޚީ އެހީތެރިންނާއި ޑިޔުޓީ ޑޮކްޓަރެއް އެތާގައި ތިބޭ ގޮތަށެވެ.


Sheikh Mccarthy ge dharuhe Fuvahmulakugai baahvaifi – adduLIVE\nޝައިޚް މަކާރިޘީގެ ދަރުހެއް ފުވައްމުލަކުގައި ބާއްވައިފި\nJul 07, 2019, 14:18 ފާޠިމަތު ނަޒީހާ\n“ދަ ލެގަސީ” ގެނަމުގައި ބާއްވާ އިވެންޓްގައި ތަޤުރީރުކުރެއްވުމަށް މިހާރު ރާއްޖެވަޑައިގެން އުޅުއްވާ އައްޝައިޚް އަބްދުއްރަހީމް މަކާރިޘީގެ ދަރުހެއް ފުވައްމުލަކު ސިޓީގައި ބާއްވައިފިއެވެ.\nޕީސް ފައުންޑޭޝަނުން އިންތިޒާމްކޮށްގެން ބޭއްވުނު ދަރުސް ބާއްވައިފައިވަނީ ފުވައްމުލަކުގެ ހާފިޒް އަހުމަދު ސްކޫލްގައިއެވެ. ރޭ ބޭއްވުނު ދަރުހަކީ އެޖަމިއްޔާއިން ކުރިއަށް ގެންދާ “ދަ ލެގަސީ” ގެ ދަށުން ކުރިއަށް ގެންދާ ދަރުހެކެވެ. އަދި އެދަރުހުގެ މައުޟޫއަކީ “އައި އޭމް ސްޓިލް ޔަންގް”މިއެވެ.\nޕީސް ފައުންޑޭޝަންގެ “ދަ ލެގަސީ” އިވެންޓަކީ ރާއްޖެއިން ބޭރުގެ އިލްމުވެރިން ރާއްޖެ ވަޑައިގެން ތަގުރީރުކުރެއްވުމުގެ ފުރުސަތު ފަހިކޮށްދިނުމަށް ކުރިއަށް ގެންދާ އިވެންޓެކެވެ. މީގެ ކުރިން ޑރ ބިލާލް ފިލިޕްސްއާއި ޝައިހް ހުސައިން ޔީ އަދި ޝައިހް އަބޫ އުސާމާ ފަދަ ބޭފުޅުންވަނީ ރާއްޖެ ވަޑައިގެން ލެގަސީ އިވެންޓްގައި ތަގްރީރު ކުރައްވާފައެވެ.\n“ދަ ލެގަސީ” އިވެންޓް ކުރިއަށް ގެންދާ ޕީސް ފައުންޑޭޝަން އަކީ 2010 އަހަރުުން ފެށިގެން ދީނީ އަދި އިޖުތިމާއީ ހަރަކާތްތައް ހިންގަމުން އަންނަ ޖަމްޢިއްޔާއެކެވެ. ޕީސް ފައުންޑެޝަން ގެ މައިގަނޑު މަގުސަދަކީ ތައުލީމާއި ތަމްރީނުގެ ތެރެއިން ހެޔޮލަފާ ރަނގަޅު މުޖުތަމައެއް ބިނާކުރުމެވެ.


ފައިކުރި ފުޅާ ޖިންސާއި ފަޓުލޫނު އަނެއްކާވެސް މަޤުބޫލު ޓްރެންޑަކަށް؟ - Voice of Meedhoo\nފައިކުރި ފުޅާ ޖިންސާއި ފަޓުލޫނު އަނެއްކާވެސް ...\nފައިގެ ރީތި އަދި ލޫޅާފަތި ބައްޓަން ދައްކާލަން ހާއްސަކޮށް ބައެއް އަންހެންވެރިންގެ މެދުގައި ބާރު ސްކިނީ ޖީންސް ވަރެއް ނޯވެއެވެ. މިވައްތަރުގެ ޖީންސް ރާއްޖޭގައިވެސް ހުރިހާ ޒުވާނުންކަހަލަ ގޮތަކަށް ލައިގެން އުޅުނު ޒުވަސް މާޒީއަށްވެ އިހުގެ ޓްރެންޑަކަށް ވެއްޖެއެވެ.\nއެކަން އެންމެ ބޮޑަށް ފާހަގަކުރެވުނީ ނިމިގެންދިޔަ ފެޝަންވީކް ތަކުންނެވެ. ފަހުގެ ފެޝަން ޝޯތަކުން ސްކިނީއެއް ނުފެނި ފަޓުލޫނު ފެންނަން ފެށުމުންނެވެ. އެގޮތުން މަޝްހޫރު މޮޑެލުން ސްކިނީ ދޫކޮށްލުމަށްފަހު ފަޓުލޫނަށް އެނބުރި ދިއުމުން އެމީހުންގެ ފަހަތުން ފެޝަނަށް ލޯބިކުރާ އާންމު އެތައް ބަޔަކު ވަނީ ސްޓައިލް ބަދަލުކޮށްލާފައެވެ.\nމަޝްހޫރު މީހުން އަޅާ ހެދުމަކީ ކިތަންމެ ބަލާލަން ހުތުރު ހެދުންތަކަކަށްވީނަމަވެސް ގިނަ ބަޔަކު ޤަބޫލުކުރާގޮތުގައި އެއީ އޭރެއްގެ ފެޝަން ޓްރެންޑެވެ. މިހާރުގެ ފެޝްން ޓްރެންޑްތައް ސްކިނީ ޖިންސަށް ނޫނެކޭ ބުނެ ފަޓުލޫނަށް ވައްޓާލާފައިވަނީ އެހެންވެގެން ކަމަށް ވެދާނެއެވެ.\nފައިކުރި ފުޅާ ފަޓުލޫނު ލުމަކީ އޭރުވެސް އެތައް ޒަމާނެއް ވަންދެން ގިނަ ބަޔަކަށް ކަމުދާ ގޮތަކަށްވާއިރު، ސްކިނީގެ އުމުރު ހީކުރިވަރަށްވުރެ ކުރުވާން ޖެހުނީ ވަރަށް ގިނަ ސަބަބުތަކާއި ހުރެ ކަމަށް ފެޝަންގެ ދާއިރާގައި މަސައްކަތްކުރާ މީހުން ޤަބޫލުކުރެއެވެ.\nއެގޮތުން ފިރިހެނުންނާއި އަންހެނުން ބާރުކޮށް ސްކިނީފަދަ އެއްޗެހި ތިރިން ލުމަކީ ހަށިގަނޑަށް އެތައް ގިނަގުނަ ގެއްލުންތަކެއް ކުރުވާއެއްޗެއްކަން މީގެ ކުރިން ކުރިޔަށްގެންދިޔަ ގިނަ ދިރާސާތަކެއްގެ އަލީގައި ހާމަވެގެން ދިއުމަކީ އެކަމުގެ އެންމެ މައިގަނޑު އެއް ސަބަބު ކަމުގައި ސްޓައިލިސްޓުން ބުނެއެވެ.


Rees Yameen aai Dr Shaheem ah oiy thaaeedhu fuvahmulaku gai...\nރައީސް ޔާމީނާއި ޑރ. ޝަހީމަށް އޮތް ތާއީދު ފުވައްމުލަކުގައި ދައްކާލައިފި\n8 މަސް, 1 ހަފްތާ,5ގަޑި, 26 މިނެޓް, 59 ސިކުންތު ކުރިން 8320އައިމިނަތު ރަމްލާ\nފުވައްމުލަކު ސިޓީގައި މިއަދު ބޭއްވި ސައިކަލްބުރު: ފޮޓޯ ޕީޕީއެމް\nރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމަށް އޮތް ތާއީދު ފުވައްމުލަކު ސިޓީގައި ދައްކާލުމުގެ ގޮތުން ޚާއްސަ ސައިކަލް ބުރެއް އެ ސިޓީގައި ބާއްވައިފިއެވެ.\nރައީސް ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސަޢީދު ބައިވެރިވެވަޑައިގެންނެވި އެ ސައިކަލް ބުރުން ރައީސް ޔާމީނަށާ، ޑރ.ޝަހީމަށް އޮތް ތާއީދު ވަނީ ފެނިގެންގޮސްފައެވެ.\nޕީޕީއެމްގެ ކެމްޕެއިން ޓީމުން ވިދާޅުވި ގޮތުގައި އެ ސައިކަލް ބުރު ފަށާފައިވަނީ މިއަދު ހަވީރު 04:00 ގައި ފުވައްމުލަކު ސިޓީގެ ބަނދަރު ސަރަހައްދުންނެވެ. އެ ސައިކަލް ބުރަކީ ފުވައްމުލަކު ސިޓީގެ ރައްޔިތުން ރައީސް ޔާމީނާއި އެކުގައި ތިބިކަން ހާމަކޮށްދިނުމުގެ ގޮތުން ޕީޕީއެމްގެ ކެމްޕެއިން ޓީމުން އިސްނަގައިގެން ބޭއްވި ހާއްސަ ހަރަކާތެކެވެ.\nއެ ހަރަކާތުގައި އެ ސިޓީގެ ގިނަ އަދަދެއްގެ ޒުވާނުންނާއި، ރައްޔިތުން ބައިވެރިވެފައިވާ ކަމަށް ޕީޕީއެމްގެ ކެމްޕެއިން ޓީމުން މަޢުލޫމާތުދެއެވެ. މުޅި ފުވައްމުލަކު ސިޓީގެ މަގުތައް ހިމެނޭ ގޮތަށް ބޭއްވި، އެ ސައިކަލް ބުރުގެ ތެރެއިން ރައްޔިތުންގެ ޝުޢޫރު ފާޅުކުރުންވެސް ވަނީ ކުރިއަށް ގެންގޮސްފައެވެ. ރައީސް ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސައީދު ފުވައްމުލަކު ސިޓީއަށް ކުރައްވަމުން ގެންދަވާ ދަތުރުފުޅުގެ ތެރެއިން އެ ސިޓީގެ ރައްޔިތުންގެ ހާލު އެމަނިކުފާނު ވަނީ ބައްލަވާލައްވައި، އެ ސިޓީގެ ރައްޔިތުންނަށް ދިމާވެފައިވާ ދަތިތައް އެ މަނިކުފާނު ވަނީ އޮޅުންފިލުއްވާފައެވެ.\nމީގެ އިތުރުން އެމަނިކުފާނު ވަނީ މިދިޔަ ހޯމަދުވަހުގެ މަޣުރިބު ނަމާދަށްފަހު އެ ސިޓީގެ މިސްކިތެއް ކަމަށްވާ އުއްމުލް ގުރާގައި ދީނީ ނަސޭހަތް ދެއްވާފައެވެ. އެ ނަސޭހަތް އަޑުއެހުމަށް ފުވައްމުލަކު ސިޓީގެ ގިނަ އަދަދެއްގެ ރައްޔިތުން އެ މިސްކިތަށް ގޮސްފައިވެއެވެ.\nފުވައްމުލަކަށް ކުރެއްވި ދަތުރުފުޅަށްފަހު މާދަމާގެ ވަގުތެއްގައި ޑރ.ޝަހީމް ގދ. ތިނަދޫ އަށް ވަޑައިގަތުމަށް ވަނީ ހަމަޖެހިފައެވެ.\nރައީސްޔާމީން ފުވައްމުލައް ސިޓީ ޑރ.ޝަހީމް\nގައުމީ ސަލާމަތަށް ނުރައްކާ ވާފަދަ ވާހަކަ ނުފަތުރަން އިލްތިމާސްކޮށްފި\nޕީޕީއެމް ފެނިގެންދާނީ އެންމެ ޒިންމާދާރު އިދިކޮޅު ޕާޓީގެ ގޮތުގައި- މުއިއްޒު\nއާއްމު އިންތިޚާބަށް އެމްޑީޕީން ފައިސާގެ ނުފޫޒު ފޯރުވި: މުއިއްޒު\nލަންކާގައި ދިން ބޮމުގެ ހަމަލާތައް ރައީސް ޔާމީން ކުށްވެރި ކުރައްވައިފި\nލަންކާގައި ކާފިޔު އިއުލާންކޮށްފި\nލަންކާގައި އިތުރު ބޮމުގެ ހަަމަލާތަކެއް، 200އަށްވުރެ ގިނަ މަރު!\n4 ގަޑި ކުރިން 39 0\n8 ގަޑި ކުރިން 222 0\n8 ގަޑި ކުރިން 61 0\n1 ދުވަސް ކުރިން 69 0


Huvadhoo bodu Jalsa mirey Villingili gai\nހުވަދޫ ބޮޑު ޖަލްސާ މިރޭ ވިލިނގިލީގައި\nޖަލްސާގައި ގިނަ އަދަދެއްގެ ބަޔަކު ބައިވެރިވާނެ\nމިއަދާއި މާދަމާ ނުވަ ރަށަކަށް އިބޫ ވަޑައިގަންނަވާނެ\nއަތޮޅަށް ހާއްސަ ވައުދުތަކެއް އިއުލާން ކުރައްވާފައިވޭ\nކ. މާލެ2ސެޕްޓެންބަރ 2018 | އާދީއްތަ 09:37 6,996\nގދ. ތިނަދޫގައި ހުކުރު ދުވަހުގެ ރޭ ބޭއްވި ބޮޑު ޖަލްސާ - ރާއްޖެ އެމްވީ\nގުޅިފައިވާ ޕާޓީތަކުން ހުވަދޫގައި ބާއްވާ ބޮޑު ޖަލްސާ އާދީއްތަ ދުވަހުގެ ރޭ ގއ. ވިލިނގިލީގައި ބާއްވާތީ، އެންމެ ފަހުގެ ތައްޔާރީތައް ފޯރިއާއެކު އެ ރަށުގައި ކުރިއަށް އެބަދެއެވެ.\nގއ. އަތޮޅު ކައުންސިލްގެ ރައީސް އަހުމަދު ފުއާދު "ރާއްޖެއެމްވީ"އަށް ވިދާޅުވީ ވިލިނގިލީގައި ބޮޑު ޖަލްސާ ބޭއްވުމަށް ނިންމާފައި ވަނީ ރަށުގެ އާ ހާބަރު ސަރަހައްދުގައި ކަމަށާއި އެ ޖަލްސާގައި ގިނަ އަދަދެއްގެ ރައްޔިތުން ބައިވެރިވާނެ ކަމަށެވެ. އާދީއްތަ ދުވަހުގެ ހަވީރު އިބޫ ވިލިނގިއްޔަށް ވަޑައިގަންނަވާތީ، އެ ރަށް ވަރަށް ބޮޑަށް ތައްޔާރުވެފައިވާ ކަމަށާއި ގުޅިފައިވާ ޕާޓީތަކަށް އޮތް ތާއިދު "މިފަހަރު" ދައްކާނެ ކަމަށް ފުއާދު ވިދާޅުވިއެވެ.\nއިބޫ ހުވަދު އަތޮޅަށް ކުރައްވާ ދަތުރުފުޅުގައި މިހާތަަނަށް ވަނީ ނުވަ ރަށަކަށް ވަޑައިގެންފައެވެ. އެމަނިކުފާނު އާދީއްތަ ދުވަހު ގއ. އަތޮޅުގެ ފަސް ރަށަކަށް ވަޑައިގަންނަވާނެއެވެ. އެއީ ކޮނޑޭ، ދާންދޫ، ނިލަންދޫ، މާމެންދޫ އަދި ވިލިނގިއްޔެވެ.\nގުޅިފައިވާ ޕާޓީތަކުން ހުވަދު އަތޮޅަށް ކުރާ ދަތުރުގައި އިބޫ ވަނީ ވަކިވަކި ރަށްތަކަށް ހާއްސަ ވައުދުތަކެއް އިއުލާން ކުރައްވާފައެވެ. އެގޮތުން ގުޅިފައިވާ ޕާޓީތަކުގެ ވެރިކަމެއްގައި ފަރެސްމާތޮޑާގެ އެއާޕޯޓު ތަރައްގީކޮށް ނިންމާނެ ކަމަށާއި މާވަރުލުގެ އެއާޕޯޓުގެ މަސައްކަތް އަވަހަށް ފަށާނެ ކަމަށެވެ. އަދި ގއ. ގެމަނަފުށި ކައިރީގައި އޮންނަ، މާރެހާގައި ރިސޯޓު ހަދާނެ ކަމަށާއި ގދ. ގައްދޫ ކައުންސިލަށް އާމްދަނީ ހޯއްދައި ދިނުމަށްޓަކާ އެ ރަށު ކައިރީގައި އޮންނަ ގދ. ގަން ވެސް އެ ކައުންސިލަށް ދެއްވާނެ ކަމަށް އިބޫ ވަނީ ވައުދުވެވަޑައިގެންފައެވެ.\nހުވަދު އަތޮޅަކީ މަސްވެރި އަތޮޅެއްކަން ފާހަގަ ކުރައްވައި އިބޫ ވިދާޅުވެފައި ވަނީ އެމަނިކުފާނުގެ ވެރިކަމެއްގައި ދިވެހި ކަނޑުތަކުގައި ދާ އަޅައިގެން މަސްވެރިކަން ކުރުން ހުއްޓުވާނެ ކަމަށެވެ. އެގޮތުން ބޭރުގެ ބޯޓު ފަހަރަށް ރާއްޖޭގެ ކަނޑުގެ ސަރަހައްދުގައި މަސްވެރިކަން ކުރުމުގެ ހުއްދަ ދިނުން ހުއްޓާލައްވާނެ ކަމަށާއި މިހާރު ދީފައިވާ ހުއްދަތަކުގެ މުއްދަތު އިތުރު ނުކޮށްދެއްވާނެ ކަމަށް ވެސް އިބޫ ވަނީ ވަައުދުވެވަޑައިގެންފައިވެއެވެ.\nހުވަދު އަތޮޅަށް ކުރައްވާ ހަތަރު ދުވަހު ދަތުރުފުޅު ނިންމަވާލެއްވުމަށްފަހު އިބޫ މާލެ ވަޑައިގަންނަވާނީ ހޯމަ ދުވަހުއެވެ.


Channel 13 In Genesdhin Habaru K. Atoll Education Center In Dhogukohffi - Vaguthu\nޗެނަލް13 އިން ގެނެސްދިން ހަބަރު ކ. އަތޮޅު ތައުލީމީ މަރުކަޒުން ދޮގުކޮށްފި\n"ޗެނަލް13" އިން ރޭ ދެއްކި އިރާދަން ޕްރޮގްރާމްގައި ގެނެސްދިން ކ.އަތޮޅު ތައުލީމީ މަރުކަޒުން ހެނދުނު ނާސްތާ ދިނުމުގެ ޕްރޮގްރާމާއި ގުޅޭގޮތުން ދެއްކި ވާހަކަތައް އެ ސްކޫލުން ކުށްވެރިކޮށްފިއެވެ.\nއެ ސްކޫލުން ބުނީ، ޗެނަލް13 އިން ފަތުރާފައި ވަނީ ހަގީގަތާއި ހިލާފު ދޮގު ވާހަކަ ހަބަރެއް ކަމަށެވެ. އަދި އެކަން ކުށްވެރިކުރާ ކަމަށާއި، އެ ސްކޫލުން ހެނދުނު ކުދިންނަށް ދީފައިވާ ނާސްތާއަކީ ތާޒާކަންމަތީ ހުރި ތަކެތި ކަމަށް އެ ސްކޫލުން ބުންޏެވެ.\n"ހެނދުނު ނާސްތާ ދީގެން ދަރިވަރުން ބަލިވެގެން ނުވަތަ ސިއްހީ އެއްވެސް މައްސަލައެއް ދިމާވެގެން ބެލެނެވެރިއެއް ނުވަތަ އެހެން އެއްވެސް ފަރާތަކުން ޝަކުވާ ހުށަހަޅާފައި ނުވެއެވެ.". އެ ސްކޫލުން ނެރުނު ނޫސްބަޔާނުގައި ވެއެވެ.\nއެ ސްކޫލުން ބުނީ، އެ ސްކޫލުން ދެވޭ ހެނދުނުގެ ނާސްތާ ކުރިއަށް ގެންދަނީ ޕައިލެޓް ޕްރޮގްރާމްގެ އުސޫލާ އެއްގޮތަށް ކަމަށެވެ. އަދި ދަރިވަރުންނަށް ނާސްތާ ފޯރުކޮށް ދިނުމުގެ ކުރިން ޕްރިންސިޕަލް ހިމެނޭ ގޮތުން ތިން މުއައްޒަފަކު ކާނާގެ ތާޒާކަން ކަށަވަރުކުރާނެ ކަމަށްވެސް ބުންޏެވެ.\nއެހެންކަމުން އެ މަރުކަޒަށް ހެނދުނު ނާސްތާ ފޯރުކޮށްދޭ ފަރާތާއި ނުބައި ތަސައްވަރެއް ދެވޭ އަދި ހަގީގަތް އޮޅޭ އެއްވެސް ވާހަކައެއް ނުފެތުރުމަށް އެ ސްކޫލުން ވަނީ އިލްތިމާސްކޮށްފައެވެ.\nނޯޓު: މި ހަބަރު ފުރަތަމަ ގެނެސްދިން އިރު، ސުރުހީގައި ކ. މާފުށީ ސްކޫލް ޖެހިފައި ވަނީ އޮޅުމަކުންނެވެ. އޭގެ ރަނގަޅު ގޮތަކީ ކ. އަތޮޅު ތައުލީމީ މަރުކަޒެވެ. އެ ކުށަށް ކިޔުންތެރިންގެ ކިބައިން މާފަށް އެދެމެވެ.\nޖެނުއަރީ 23, 2019 20:13\nމާފުށީ ސްކޫލް ގައި އަދި ނާސްތާ ދޭކަށް ނުފަށާ\nޖެނުއަރީ 24, 2019 10:40\nކ.އަތޮޅު ތައުލީމީ މަރުކަޒުން މި މައްސަލަ ދިފާޢުކޮށް ވާހަކަ ދެއްކިއަސް އެހާ ހެދުނާ އެހާގިނަ ކުދިންނަށް ހެދުނުގެ ނާސްތާއެއް ހެދުނުގެ ގަޑީގައި ނުވަތަ ފަތިހުގެ ވަގުތުން ފެށިގެން ނުހެދޭނެ! ކާއެއްޗަކާމެދު ތާޒާއޭ ބުނަނީ އޭގައި ހޫނުކަން ނުވަތަ ކިލަބު ރަހައެއް ނުހުންނަގޮތައް ވަގުތުން ތައްޔާރުކުރާ ތަކެއްޗަށް! މިކަމަކީވެސް އޭގެޒާތުގައި ތާޒާކޮށް ކުރެވޭނެ ކަމެއްނޫން! އެހެންވީމައި މިކަހަލަ ނާސްތާ ނުދޭންވީ ވިސްނައިނުލާވާ ވައުދުތައް!


ޢަރަބި އަކުރު އުފެދުނު ގޮތުގެ ވާހަކައަކީ ދިގުވާހަކައެކެވެ. ތަފާތު ރިވާޔަތްތަކުން ތަފާތު ގޮތްގޮތަށް އެވާހަކަ ކިޔައި އުޅެތެވެ. އެއްރިވާޔަތެއް ބުނާގޮތުގައި ޢަރަބި ލިއުމަކީ މާތްﷲ އާދަމުގެފާނަށް އުނގަންނަވައިދެއްވި އެއްޗެކެވެ. އިހުގެ ޢަރަބީން ޤަބޫލުކޮށްގެން ތިބީ އެގޮތަށެވެ. ނަމަވެސް އެކަން ސާބިތުކޮށްދޭނެ އެއްވެސް ދަލީލެއް ނެތެވެ. އެ ރިވާޔަތާ އިދިކޮޅު އެހެން ރިވާޔަތެއް ބުނާގޮތުގައި ޢަރަބި އަކުރު އުފެދިގެން އައީ ޔަމަނުކަރައިންނެވެ. ޔަމަނުކަރައިގެ މުސްނަދު ލިއުމަކީ ޢަރަބި އަކުރުގެ އަޞްލެވެ. ނަމަވެސް ޢަރަބި އަކުރު އުފެދުނީ މުސްނަދު ލިއުމުންކަން ސާބިތުކޮށްދޭނެ ދަލީލެއް ނެތުމާއެކު، މިއީ ވެސް ޤަބޫލުކުރެވޭނެ ރިވާޔަތެއްކަމުގައި ނުވި އެވެ. މިފަދަ އެހެން ރިވާޔެތެއް ބުނާގޮތުގައި ޢަރަބި އަކުރަކީ ދެތިން މީހަކު ކުރި މަސައްކަތެއްގައި އެޅި ފޮނި މޭވާއެކެވެ. އެމީހުން ޢަރަބި އަކުރު އުފެއްދީ ސިރިއާނީ އަކުރު އަޞްލެއްކަމުގައި ބަލައިގެންނެވެ. އަދި އެމީހުން އުފެއްދި ޢަރަބި އަކުރު ފެތުރުމުގެ މަސްއޫލިއްޔަތު އުފުލީ އެންމެ މީހެކެވެ. ނަމަވެސް ތާރީޚީ ނަޒަރަކުން ބަލާއިރު އެކަން އެގޮތަށް ހިނގާފައިވާ ކަމުގެ އެއްވެސް ހެތްކެއް ނެތެވެ.\nމިދެންނެވި ރިވާޔަތްތަކަކީ ތާރީޚީ ނަޒަރަކުން ބަލާއިރު، ބުރަދަނެއް ހުރި އެއްޗެއް ނޫނެވެ. އެއަށް ބާރެއް ދޭނެ ތާރީޚީ ހެތްކެއް ނެތަތީ އެވެ. ނަމަވެސް އެރިވާޔަތްތަކާމެދު ނަޒަރުހިންގައި ބެލުމަކީ، ޢަރަބި އަކުރު ދިރާސާކުރާއިރު، މުހިންމު ކަމަކަށް ވަނީ ވެފަ އެވެ. އެއީ ޢަރަބި އަކުރު އުފެދިގެން އައި ގޮތް ޝަރަޙަކޮށްދޭ ނަޒަރިއްޔާތައް ކަމުގައި ވީތީ އެވެ. އެއީ ތެދު އެއްޗެއް ކަމުގައި ނުވިޔަސް އެއާމެދު ވިސްނާ ފިކުރު ހިންގުމުން، ޙާލަތު އޮތްގޮތާއި ކަންތައް ހިނގަމުންދިޔަގޮތް އޮޅުންފިލާތީ އެވެ. އެހެންކަމުން ޢަރަބި އަކުރު އުފެދިގެން އައިގޮތް ދިރާސާކުރާއިރު، އެ ރިވާޔަތްތަކުގެ މައްޗަށް ބިނާވެފައިވާ ނަޒަރިއްޔާތައް ދިރާސާކުރުންވަނީ މުހިންމުކަމަކަށް ވެފަ އެވެ.\nފުރަތަމަ ނަޒަރިއްޔާ: ތައުޤީފު ނަޒަރިއްޔާ\nޢަރަބި އަކުރުގެ އަޞްލާ ބެހޭގޮތުން އިހުގެ ޢަރަބީން ޤަބޫލުކޮށްގެން ތިބިގޮތް ޝަރަޙަކޮށްދޭ މިނަޒަރިއްޔާއަށް ކިޔަނީ ތައުޤީފު ނަޒަރިއްޔާ އެވެ. މިނަން ކިއުނީ ޢަރަބި އަކުރަކީ އާދަމުގެފާނަށް މާތްﷲ ދެއްވާފައިވާ އެއްޗެއްކަމުގައި މި ނަޒަރިއްޔާ ބުނާތީ އެވެ. މި ނަޒަރިއްޔާގެ ޚުލާޞާއަކީ، އާދަމުގެފާނުގެ ދަރިކޮޅުން އައި އެންމެން ލިޔަމުން ގެންދިޔައީ މާތްﷲ އެކަލޭގެފާނަށް އުނގަންނަވައިދެއްވި ލިއުމަކުންނެވެ. ނޫޙުގެފާނުގެ ޒަމާނުގައި ޠޫފާން އައިއިރު، އެ ލިއުމުން ވަނީ ތަފާތު ފޮތްތައް ލިޔެވިފަ އެވެ. އެ ޠޫފާނުގައި ދުނިޔެ ޣަރަޤުވުމަށްފަހު، ފެން ހިނދި ދުނިޔޭގެ ކަންތައް ހަމަޔަކަށް އެޅުނުއިރު، ނޫޙުގެފާނާއެކު ސަލާމަތްވި މީހުންނަށް ބައެއް ފޮތްތައް ލިބުނެވެ. ޒަމާންތައް ދައުރުކުރަމުން، އެއްޖީލަކަށްފަހު އަނެއް ޖީލަކަށް އެ ފޮތްތައް ވާރުތަވަމުން ގޮސް، އިސްމާޢީލުގެފާނާ ހަމައަށް އައިއިރު، އެކަލޭގެފާނަށް އޭގެ ތެރެއިން ފޮތެއް ލިބިވަޑައިގަތެވެ. އެ ފޮތް ލިޔެފައިވަނީ ޢަރަބި އަކުރުންނެވެ. ޢަރަބި އަކުރުގެ އަޞްލަކީ އެފޮތް ލިޔެވިފައިވާ އަކުރެވެ.\nމި ނަޒަރިއްޔާގައި އާދަމުގެފާނުގެ ޒަމާނުން ފެށިގެން، ނޫޙުގެފާނު ފަހަނައަޅައި އިސްމާޢީލުގެފާނާ ހަމައަށް ޢަރަބި އަކުރު ވާޞިލުވިކަމަށް ބުނަނީ އެއްވެސް ދަލީލެއް ދެއްކުމެއްނެތި އެވެ. ދޫދޫމަތިން ވާރުތަވަމުން އައިސްފައިވާ ފުލޯކު ވާހަކައެއްގެ ސިފައިގަ އެވެ. އެހެންކަމުން މި ނަޒަރިއްޔާއަކީ ޤަބޫލުކުރެވޭނެ އެއްޗެއްކަމުގައި ނުވެ އެވެ.\nޢަރަބި އަކުރަކީ ތައުޤީފު ނަޒަރިއްޔާ ބުނާފަދައިން އުފެދިފައިވާ އެއްޗެއް ނޫންކަން ބަޔާންކޮށްދެއްވަމުން އަލްޢައްލާމާ އިބްނު ޚަލްދޫން އޭނާގެ މުޤައްދިމާގައި ލިއުއްވާފައިވެއެވެ. ”އަކުރަކީ މަދަނިއްޔަތުގެ އުފެއްދުމެކެވެ. އެއީ އިޖުތިމާޢީ ޙަޔާތުގައި ނުހަނު ބޭނުންތެރި އެއްޗެކެވެ. އެހެންކަމުން، އެއުފައްދަނީ އިންސާނުންނެވެ… މަދަނީ ގޮތުން މުޖުތަމަޢު ދަށަށް ދިޔަވަރަކަށް ލިޔެކިއުމުގެ ބޭނުންތެރިކަން ކުޑަވަމުންދެއެވެ. މަދަނީ ގޮތުން މުޖުތަމަޢު ކުރިއެރިވަރަކަށް އޭގެ ބޭނުންތެރިކަން އިތުރުވަމުން ދެއެވެ.” ތެދެކެވެ. އިންސާނީ ތާރީޚުގައި އެކަން އޮތީ އެގޮތަށެވެ. އަކުރަކީ ފަހަރެއްގައިވެސް މާތްﷲ އުޑުން ބާވައިލައްވާފައިވާ އެއްޗެއް ނޫނެވެ. އެއީ އިންސާނުން އަމިއްލައަށް އުފައްދަމުން ގެންދާ އެއްޗެކެވެ. ވީމާ، ތައުޤީފު ނަޒަރިއްޔާ އަކީ، ގަބޫލުކުރެވޭނެ އެއްޗެއް ނޫނެވެ.\nދެވަނަ ނަޒަރިއްޔާ: ދެކުނު ނަޒަރިއްޔާ\nދެވަނަ ނަޒަރިއްޔާގެ ނަމަކީ ދެކުނު ނަޒަރިއްޔާއެވެ. މި ނަޒަރިއްޔާއަށް މިނަން ކިއުނީ ޢަރަބި ލިއުމުގެ އަޞްލު އުފެދިގެން އައީ، ޢަރަބި ކަރައިގެ ދެކުނުން ކަމަށް މި ނަޒަރިއްޔާ ބުނާތީ އެވެ. ޔަމަނުކަރަ އޮންނަނީ ޢަރަބި ޝިބުހު ޖަޒީރާގެ ދެކުނުގަ އެވެ. ސަބާ (ސަބައު) ދައުލަތާއި ޙިމްޔަރު ދައުލަތަކީ ޔަމަނުކަރައިގައި އުފެދުނު މަޝްހޫރު ދެ ދައުލަތެކެވެ. މި ނަޒަރިއްޔާ ބުނާގޮތުގައި ޢަރަބި އަކުރުގެ އަޞްލަކީ ޙިމްޔަރު ދައުލަތުގެ މުސްނަދު ލިއުމެވެ. އެ ލިއުން، ޢަރަބި ޖަޒީރާގެ ދެކުނުގައިވާ ރަށްތައް ފަހަނައަޅައި އުތުރުގެ ރަށްތަކާ ހަމައަށް ދަތުރުކުރި ކަމަށް މި ނަޒަރިއްޔާ ބުނެ އެވެ. އެހެންކަމުން ޢަރަބި ޖަޒީރާގެ ދެކުނާއި އުތުރުގައި ލިޔަން ބޭނުންކުރެވުނު އަކުރުގެ އަޞްލަކީ މުސްނަދު ލިއުމެވެ.\nމިނަޒިއްޔާ އުފެދުމަށް މެދުވެރިވި ސަބަބަކީ، މީލާދުގެ ކުރީގެ ފުރަތަމަ ޤަރުނާއި ދެވަނަ ޤަރުނުގައި ޔަމަނުގެ ސަބާ ދައުލަތާއި ޙިމްޔަރު ދައުލަތް، ޢަރަބިކަރައިގެ މައްޗަށް ހިންގި ނުފޫޒުގެ ވަރުގަދަކަން ކަމަށް ބެލެވެ އެވެ. އެޒަމާނުގައި އެ ދެ ދައުލަތުގެ ބަހާއި ސަގާފަތު ޢަރަބީންގެ މައްޗަށް ފޯރާފައިވާ ކަމީ، މި ނަޒަރިއްޔާގެ ބިންގަލެވެ. ނަމަވެސް އެ ނުފޫޒު ނިމުމާއެކު، އެމީހުންގެ ބަހާއި ސަގާފަތު ވެސް ޢަރަބީންގެ ތެރެއިން ފިލައިގެން ގޮސްފައިވާތީ، މިނަޒަރިއްޔާގެ މަޤުބޫލުކަން ވަނީ ގެއްލިފަ އެވެ.\nދެކުނު ނަޒަރިއްޔާ މަޝްހޫރުވުމަށް މެދުވެރިވި ސަބަބެއް ވެ އެވެ. ޢަރަބީން ޤަބޫލުކުރާ ގޮތުގައި ޔަމަނުކަރައިގެ ސަބާ ދައުލަތުގެ މުއައްސިސުންނަކީ، ނަޖިދުކަރައާއި ޙިޖާޒުކަރައިގެ އުތުރުގައިވާ ޖައުފު އިޤުލީމުގެ މީހުންނެވެ. އެހެންކަމުން، ޖައުފު އިޤުލީމާއި ޔަމަނުކަރައާއި ދެމެދުގައި އޮތް ސިޔާސީ ގުޅުންތަކާއި ހިޖުރަކުރުންތަކަކީ މި ނަޒަރިއްޔާ ފެތުރި މަޝްހޫރުވުމަށް މެދުވެރިވި ސަބަބެއް ކަމަށް ބެލެވެ އެވެ.\nޢަރަބި އަކުރު އުފަންވި ޒަމާން ކަމަށް، ދެކުނު ނަޒަރިއްޔާ ކަނޑައަޅަނީ މީލާދުގެ ކުރީގެ ފުރަތަމަ ޤަރުނާއި ދެވަނަ ޤަރުނެވެ. ތައުޤީފު ނަޒަރިއްޔާގައި ބުނާފަދައިން އާދަމުގެފާނާ ހަމައަކަށް ވާޞިލެއް ނުކުރެ އެވެ. އެހެންކަމުން ޢަރަބި އަކުރު އުފެދުނު ޒަމާން ކަނޑައެޅުމުގައި ވެސް މި ދެނަޒަރިއްޔާ، އެކަތި އަނެއްކައްޗާ ވަރަށް ބޮޑަށް ފުށުއަރަ އެވެ.\nތިންވަނަ ނަޒަރިއްޔާ: އުތުރު ނަޒަރިއްޔާ\nމިނަޒަރިއްޔާ ބުނާގޮތުގައި ޢަރަބި އަކުރު އުފެއްދީ ތިންމީހެކެވެ. އެއީ މުރާމިރާއި އަސްލަމާއި ޢާމިރެވެ. އެ ތިންމީހުން ޢަރަބި އަކުރު އުފެއްދީ ސުރިޔާނީ އަކުރު އަޞްލެއްކަމަށް ބަލައިގެންނެވެ. އެ ތިންމީހުން އުފެއްދި އަކުރު، އަންބާރީންގެ ބަޔަކު ދަސްކުރިއެވެ. އެއަށްފަހު، އަންބާރީންގެ ގާތުން ޙީރާގެ ބަޔަކު ދަސްކުރިއެވެ. އެއަށްފަހު، އެމީހުންގެ ގާތުން ބިޝްރު ބިން ޢަބްދުލްމަލިކު ނަމަކަށް ކިއުނު މީހަކު ދަސްކުރި އެވެ. މައްކާއަށް ޢަރަބި އަކުރު ގެނެސްދިނީ އޭނާ އެވެ. އޭނާ މައްކާއަށް ގޮސް އުޅެނިކޮށް، އޭނާގެ ގާތުން ސުފުޔާން ބިން އުމައްޔާ އާއި އަބޫޤައިސު ބިން ޢަބްދު މަނާފު ލިޔަން ދަސްކުރި އެވެ. އެއަށްފަހު، އިބްނު ޢަބްދުލްމަލިކާއި އަބޫޤައިސު ދިޔައީ ޠާއިފަށެވެ. ދެން އެރަށުގެ ބަޔަކު، އިބްނު ޢަބްދުލްމަލިކުގެ ގާތުން ޢަރަބި ލިއުން ދަސްކުރި އެވެ. އެއަށްފަހު، އޭނާ ދިޔައީ ދިޔާރު މުޟަރަށެވެ. ދެން އެ ޝަހަރުގެ ބަޔަކު އޭނާގެ ގާތުން ލިޔަން ދަސްކުރިއެވެ. އެއަށްފަހު، އޭނާ ދިޔައީ ޝާމުކަރަޔަށެވެ. ދެން އެ ސަރަޙައްދުގެ އެތައް ބަޔަކު އޭނާގެ ގާތުން ލިޔަން ދަސްކުރި އެވެ. މިގޮތުގެ މަތިން، މި ނަޒަރިއްޔާ ބުނެދެނީ ދެތިން މީހެއްގެ މަސައްކަތުން އުފެއްދި ޢަރަބި އަކުރު، އެންމެ މީހެއްގެ މަސައްކަތުން، މުޅި ޢަރަބިކަރައިގައި ފެތުރުނު ކަމަށެވެ.\nމިނަޒަރިއްޔާ ބުނާފަދައިން، ބިޝްރު ބިން ޢަބްދުލްމަލިކާއި ސުފުޔާން ބައްދަލުވެފައިވާނަމަ، އޭގެ މާނައަކީ ޢަރަބި އަކުރު ޙިޖާޒުކަރައަށް އައިސްފައިވަނީ މީލާދީން ފަސްވަނަ ޤަރުނުގެ ފަހުކޮޅުގަ އެވެ. ކަންމިހެން އޮތުމާއެކު، އާދަމުގެފާނާ ހަމައަށް ޢަރަބި ލިއުން ގެންދެވެން ނެތްތާގައި އިސްމާޢީލުގެފާނާ ހަމައަކަށް ވެސް ނުފޯރަ އެވެ. އަދި ދެވަނަ ނަޒަރިއްޔާގައި ބުނާ މުސްނަދު ލިއުމާ ހަމައަށް ވެސް ވާޞިލެއް ނުވެ އެވެ.\nމިނަޒަރިއްޔާއަކީ ޞައްޙަ އެއްޗެއްތޯ ބަލާއިރު، އެކަން ސާބިތުކޮށްދޭނެ ހެތްކެއް ނެތެވެ. އެހެންކަމުން، މިއީވެސް މަޤުބޫލު ނަޒަރިއްޔާއެއްކަމުގައި ނުވެ އެވެ.\nބަޔާންވެދިޔަ ތިން ނަޒަރިއްޔާގެ އިތުރަށް، ޢަރަބި ލިއުން އުފެދިގެން އައި ގޮތް ޝަރަޙަކޮށްދޭ ތަފާތު އެހެން ރިވާޔަތްތައް ވެސް ވެ އެވެ. އެއިން ރިވާޔަތެއް ބުނާގޮތުގައި ޢަރަބި އަކުރު އުފެއްދީ އެންމެ މީހެކެވެ. އޭނާ ޢަރަބި އަކުރު އުފެއްދީ، އޭނާގެ އަށް ދަރީންގެ ނަންތަކުގައިވާ އަކުރުތައް އަޞްލެއްކަމަށް ބަލައިގެންނެވެ.\nމިފަދަ އެހެން ރިވާޔަތެއް ބުނާގޮތުގައި، ނަމުގައިވާ އަކުރުތަކަށް ބަލައިގެން ޢަރަބި އަކުރު އުފެއްދީ އެންމެ މީހެއް ނޫނެވެ. އެކަންކުރީ ހަމީހެކެވެ. އެ ހަމީހުންނަކީ އަބުޖަދު (أبجد) އާއި، ހައްޥަޒު (هوز) އާއި، ޙުއްޠީ (حطي) އާއި، ކަލަމުން (كلمن) އާއި، ސަޢުފަޞް (سعفص) އާއި، ޤަރްޝަތު (قرشت) އެވެ. އެމީހުންގެ ނަންތަކުގައިވާ އަކުރުތަކުން އަލިފުބާގެ އަކުރުތައް އުފައްދަން ބެލިއިރު، އެ ނަންތަކުގައި ނެތް އަޑުތަކެއް ޢަރަބި ބަހުގައި ވާކަން އެނގުނެވެ. ދެން އެ އަޑުތަކަށް އެ ހަ މީހުން އަކުރުތަކެއް އުފެއްދި އެވެ. އެއީ، ޘައްޚަޛު (ثخذ) އާއި ޟައްޡަޣު (ضظغ) ގައިވާ ޢަރަބި އަކުރުތަކެވެ. މިގޮތުގެ މަތިން އެމީހުން އުފެއްދި އަބުޖަދު ހައްވަޒުގެ އަކުރުތައް އަންބާރީންނާ ހަމައަށް ވާޞިލުވެ، އަންބާރީން އެ އަކުރުތަކުން ލިޔަން ފެށިއެވެ. ޢަރަބީންނަށް އެ އަކުރުތައް ލިބުނީ އަންބާރީންގެ އަތުންނެވެ.\nއެހެން ރިވާޔަތެއް ބުނާގޮތުގައި ޢަރަބި އަކުރު އުފެދުނީ އިސްމާޢީލުގެފާނުގެ ބޭފުޅުން ލިއުއްވާފައިވާ ލިއުމަކުންނެވެ. އެއީ ހުރިހާ އަކުރުތަކެއް ގުޅިފައިވާ ލިއުމެކެވެ. ޢަރަބި އަކުރުތައް އުފެއްދުނީ އެ ލިއުމުގައިވާ އަކުރުތައް ވަކިކޮށްގެން އެއިންނެވެ.\nއިހުޒަމާނުގެ ރިވާޔަތްތަކުގެ ތެރެއިން، ބަޔާންވެދިޔަ ތިން ރިވާޔަތުންކުރެ ރިވާޔަތެއްގައި ޙަޤީޤަތެއްވާކަން ސާބިތުކޮށްދޭނެ ހެތްކެއް ނެތެވެ. އެއާ ޚިލާފަށް މިޒަމާނުގެ ރިވާޔަތްތައް ބިނާވެފައިވަނީ ޢިލްމީ ދިރާސާތަކުގެ މައްޗަށެވެ. އެފަދަ ދިރާސާތަކުގެ މައްޗަށް ބިނާވެފައިވާ ބައެއް ވާހަކަތައް ވެސް މިތާނގައި ނަކަލުކޮށްލާނަމެވެ.\nމިޒަމާނުގެ ބައެއް ރައުޔުތައް\nދުނިޔޭގައިވާ ލިއުންތައް މިޒަމާނުގައިވަނީ ޢާއިލާތަކަކަށް ބަހާލެވިފަ އެވެ. އޭގެ ތެރެއިން ޢަރަބި އަކުރާ ގުޅުންހުރި އެންމެ ޤަދީމީ ޢާއިލާއަކީ މިޞްރުގެ ބޯދާ ލިއުމެވެ. އެ ލިއުމަކީ ހަމައެކަނި މިޞްރުގައި ބޭނުންކުރެވުނު އެއްޗެއް ނޫނެވެ. މިޞްރާއި މިޞްރުގެ ވަށައިގެންވާ ސަރަޙައްދުގައި އެ ލިއުން ބޭނުންކުރެވުނެވެ.\nމިޞްރުގެ ބޯދާ ލިއުމުގެ ތިންވައްތަރެއް ވެއެވެ. އެއީ:\n1. ކަހީނުން ލިޔަން ބޭނުންކުރި ހައިރޯގްލިފިކް (Hieroglyphic) އަކުރުތައް.\n2. ދައުލަތުގެ ރަސްމީ ލިއުންތައް ލިޔަން ބޭނުންކުރި ހީރަޓިކް (Hieratic) އަކުރުތައް.\n3. ޢާއްމުން ލިޔަން ބޭނުންކުރި ޑިމޮޓިކް (Demotic) އަކުރުތައް. މިއެވެ.\nމިޞްރު ލިއުމުގައި ހިމެނޭ 15 ވަރަކަށް އަކުރުގެ މައްޗަށް ބިނާވެފައިވާ ލިއުމެއް ފީނީޤީން ނުވަތަ ފިނިޝިއަނުން (Phoenicians) ގެ ތެރޭގައި އުފެދުނެވެ. އެއަށްފަހު، އެ ލިއުމުގެ ތެރެއަށް ކަންޢާނީން ބައެއް އަކުރުތައް އިތުރުކުރި އެވެ. އެގޮތުން އުފެދުނު ލިއުން، ޔޫރަޕާއި އޭޝިއާގެ ބައްރުގައި ފެތުރުނެވެ. ވިޔަފާރީގެ މުޢާމަލާތްތަކާއެކު، ޢަރަބި ޖަޒީރާގެ އުތުރުގައިވާ އާރާމީންގެ ރަށްތަކަށާއި، ދެކުނުގައިވާ ޔަމަނުކަރައިގެ ރަށްތަކަށް ވެސް އެ ލިއުން ދަތުރުކުރި އެވެ. ކަންމިހެން އޮތުމާއެކު، އާރާމީ ނުވަތަ އަރަމައިކް (Aramaic) އަކުރާއި މުސްނަދު އަކުރު އުފެދުނީ ފީނީޤީ (Phoenician) އަކުރުންކަން އެނގެ އެވެ.\nއިސްލާމްދީން ފެތުރި، ކޫފީ ލިއުން މަޝްހޫރުވުމުގެ ކުރިން، ޙިޖާޒުކަރައިގައި ލިޔެއުޅުނީ ޖަޒުމް ލިއުމުންނެވެ. އެ ލިއުމަކީ ނަބަޠީ ނުވަތަ ނަބަޓިއަން (Nabataean) ލިއުމުން އުފެދިފައިވާ އެއްޗެކެވެ. ނަބަޠީ ލިއުމުން ޖަޒުމް ލިއުން އުފެދެން މެދުވެރިވި ސަބަބަކީ، ނަބަޠީންނާއި ޙިޖާޒުކަރައިގެ ޢަރަބީންނާ ދެމެދުގައި ކުރެވެމުންދިޔަ މުޢާމަލާތްތައް ކަމަށް ބެލެވެ އެވެ. ކޮންމެއަކަސް ޖަޒުމް ލިއުން، ޤުރައިޝު ވަންހައިގެ ތެރެއިން ނިކުމެގެން އެހެން ޤަބީލާތަކަށާއި ރަށްތަކަށް ދިޔަ އެވެ. ޙީރާއާއި އަންބާރު ފަދަ ވިޔަފާރީގެ މަރުކަޒުތައް އޭގެ ތެރޭގައި ހިމެނެ އެވެ. އެއަށްފަހު، އެއިން ކޮންމެ ރަށެއްގައި ލިޔެވޭ އަކުރަށް އެ ރަށެއްގެ ނަމުން ނަންދެވުނެވެ. މިސާލަކަށް މައްކާގައި ލިޔެވޭ ލިއުމަށް ”އަލްމައްކީ” އެވެ. އަންބާރުގައި ލިޔެވޭ ލިއުމަށް ”އަލްއަންބާރީ” އެވެ.\nޢަރަބި ލިއުމުގެ އެންމެ އިހުގެ ދެ ވައްތަރަކީ ކޫފީ ލިއުމާއި ނަސްޚު ލިއުމެވެ. މި ދެ ލިއުން އުފެދުނީ ކޮން ތާރީޚެއްގައި ކަން ސާފުކޮށް އޮޅުންފިލާކަށެއް ނެތެވެ. އާސާރީ ހޯދުންތަކުން އެނގޭ ގޮތުގައި މި ދެ ލިއުން (ނުވަތަ މި ދެ ލިއުމުގެ އަކުރުތައް) އުފެދިގެން އައީ އެއް ދުވަސްވަރެއްގަ އެވެ. ނަސްޚު ލިއުން ތަރައްޤީވެ ކުރިއަރަމުން ދިޔައީ ޙިޖާޒުކަރައިގަ އެވެ. ކޫފީ ލިއުން ތަރައްޤީވެ ކުރިއަރަމުން ދިޔައީ ޢިރާޤުގަ އެވެ.\nކޫފީ ލިއުމާއި ނަސްޚު ލިއުމަކީ އެއް އަޞްލަކުން އުފެދުނު ދެގޮފި ނޫންކަމަށާއި، ނަމަވެސް މި ދެލިއުމުގެ އަޞްލު ރުޖޫޢުވަނީ މިޞްރު ލިއުމުގެ އަކުރުތަކުން އުފެދުނު ފީނީޤީ ލިއުމުގެ އަކުރުތަކަށް ކަން ސާބިތުކޮށްދޭ ޢިލްމީ ތަޙުޤީޤުތައް ވެ އެވެ. އެފަދަ ތަޙުޤީޤެއް ބުނާގޮތުގައި ކޫފީ ލިއުމަކީ ސަޠުރަންޖީ ލިއުމުގެ ގޮތްޕެކެވެ. ސަޠުރަންޖީ ލިއުމަކީ ސިރިއާނީ ލިއުމުގެ ގޮތްޕެކެވެ. ސިރިޔާނީ ލިއުމަކީ މުސްނަދު ލިއުމުގެ ގޮތްޕެކެވެ. މުސްނަދު ލިއުމަކީ ފީނީޤީ ލިއުމުގެ ގޮތްޕެކެވެ. ފީނީ ލިއުމުގެ އަޞްލަކީ މިޞްރުގެ ބޯދާ ލިއުމެވެ.\nމިޞްރުގެ ބޯދާ އަކުރު => ފީނީޤީ އަކުރު => މުސްނަދު އަކުރު => ސިރިއާނީ އަކުރު => ސަޠުރަންޖީ އަކުރު => ކޫފީ އަކުރު\nނަސްޚު ލިއުމަކީ އަންބާރީ ލިއުމުގެ ގޮތްޕެކެވެ. އަންބާރީ ލިއުމަކީ ނަބަޠީ ލިއުމުގެ ގޮތްޕެކެވެ. ނަބަޠީ ލިއުމަކީ އާރާމީ ލިއުމުގެ ގޮތްޕެކެވެ. އާރާމީ ލިއުމަކީ ފީނީޤީ ލިއުމުގެ ގޮތްޕެކެވެ. ފީނީޤީ ލިއުމަކީ އިސްވެ ބަޔާންވެދިޔަފަދައިން މިޞްރުގެ ބޯދާ ލިއުމުން އުފެދިފައިވާ އެއްޗެކެވެ.\nމިޞްރުގެ ބޯދާ އަކުރު => ފީނީޤީ އަކުރު => އާރާމީ އަކުރު => ނަބަޠީ އަކުރު => އަންބާރީ އަކުރު => ނަސްޚު އަކުރު\nމިދިރާސާގައި އިސްވެ ބަޔާންވެދިޔަ ތިން ނަޒަރިއްޔާގެ ތެރެއިން އެއްވެސް ނަޒަރިއްޔާއެއްގައި ތާރީޚީ ޙަޤީޤަތެއް ނެތެވެ. އަދި އެއިން ނަޒަރިއްޔާއެއްގެ ތެދުކަން ސާބިތުކޮށްދޭނެ އެއްވެސް މާއްދީ ހެތްކެއް ވެސް ނެތެވެ. އެހެންކަމުން، ޢަރަބި އަކުރު އުފެދިގެން އައި ގޮތް، ދެނެގަތުމަށްޓަކައި އާސާރީ ހޯދުންތަކުގެ އަލީގައި ޢިލްމީ ތަޙުޤީޤުތައް ކުރަން ޖެހުނެވެ. އެފަދަ ތަޙުޤީޤުތަކުން އެނގުނު ގޮތުގައި، ޢަރަބި އަކުރު އުފެދިގެން އައީ، އިބްނު ޚަލްދޫން، “މުޤައްދިމާ” ފޮތްބައިގައި ލިއުއްވާފައިވާ ފަދައިންނެވެ. އަކުރަކީ ނެތުމުގެ ތެރެއިން ކުއްލިއަކަށް ވުޖޫދަށް އަންނަ އެއްޗެއް ނޫންކަމާއި، އެއީ އުޑުން ބާވައިލައްވާފައިވާ އެއްޗެއް ނޫންކަން ވެސް އެ ތަޙުޤީޤުތަކުން އެނގުނެވެ.\nޢަރަބި އަކުރު އާދަމުގެފާނާ ހަމައަކަށް ނުފޯރަ އެވެ. އެއީ އެކަލޭގެފާނަށްވުރެ މާފަހުގެ އެއްޗެކެވެ. އަދި އެއީ ޢަރަބިކަރައިގެ ދެކުނުން އުފެދިގެން އައި އެއްޗެއްވެސް ނޫނެވެ. އާސާރީ ހޯދުންތަކުން ސާބިތުވާގޮތުގައި ޢަރަބީންނަށް ލިއުމާބެހޭ ކަންތައްތައް އެނގެންފެށީ އެމީހުންގެ ވަށައިގެންވާ ގައުމުތަކުގެ މީހުންގެ ކިބައިންނެވެ. އެފަދަ ގައުމުތަކުގެ ތެރެއިން ޔަމަނާއި ޢިރާޤުގެ ސަހަރުތަކާއި ސީރިއާ ފާހަގަކޮށްލެވެ އެވެ. ލިޔެކިއުމެއްނެތި ދިރިއުޅެމުން ގެންދިޔަ ޢަރަބީން، ރަށްފުށުގެ ދިރިއުޅުން ދޫކޮށް ކުރިއަރާފައިވާ ގައުމުތަކާ ހަމައަށް ނިކުމެ، އެ ގައުމުތަކުގެ މީހުންނާ މުޢާމަލާތްކުރަން ފެށުމުން، ދިރިއުޅުމުގެ ރީތި ގޮތްތައް ދަސްވަމުންދިޔަ އެވެ. އަދި ޢަރަބީންނަށް ލިޔެކިއުމާބެހޭ ކަންތައް ވެސް އޮޅުންފިލަމުން ދިޔަ އެވެ. މަދަނިއްޔަތުގެ އަސަރުކޮށް، އެންމެ ބޮޑަށް ތަހުޛީބުވި ޢަރަބީންނަކީ ޝާމުކަރައިގެ އައްސޭރިއަށް ނިކުތް ޢަރަބީންނެވެ. ޙިޖާޒުކަރައިގެ އުތުރާއި، ޢަޤަބާ ކަނޑުއޮޅީގެ ސަރަޙައްދުގައި އެމީހުން ވަޒަންވެރިވި އެވެ. އެމީހުންނާ ރޫމީންނާ ދެމެދުގައި ހިނގަމުންދިޔަ ގުޅުންތަކުގެ ސަބަބުން ރޫމީންގެ މަދަނިއްޔަތުގެ އަސަރު، އެމީހުންނަށް ވަރަށް ބޮޑަށް ކުރި އެވެ. އަދި ޢަރަބި ކަރައިގެ ދެކުނުގައިވާ ނާތަހުޒީބު ސަގާފަތާ ތަފާތު، ތަހުޒީބު ސަގާފަތެއް އެމީހުންގެ ތެރޭގައި އުފެދުނެވެ.\nރޫމީންނާއި އެހިސާބުގެ އެހެން ދައުލަތްތަކުގެ އާރާއިބާރު ދަށްވަމުންދިޔަވަރަކަށް، ޢަރަބިކަރައިގެ އުތުރުގައިވާ ޢަރަބީންގެ މަދަނިއްޔަތު ކުރިއަރަމުންދިޔަ އެވެ. ވިޔަފާރިއާއި ޢަސްކަރީގޮތުން އެމީހުންނަށް ލިބުނު ކުރިއެރުމުގެ ސަބަބުން، އެމީހުންގެ މެދުގައި ސިޔާސީ ރަށްތަކެއް އުފެދުނެވެ. އޭގެތެރެއިން މުހިންމު އެއްރަށަކީ ނަބަޠީންގެ ވެރިރަށެވެ. ފަސް ސަތޭކަ އަހަރުގެ ދިގު މުއްދަތަކަށް، އެރަށަކީ ވަރަށް ބޮޑު ވިޔަފާރި މަރުކަޒެއްގެ ގޮތުގައި ދެމިއޮތެވެ. ޢަރަބި ޖަޒީރާގެ ދެކުނުގެ ރަށްތަކުން އުތުރަށް ދަތުރުކުރާ ވިޔަފާރި ޤާފިލާތައް އެރަށް ހުރަސްކޮށް ދަތުރުކުރަމުން ދިޔަ އެވެ.\nނަބަޠީންގެ ޢުމްރާނީ ވެށްޓާއި މަދަނިއްޔަތު ބިނާވީ އާރާމީންގެ ޙަޟާރަތުގެ މައްޗަށެވެ. ނަބަޠީން، ލިޔެކިއުމަށް ބޭނުންވި ހިނދު، އެމީހުންގެ ބަސް ލިޔާނެ އަކުރެއް އުފެދިގެން އައީ އާރާމީންގެ އަކުރުންނެވެ. ލިއުމާ އެއްގޮތަށް އާރާމީންގެ ބަސް ބޭނުންކުރުމަކީ ފަސޭހަކަމަކަށް ނުވި އެވެ. އާރާމީންގެ އަތުން ލިބިގަތް އަކުރުން އެމީހުންގެ ބަސް ލިޔަން ފެށުމަށްފަހު، އެ ލިއުން މަޝްހޫރުވެގެން ދިޔައީ ނަބަޠީ ލިއުމުގެ ނަމުންނެވެ.\nމީލާދީން ދެވަނަ ޤަރުނު އައިއިރު، ނަބަޠީންގެ ދައުލަތް ވަނީ ނެތިގެންގޮސްފަ އެވެ. ނަމަވެސް އެމީހުންގެ ލިއުމެއް ނެތިގެނެއް ނުދެ އެވެ. ޢަރަބި ކަރައިގެ އެންމެ އުތުރުގައި އެ ލިއުން ދެމިއޮތެވެ. ޢަރަބި އަކުރު އުފެދިގެން އައީ އެ ލިއުމުންނެވެ.\nތާރީޚީ ހެކިތަކުގެ މައްޗަށް ބިނާވެފައިވާ މި ނަޒަރިއްޔާ ބުނާގޮތުގައި ޢަރަބި އަކުރު އުފެދިފައިވަނީ މައިގަނޑު ތިން މަރްޙަލާއެއްގަ އެވެ.\nފުރަތަމަ މަރްޙަލާގައި ޢަރަބި ބަސް އާރާމީ އަކުރުން ލިޔެވުނެވެ.\nދެވަނަ މަރްޙަލާގައި އާރާމީ އަކުރުން ނަބަޠީ އަކުރު އުފެދުނެވެ.\nތިންވަނަ މަރްޙަލާގައި ނަބަޠީ އަކުރަށް ހިސާބެއްގެ ބަދަލުތަކެއް އައިސް އެއިން ޢަރަބި އަކުރު އުފެދުނެވެ.\nމި ދިރާސާގައި ބަޔާންވެދިޔަ ނަޒަރިއްޔާތަކާއި ރައުޔުތަކާއި ހޯދުންތަކުން އެނގޭގޮތުގައި ޢަރަބި އަކުރަކީ އުޑުން ބާވައިލައްވާފައިވާ އެއްޗެއް ނޫނެވެ. އެއީ އުޑުން ބާވައިލައްވާފައިވާ އެއްޗެއް ކަމަށް ހީކުރާ މީހުންނަށް އެގޮތަށް ހީކުރެވެނީ، އުޑުން ބާވައިލައްވާފައިވާ ފޮތެއް އެއިން ލިޔެފައިވާތީ އެވެ. ނަމަވެސް އުޑުން ބާވައިލެއްވީ ކީރިތި ޤުރްއާނެވެ. އެ މާތް ފޮތް ލިޔެފައިވާ އަކުރެއް ނޫނެވެ. އެ އަކުރަކީ، ކީރިތި ޤުރުއާން ބާވައިލެއްވި ޒަމާނުގެ މީހުން ލިޔެކިއުމުގައި ބޭނުންކުރި އަކުރެވެ.\nކީރިތި ޤުރްއާން ލިޔެވިފައިވާ ޢަރަބި އަކުރާ ތަފާތު، އެހެން ވައްތަރުތަކުގެ ޢަރަބި އަކުރުން ކީރިތި ޤުރުއާން ލިއުމަކީ ކޮށްގެންނުވާނެ ކަމެއް ކަމަށް ބައެއް މީހުން ހީކުރެއެވެ. މިފަދަ ވިސްނުންތައް ގެންގުޅޭ މީހުން ފާއިތުވެ ދިޔަ ޒަމާންތަކުގައި ވެސް އުޅެފައިވެ އެވެ. ނަމަވެސް އެމީހުންގެ ވިސްނުމާ އެއްގޮތަށް ޢަމަލުކުރާކަށް، ޒަމާން ތަނެއް ނުދެ އެވެ. ލިއުމަކީ ފަންނެކެވެ. ފަންނުގެ އަހުލުވެރިން އެމީހުން ބޭނުންގޮތަކަށް، ބޭނުން ވައްތަރެއްގެ އަކުރަކުން، ބޭނުން ސިފައަކަށް ލިޔަމުން ގެންދާނެ އެވެ. އެކަން ހުއްޓުވުމަށްޓަކައި ކިތަންމެ މަސައްކަތެއް ކުރިއަސް އެކަމެއް ނުހުއްޓުވޭނެކަން ތާރީޚުގެ ޞަފުޙާތައް ވަނީ ސާބިތުކޮށްދީފަ އެވެ.\nއިހުޒަމާނުގައި ކީރިތި ޤުރްއާނުގެ ކަލިމަތަކުގައި ނުކުތާއާއި ފިލި ޖެހުމުން، މާތް ﷲ ގެ ކަލާމްފުޅު ތަޙުރީފު ކުރެވުނީކަމަށް ބައެއް މީހުން ހީކުރި އެވެ. އެމީހުން ހީކޮށްގެން ތިބީ، އަބަދުވެސް ކީރިތި ޤުރްއާން ލިޔަންޖެހޭނީ ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ގެ ޒަމާނުގައި ލިއުނު ގޮތަށް ކަމަށެވެ. އެ ޚިޔާލު ގެންގުޅުނު މީހުންގެ ހަރުކަށިކަން ދެމިއޮތުމަކަށް ޒަމާން ތަނެއް ނުދިނެވެ. ޒަމާނާއެކު މިހާރުވަނީ ޢަރަބި އަކުރުގެ އެތައް ވައްތަރެއް އުފެދިފަ އެވެ. މިހާރު ޢަރަބި ލިއުމަކީ އަމިއްލަ ޝަޚުޞިއްޔަތެއް ލިބިފައިވާ ހައިބަތުހުރި މުސްތަޤިއްލު ފަންނެކެވެ.\nޢަރަބި އަކުރު ކިތަންމެ ވަރަކަށް ތަރައްޤީވެ ކުރިއަރަމުން ދިޔަޔަސް، ދެމިއޮންނާނެ ޙަޤީޤަތަކީ، ޢަރަބި އަކުރު އުފެދިގެން އައި ގޮތެވެ. އާދޭހެވެ. ޢަރަބި އަކުރަކީ، އާރާމީ އަކުރުން އުފެދުނު އެއްޗެކެވެ. އަކުރުގެ ވައްތަރުތަކާއި ލިޔަން ބޭނުންކުރާ ވަސީލަތްތަކަކީ ޒަމާނާއެކު ބަދަލުވަމުންދާނެ އެއްޗެކެވެ.\nމި މަޒުމޫނު ވާނީ ފަތްތޫރައިގައި ޝާއިޢުކުރެވިފަ އެވެ.\n1. އިބްރާހީމް ޖުމްޢާ. (1984). ޤިއްޞަތުލްކިތާބަތިލް ޢަރަބިއްޔާ. އަލްޤާހިރާ: ދާރުލްމަޢާރިފް.\n2. ޢަލީ ޟަމްރާ. (1987). އަލްޚައްޠުލްޢަރަބީ – ޖުޒޫރުހޫ ޥަތަޠައްވުރުހޫ. އަލްއުރްދުން: މަކްތަބަތުލްމަނާރާ.\n3. ޑރ. އަބޫޚަލީލު. (2001). އަޠުލަސުލްޤުރްއާން. ދިމަޝްޤު: ދާރުލްފިކްރް.\n4. ޢަބްދުލްމުޢީދު ޙަސަން. (1989). ޢަރަބި ލިއުމުގެ ފަންނު. މާލެ: މަޢުހަދުއްދިރާސާތިލްއިސްލާމިއްޔާ.\nފޮޓޯގެ މަޞްދަރު: http://maakom.com/site/photo/1325\n17 ޖަނަވަރީ, 2012\nޢަރަބިބަސްކިޔަވަމާ.ކޮމް އަށް މަރުޙަބާ!\n12 ޖަނަވަރީ, 2018


Apple in aguheyo MacBook eh nerenee\nއެޕަލްގެ އަގުހެޔޮ މެކްބުކް ކިހިނެއްވާނެ؟\nމެކްބުކް އެއާގެ އަގުހެޔޮ މޮޑެލް ނިކުންނާނެ ކަމަށްވަނީ މިއަހަރު މެދުތެރޭގައި --\nއެޕަލް އިން އެ ކުންފުނީގެ ލެޕްޓޮޕް ސީރީޒްގައި ހިމެނޭ "މެކްބުކް އެއާ" ގެ އަގުހެޔޮ ލެޕްޓޮޕެއް ނެރުމަށް ތައްޔާރުވަމުން އަންނަކަމަށް އެޕަލްގެ އެނަލިސްޓުން ބުނެފި އެވެ.\nކޭޖީއައި ސެކުރިޓީސް ކުންފުނީގައި މަސައްކަތް ކުރާ އެޕަލްގެ އެނަލިސްޓެއް ކަމަށްވާ މިންގްޗީ ކޫއޯ ރިޕޯޓުކުރި ގޮތުގައި އެޕަލް އިން މެކްބުކް އެއާގެ އަގު ހެޔޮ މޮޑެލްއެއް ނެރޭނީ މިއަހަރު މެދުތެރޭގަ އެވެ. އޭނާ ބުނީ އެޕަލް އިން ނެރޭ މެކްބުކް އެއާގެ އެ މޮޑެލްގެ ދިގު މިނުގައި ހުންނަނީ 13 އިންޗި ކަމަށެވެ.\nމެކްބުކް އެއާއަށް މިހާރު 10 އަހަރުވެފައިވާއިރު، މިދިޔަ އަހަރުތަކުގެ ތެރޭގައި އެ ލެޕްޓޮޕަށް ގިނަ ބަދަލުތަކެއް އައިސްފައިވެ އެވެ. އެންމެ ފަހުން އެޕަލް އިން މެކްބުކް އެއާއަށް ގެނައި ބަދަލުތަކުގެ ތެރޭގައި އޭގެ އިންޓެލް ޕްރޮސެސާ ވަނީ 1.8 ގިގާހާޓްސް ގެ ޕްރޮސެސާއަކަށް ބަދަލުކޮށްފަ އެވެ.\nމެކްބުކް އެއާގެ އަގު މިހާރު އުޅެނީ 999 ޑޮލަރަށްވުރެން މަތީގަ އެވެ. އެޕަލްގެ އެހެން ދެ ޕްރޮޑަކްޓެއް ކަމަށްވާ އެއާޕޮޑްސް އާއި ހޯމްޕޮޑްއަށް ބަދަލުތަކެއް ގެންނަން މަސައްކަތް ކުރަމުންދާ ކަމަށްވެސް އޭނާ ބުނެފައިވެ އެވެ.\nއެޕަލްއިން އިލެކްޓްރިކް ވެހިކަލް އުފައްދަނީ\nއެޕަލް އިން "ޑިސެބިލިޓީ އިމޯޖީސް" ނެރެނީ


ތިންޕޫ ސިޓީ ބަލިކޮށް ކޮލިފައިންގެ 2ވަނަބުރުން އީގަލްސް ޖާގަ ހޯދައިފި ތިންޕޫ ސިޓީ ބަލިކޮށް ކޮލިފައިންގެ 2ވަނަބުރުން އީގަލްސް ޖާގަ ހޯދައިފި\nތިންޕޫ ސިޓީ ބަލިކޮށް ކޮލިފައިންގެ 2ވަނަބުރުން އީގަލްސް ޖާގަ ހޯދައިފި\nއޭއެފްސީ ކޮލިފައިންގައި ކުލަބް އީގަލްސް އާއި ތިންޕޫ ސިޓީ މެޗްގެ ތެރެއިން / ފޮޓޯ: އެފްއޭއެމް\nއޭއެފްސީ ކަޕުގެ ކޮލިފައިންގައިގެ ފުރަތަމަ މެޗް ކުލަބް އީގަލްސްއިން ކާމިޔާބުކޮށްފިއެވެ.\nނަތީޖާއެއް ނެރެން މަޖްބޫރު މެޗުން ކުލަބް އީގަލްސް މޮޅުވެފައިވަނީ2ލަނޑު0ލަނޑުންނެވެ. މިމެޗުން މޮޅުވުމާއެކު ކުލަބް އީގަލްސް ކޮލިފައިންގެ ދެވަނަ ބުރުގައި ވާދަކުރާނީ ބަންގްލަދޭޝްގެ ބަޝުންދުރަ އެފްސީ އާއިއެވެ. މިމެޗު ކުޅުމަށް ހަމަޖެހިފައިވަނީ ބަންގްލަދޭޝްގައެވެ. މިއީ ބޫޓާންގެ ތިންޕޫ ސިޓީއިން ރާއްޖޭގެ ޓީމަކާއި ދެކޮޅަށް ކުޅުނު ދެވަނަ މެޗްކަން ފާހަގަކޮށްލެވެއެވެ. އެންމެ ފުރަތަމަ 2015ވަނަ އަހަރު ތިންޕޫ ސިޓީވަނީ އޭއެފްސީ ކަޕްގެ ކޮލިފައިންގައި ރާއްޖޭގެ ކުލަބް ވެލެންސިޔާއާއި ބައްދަލުކޮށްފައެވެ. ކޯވިޑްގެ ހާލަތާއި ގުޅިގެން މެޗް ފެށުމުގެ ކުރިން ދެޓީމްގެ ކުޅުންތެރިން ސަލާންކޮށްފައެއް ނުވެއެވެ.\nމެޗް ފެށިގެން ކުލަބް އީގަލްސްއިން ކުޅެމުންދިޔައީ ވަރަށް އަވަސް ކުޅުމެއްކަން ފާހަގަކޮށްލެވެއެވެ. މެޗްގެ ދެވަނަ މިނެޓްގެ ތެރޭގައި އީގަލްސްއަށް ލިބުނު ހިލޭ ޖެހުން ފޮނުވާލާފައިވަނީ ރާއިފްއެވެ. ނަމަވެސް ރާއިފް ފޮނުވާލި ބޯޅަ ތިންޕޫގެ ކުޅުންތެރިންގެ ގައިގައި ޖެހިފައި ދިޔައީ ބޭރަށެވެ. މެޗްގެ ކުރީކޮޅުގައި އީގަލްސްގެ އޮސާމާއަށް ލިބުނު ފުރުސަތު ފާހަގަކޮށްލެވެއެވެ. ނަމަވެސް ތިންޕޫގެ ކީޕަރަށް އުސާމާ ފައުލް ކުރުމުގެ ސަބަބުން، އެފުރުސަތުގެ ބޭނުން ހިފޭގޮތެއް ނުވިއެވެ. އީގަލްސްގެ އިމްރާން ނަޝީދުވެސް އޭރިޔާގެ ތެރޭގައި ހުރެފައި ފޮނުވާލި ހަމަލާގައި ބާރެއް ނެތުމުގެ ސަބަބުން ތިންޕޫގެ ކީޕަރުވަނީ ފަސޭހަކަމާއެކު އެބޯޅަ ދިފާއުކޮށްފައެވެ.\nފުލުފުލުގައި ކުލަބް އީގަލްސްއިން ތިންޕޫގެ ގޯލަށް ނުރައްކާ ކުރުމުގެ ނަތީޖާއަކަށްވީ މެޗްގެ 9ވަނަ މިނެޓްގައި އީގަލްސްއަށް ލީޑުނެގުމެވެ. މިލަނޑު އެޓީމަށް ޖަހައިދިނީ ހަސަން ރާއިފްއެވެ. ނާއިމް ހުރަސްކޮށްލި ބޯޅަ އީގަލްސްގެ އުސާމާވެސް ޖެހުމަށް މަސައްކަތް ކުރި ނަމަވެސް، އޭރިޔާގެ ތެރޭގައި ހުރެފައި ރާއިފްވަނީ ތިންޕޫގެ ގޯލްގެ އަރިމަތީކަނަށް ބޯޅަ ވައްދާލާފައެވެ. މެޗުގެ ފުރަތަމަ 10ވަރަކަށް މިނެޓްގެ ތެރޭގައި ތިންޕޫއަށް އުފެއްދިފައިވަނީ އެންމެ ފުރުސަތެކެވެ. ނަމަވެސް އެފުރުސަތުގެވެސް ބޭނުން އެޓީމަށް ހިފޭގޮތެއް ނުވިއެވެ. މެޗްގެ ކުރީކޮޅުގައި އީގަލްސްގެ ކުރިއަށް ކުޅޭ ރާއިފް އާއި އޮސާމާގެ ކުޅުން ވަރަށް ބޮޑަށް ފާހަގަކޮށްލެވުނުއެވެ. އީގަލްސްގެ ލަނޑަށްފަހު އެޓީމު ފެނިގެންދިޔައީ ކޮންމެވެސް ވަރަކަށް ޑިފެސްއަށް ވިސްނައިގެން، ފަހަތަަށް ޖެހިގެން ކުޅެމުންދިޔަ ތަނެވެ. އެއާއެކު ތިންޕޫ ސިޓީގެ ކުޅުންތެރިން ޕާސްކޮށްގެން ކުޅެމުންދިޔައެވެ. ނަމަވެސް އެޓީމަށްވަނީ ޕާސް ކުރިނަމަވެސް މާރަގަނޅު ހަމަލާއެއް އުފެއްދޭގޮތް ނުވެފައެވެ. ފުރަތަމަ ހާފްގެ 30ވަނަ މިނެޓްގައި ތިންޕޫއިން އުފައްދަން މަސައްކަތްކުރި ހަމަލާވަނީ އީގަލްސްގެ ކީޕަރު މުހައްމަދު ތަހާ ދިފާޢުކޮށްފައެވެ. ފުރަތަމަ ހަފްގައި ކުލަބް އީގަލްސްއިން އުފައްދަން މަސައްކަތްކުރި ގިނަ ހަމަލަތައް ދިފާއުކޮށްފައިވަނީ ތިންޕޫގެ ގޯލް ކީޕަރެވެ. މެޗްގެ ފުރަތަމަ ހާފްގައި ތިންޕޫއަށް އެންމެ ރަގަނޅު ފުރުސަތެއް ލިބިގެންދިޔައީ މެޗްގެ 40ވަނަ މިނެޓްގައެވެ. އީގަލްސްގެ އޭރިޔާގެ ތެރެއަށް ހުރަސްކޮށްލި ބޯޅަ ޕަންޗުކޮށް ފޮނުވާލިނަމަވެސް، އެބޯޅަ ލިބުނީ އީގަލްސް އޭރިޔާ ބޭރުގައި ހުސްކޮށްހުރި އޮރިގެންއަށެވެ. ނަމަވެސް އޮރިގެން ހުސްކޮށް އޮތް ގޯލްގެ ތެރެއަށް ފޮނުވާލަން މަސައްކަތް ކުރި ބޯޅަ ދިޔައީ ގޯލްގެ ހުރަސްދަނޑިމަތިން ބޭރަށެވެ. މެޗްގެ އިތުރު ވަގުތުކޮޅުގެ ތެރޭގައިވެސް އީގަލްސްއަށް ލީޑް ފުޅާކުރުމަށް ރަގަނޅު ފުރުސަތެއް ލިބިގެންދިޔައެވެ. ނާއިމް ހުރަސްކޮށްލި ބޯޅަ ޖަހަން އުސާމާ މަސައްކަތް ކުރިނަމަވެސް، ތިންޕޫގެ ޑިފެންޑަރުވަނީ އެބޯޅަ ދިފާއުކޮށްފައެވެ.\nމެޗްގެ ދެވަނަ ހާފްވެސް ފުރަތަމަ ހާފެކޭ އެއްގޮތަށް ކުލަބް އީގަލްސްއިން ފެށީ ވަރަށް ވަރުގަދަކޮށެވެ. ދެވަނަ ހާފްގެ ވަރަސް ކުރީ ކޮޅުގައި ރާއިފްއަށް ރަގަނޅު ފުރުސަތެއް ލިބިގެންދިޔައެވެ. ނަމަވެސް ރާއިފް ހުރަސްކޮށްލަން މަސައްކަތް ކުރިބޯޅަ ތިންޕޫ ސިޓީގެ ކުޅުންތެރިންގެ ގައިގައި ޖެހިފައި ބޭރުވީ ކޯނަރަކަށެވެ. މެޗްގެ 49ވަނަ މިނެޓްގައި ނާއިމަށް ލިޑް ފުޅާކުރުމަށް ރަނގަޅު ފުރުސަތެއް ލިބގެންދިޔައެވެ. ރާއިފް އޭރިޔާގައި ތެރެއަށް ވަންނަމުން، ހުސްކޮށްކުރި ބޯޅަ ލިބުނީ ނާއިމްއަށް. ނަމަވެސް ހުސްކޮށްހުރި ނާއިމް ގޯލްއާއި ދިމާލަށް ފޮނުވަލި ބާރު ހަމަލާ ދިޔައީ ގޯލްގެ އަރިމަތިން ބޭރަށެވެ. ދެވަނަ ހާފްގެ ފުރަތަމަ 10ވަރަކަށް މިނެޓްގެ ތެރޭގައި ރާއިފްއަށް ލީޑް އިތުރަށް ފުޅާކުރުމަށް ދެ ތިން ލިބިގެންދިޔައެވެ. ނަމަވެސް އީގެއިން އެއްވެސް ފުރުސަތެއް ރާއިފްއަށް ބޭނުން ކުރެވޭ ގޮތެއް ނުވިއެވެ. މިމެޗް ކޮންޓްރޯލްކޮށްގެން ކުޅެމުންދިޔަ ކުލަބް އީގަލްސްއަށްް މިއީ ވަރަށް މުހިންމު މެޗްއެއްކަން ފާހަގަކޮށްލެވެއެވެ. އެއީ މިއީ ކުލަބް އީގަލްސްގެ ތާރީހުގައި އޭއެފްސީ ކަޕްގެ ކޮލިފައިންގައި ކުޅޭ ފުރަތަމަ ފަހަރުއެވެ. މެޗްގެ 65ވަނަ މިނެޓްގައި އިމްރާން ނަޝީދުއަށް ވަރަށް ރަގަނޅު ފުރުސަތެއް ލިބިގެންދިޔައެވެ. އަރިމަތިން ހުސްކޮށް ހުރެފައި އީގަލްސްގެ ބީދޭސީ ކުޅުންތެރިޔާ އޭރިޔާގެ ތެރެއަށް ވަންނަމުން އޭރިޔާގެ ބޭރުގައި ހުރި އިމްރާން ނަޝީދުއަށް ޖައްސާލި ބޯޅަ، އިމްރާން ފޮނުވަލި ނަމަވެސް އެބޯޅަވަނީ ތިންޕޫ ސިޓީގެ ކީޕަރު ދިފާާޢުކޮއްފައެވެ. މެޗްގެ ތިންޕޫ ސިޓީއަށް ގޯލް ޖެހުމަށް އެންމެ ރަގަނޅު ފުރުސަތެއް ލިބިގެންދިޔައީ އެޓީމުގެ ޔެށީއަށެވެ. އީގަލްސް ފަހަތަށް ކުޅެމުންދިޔަ ކުޅުންތެރިނަށް ހެދުނު ގޯހަކުން، ލިބުނު ކޯނަރު ހުރަސްކޮށްލިއިރު، ފާޕޯސްޓްގައި ހުރެފައި ތިންޕޫ ސޓީގެ ޔެށީ ބޮލުން ފޮނުވާލީ ބާރު ހަމަލާ، ގޯލްގެ ރޮގުމަތިން ކަހަލަގޮތަށްކަށް އީގަލްސްގެ ކީޕަރު ތަހާވަނީ ދިފާާޢުކޮށްފައެވެ. އެބޯޅަ ގޯލްގެ ތެރެއަށް ވަންކަމަށް ތިންޕޫ ސިޓީގެ ކުޅުންތެރިން އެޕީލް ކުރިނަމަވެސް، ރެފްރީވަނީ އެއީ ގޯލެއް ނޫންކަމަށް ނިންމާފައެވެ.\nމިމެޗްގައި ރާއިފް އާއި ނާއިމްގެ ކޮންބިނޭޝަން ވަރަށް ބޮޑަށް ފެނިގެންދިޔައެވެ. އެގޮތުން މެޗްގެ 72ވަނަ މިމެޓްގައި ރާއިފް އޭރިޔާގެ ތެރެއަށް ހުރަސްކޮށްލި ބޯޅަ ނާއިމް ޖަހަން މަސައްކަތް ކުރިނަމަވެސް، ތިންޕޫ ސިޓީގެ ކީޕަރުވަނީ ދިފާާއުކޮށްފައެވެ. ގޯލް ޖަހާނެ ރަގަނޅު ފުރުސަތެއް މެޗްގެ 76ވަނަ މިނެޓްގައި ތިންޕޫ ސިޓީއަށް ލިބިގެންދިޔައެވެ. ގޯލްގެ މަތީ ދަނޑީގައި ޖެހިފައި ކުޅުމުގެ ތެރެއަށް އައިބޯޅަ ގޯލްގެ އަރިމަތި ދަނޑިކައިރީގައި ހުސްކޮށް ހުރި ތިންޕޫގެ ޓެންޒިން ބޮލުން ބޮޅަ ފޮނުވަލި ނަމަވެސް ، އެބޯޅަ ދިޔައީ ގޯލްގެ ހުރަސް ދަނޑިމަތިން ބޭރަށެވެ. މެޗްގެ ފުރަތަމަ ހާފްއާއި ހިލާފަށް ތިންޕޫ ސިޓީއަށް ނަތީޖާ ހަމަހަމަ ކުރުމަށް ރަގަނޅު ފުރުސަތެއް ލިބިގެންދިޔައެވެ. އަދި އެޓީމުން ބޯޅަ ހިފަހައްޓައިގެން ކުޅެމުންދިޔަކަން ފާހަގަކޮށްލެވުނެވެ. މެޗްގެ ދެވަނަ ހާފްގެ ފަހުކޮޅުގައި އޮސާމާގެ ބަދަލްގައި، ގިނަ ދުވަސްތަކެއްވަންދެން ކުޅުމާއި ދުރުގައި ހުރެފައި އަލުން ކުޅުމުގެ ތެރެއަށް އައިސްފައިވާ ޔޫތް މިނިސްޓްރީގެ ސްޓޭޓް އައްސަދު އަލީ ކުޅެން އެރުވިއެވެ.\nމެޗްގައި އީގަލްސްއަސް ލީޑް ފުޅާކޮށްދިނީ މެޗްގެ 88ވަނަ މިނެޓްގައި ލިބުނު ހިލޭ ޖެހުމަކުން ނާއިމެވެ. ރާއިފަށް ކުރި ފައުލަކާއި ގުޅިގެން ލިބުނު ހިލޭ ޖެހުން ނައިމް ފޮނުވާލި ބާރު ބޯޅަ އަމާޒްވީ ގޯލުގެ މަތީ ދާގަނޑަށެވެ. މިލަނޑު ތިންޕޫ ސިޓީގެ ކީޕަރު މަތަކުރުމަށް މަސައްކަތް ކުރިނަމަވެސް، ކީޕަރުގެ އަތުގައި ޖެހިފައި ބޯޅަވަނީ ގޯލް


Bali control koh Lanka in lockdown uvaalaifi\nލަންކާގައި ކޮވިޑް-19 ޖެހުނު މީހުންގެ އަދަދު ގާތްގަނޑަކަށް 2،000 އަށް ވަނީ އަރާފަރައިފައި -- ފޮޓޯ: އޭއެފްޕީ\nކޮލޮމްބޯ (ޖޫން 28) - މުޖުތަމައުގެ ތެރޭގައި ކޮވިޑް-19 ފެތުރުން ކޮންޓްރޯލްކޮށް، މިއަދުން ފެށިގެން ސްރީލަންކާގައި އަޅާފައިވާ ލޮކްޑައުން އުވާލެވިފައިވާކަމަށް އެ ގައުމުގެ ރައީސް ގޮތާބޭ ރާޖަޕަކްސަ އިއުލާނު ކުރައްވައިފި އެވެ.\nކޮވިޑް-19 ފެތުރެން ފެށުމާ ގުޅިގެން، ލަންކާ ލޮކްޑައުންކުރީ މިދިއަ މާޗް މަހުގެ 20 ވަނަ ދުވަހު އެވެ. ނަމަވެސް، ބަލި ފެތުރޭ މިންވަރު ކޮންޓްރޯލް ކުރެވެން ފެށުމާއެކު، ފާއިތުވި ދެ މަސް ދުވަހުގެ ތެރޭގައި ލަންކާ ސަރުކާރުން ދިއައީ ލޮކްޑައުނަށް ލުއިތަކެއް ދެމުންނެވެ.\nނަމަވެސް، މިދިއަ މަހުގެ ފަހު ކޮޅު، ބަލީގެ ކޭސްތައް ފެންނަ މިންވަރު އިތުރުވުމާއެކު އަނެއްކާވެސް ފިޔަވަޅުތައް ހަރުކަށި ކުރި އެވެ. އެގޮތުން، ފަހުން ކޭސްތައް ފެނިފައިވަނީ، އަނބުރާ ގައުމަށް ގެނައި މެދުއިރުމަތީގައި ވަޒީފާ ކުރަމުންދިއަ ލަންކާ ރައްޔިތުންގެ ކިބައިންކަމަށް ސިއްހީ ބޭފުޅުން ވަނީ ވިދާޅުވެފަ އެވެ.\nއަދި ފަހުން ލަންކާގެ ނޭވީ ކޭމްޕަކުން އެ ބައްޔަށް ޕޮޒިޓިވް ކޭސްތައް ފެނުމާއެކު، އެ ކޭމްޕުވެސް ލޮކްޑައުންކޮށް، އިތުރަށް އެ ބަލި ފެތުރިގެން ދިއުން މިހާރު ހުއްޓުވިފައިވާކަމަށް ކަމާބެހޭ ސިއްހީ އިދާރާއިން ވަނީ ބުނެފަ އެވެ.\n"މިއަދުން ފެށިގެން ލޮކްޑައުން ވަނީ އެކީގައި އުވާލެވިފައި،" ރައީސް އޮފީހުން ނެރުނު ބަޔާނެއްގައި ރާޖަޕަކްސަ ވަނީ ވިދާޅުވެފަ އެވެ.\nލަންކާގައި ކޮވިޑް-19 ޖެހުނު މީހުންގެ އަދަދު 2،000 އަށް އަރާފައިވާއިރު، އޭގެ ތެރެއިން މިހާތަނަށް 11 މީހަކު ވަނީ މަރުވެފަ އެވެ.\nކޮވިޑް-19 ފެތުރުން ހުއްޓުވުމަށް މިދިއަ މާޗު މަހުން ފެށިގެން ބޭރު ގައުމުތަކުގެ މީހުން އެތެރެވުން މަނާކޮށް ލަންކާގެ ހުރިހާ އެއާޕޯޓުތައް ވަނީ ބޭރުގެ ފްލައިޓުތަކަށް ބަންދު ކޮށްފަ އެވެ.\nނަމަވެސް، ކުރިން ތާވަލް ކުރި ގޮތަށް އޯގަސްޓް މަހުގެ އެއް ވަނަ ދުވަހުގެ ކުރިން، ސްރީލަންކާގެ އެއާޕޯޓުތައް ހުޅުވާލަން މަސައްކަތް ކުރަމުން އަންނަކަމަށް ސަރުކާރުން ވަނީ ބުނެފަ އެވެ.\nސްރީލަންކާގެ ބޯޑަރުތައް އަލުން ދުނިޔެއަށް ހުޅުވާލާއިރު، ލަންކާއަށް އެތެރެވާ ޓޫރިސްޓުން ތިން ފަހަރު މަތިން އެ ބައްޔަށް ޓެސްޓު ކުރަން އެ ގައުމުން ވަނީ ނިންމައިފަ އެވެ.


Aarashugai Raees ah imaaraatheh hedhee CSR ge dhashun: Minister | Mihaaru\nއާރަށުގައި ރައީސަށް އިމާރާތެއް ހެދީ ސީއެސްއާރުގެ ދަށުން: މިނިސްޓަރު\nރައީސް ޔާމީން ދިރިއުޅުއްވަން އާރަށުގައި ސިފައިން ހެދި ގެކޮޅު.\nރައީސް އަބްދުﷲ ޔާމީން، ހަފުތާ ބަންދާއި ޗުއްޓީ ދުވަސްތަކުގައި ދިރިއުޅުއްވަން އާރަށުގައި ސިފައިން އިމާރާތެއް ހެދީ ސީއެސްއާރްގެ ދަށުން ކަމަށް ޑިފެންސް މިނިސްޓަރު އާދަމް ޝަރީފު މިއަދު ވިދާޅުވެއްޖެ އެވެ.\nސިފައިންނާއި ޑިފެންސް މިނިސްޓްރީން ފާއިތުވި ފަސް އަހަރުގެ ތެރޭގައި ކުރި މަސައްކަތްތަކާ ގުޅޭ މައުލޫމާތު ދިނުމަށް ބޭއްވި ނޫސް ކޮންފަރެންސެއްގައި، ނޫސްވެރިއަކު ކުރި ސުވާލަކަށް ޖަވާބު ދެއްވަމުން މިނިސްޓަރު ވިދާޅުވީ އާރަށުގައި އިމާރާތްތައް ހަދަނީ އެ އިރެއްގައި ހުންނަވާ ވެރިއަކު ބޭނުންކުރެއްވުމަށް ކަމަށެވެ. އެހެންވެ ފާއިތުވި އަހަރުތަކުގައި އާރަށުގައި ހުރިހާ ކަމެއް ކޮށްފައިވާނީ ރައީސް އޮފީހާއި އެމްއެންޑީއެފް ގުޅިގެން ކަމަށް ވިދާޅުވި އެވެ.\nއާރަށުގައި ރައީސް ޔާމީން ދިރިއުޅުއްވަން އިމާރާތެއް ހެދީ ސީއެސްއާރްގެ ދަށުން ކަމަށް ވިދާޅުވިއަސް އެކަމުގެ ތަފްސީލެއް ނުދެއްވަ އެވެ.\n"އެ މަސައްކަތަށް ކުރެވުނު ހަރަދު މިހާ ހިސާބަށް ކުރެވިފައިވާނީ ސީއެސްއާރްގެ ދަށުން،" މިނިސްޓަރު ވިދާޅުވި އެވެ.\n"އެއީ އަބަދު ވެސް ވެރިކަމަށް ވަޑައިގަންނަވާ ބޭފުޅަކު ބޭނުންކުރައްވަން ހުންނަ ތަނެއް. އެހެންވެ އެ ތަންތަނުގައި ގާއިމްކުރެވޭ ތަކެއްޗަކީ ދައުލަތުގެ ތަކެތި. އެއްޗެހި ބޭނުންކުރެވިގެން ދާނީ އެ އިރެއްގައި ވެރިކަމަށް ވަޑައިގަންނަވާ ބޭފުޅުން ބޭނުންކުރައްވާ ތަކެތީގެ ގޮތުގައި،" އާދަމް ޝަރީފު ވިދާޅުވި އެވެ.\nސިފައިންގެ ބެލުމުގެ ދަށުގައި އޮންނަ އާރަށުގައި ހެދި އިމާރާތުގެ ފޮޓޯތައް އާއްމުކުރެއްވީ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފު ކުރެއްވި ޓްވީޓެއްގަ އެވެ. ފޮޓޯ އިން ފެންނަނީ، އާރަށުގައި ޓެރަސްއަކާ އެކު ތިން ބުރި އަށް ހަދާފައިވާ އިމާރާތެކެވެ.\nއެ ފޮޓޯ އާއްމުވުމާއެކު ސޯޝަލް މީޑިއާގައި ރައީސް ޔާމީނަށް ދަނީ ފާޑުކިޔުންތައް އަމާޒުވަމުންނެވެ. އެ ފާޑުކިޔުންތަކަށް ރައްދު ދެއްވައި ރައީސް އޮފީހުގެ ތަރުޖަމާނު އިބްރާހިމް މުއާޒު ވިދާޅުވީ ފަސް އަހަރުގެ ދައުރު ފުރިހަމަ ކުރައްވައި ވަޑައިގަންނަވާނީ، އާރަށުގައި ހެދި ގެކޮޅު ހިއްޕަވައިގެން ނޫން ކަމަށެވެ.\nރައީސް ޔާމީނާއި އެ މަނިކުފާނުގެ އާއިލާ މިހާރު ދިރިއުޅުއްވަނީ ހިލާލީގޭގަ އެވެ. ވެރިކަމާ ހަވާލުވެވަޑައިގަތުމަށް ފަހު ކުރިން އެ މަނިކުފާނު އުޅުއްވަމުން ގެންދެވީ އަމިއްލަ ގެކޮޅު ދޫވެހީގަ އެވެ. ރައީސަކު ދިރިއުޅުއްވަން އެކަށީގެންވާ މިންވަރަށް އެ ތަނުގައި ސަލާމަތާއި ރައްކާތެރިކަން ގާއިމްކުރަން، އެތަން މަރާމާތުކުރަން ދައުލަތުގެ ބަޖެޓުން ބޮޑު ހޭދައެއް ވެސް ހިނގި އެވެ. އަދި މާދަމާ ރައީސް ޔާމީން ހިލާލީގެ ދޫކުރައްވައި އެ މަނިކުފާނުގެ އަމިއްލަ ގެކޮޅު، ހ. ދޫވެހި އަށް ބަދަލުވެވަޑައިގަންނަވާނެ އެވެ.\nޑިފެންސް މިނިސްޓްރީ ރައީސް އަބްދުﷲ ޔާމީން މެމްބަރު އާދަމް ޝަރީފް (މަޑުއްވަރި)\n27 ކޮމެންޓް, 73 ރިއެކްޝަންސް\nމީނާ މަޖިލީހަށް ކުރިމަތިލަނީ އަނެއްކާ ސީއެސްއާރުގެ ދަށުންބާ؟\nސީ.އެސް.އާރު އަކީ:- 1. ކޯޕޮރޭޓް ސޯޝަލް ރެސްޕޮންސިބިލިޓީ؟ 2. ކޮރަޕްޓް ސިސްޓެމަޓިކް ރަބިޝް؟\nއެޚަބަރާއި ގުޅިގެން ގިނަ މީހުން ފާޑުކީ މަހޭއަށް. އެކަމަކު ތިބުނީ ޔާމީނަށް ފާޑުކީއޭ. މިހުންނަނީ ނޫސްވެރިން ފަތުރާ ދޮގުވާހަކަ. މިހާރުގައި އެޚަބަރު ޖެހުމުން އެންމެން ވެސް މަހޭއަށް ފާޑުކީ.\nސީއެސްއާރު ގެ މާނަވެސް ނޭގޭ މީހެއްތަ މީ. މިއޮތީ ބޮޑު ޖަރީމާއެއް ހިންގާފަ\nމީނައަށް ސީއެސްއާރު އެއީ ކޯނޗެއްކަން އިނގޭބާ؟\nސީއެސްއާރުގެ ދަށުންތޯ، މަތިންތޯ، އަރިމަތިންތޯ؟\nބޮޑު ދޮގެއް އެތަން ހެދީ ދައުލަތުން ހަރަދު ކޮށްގެން\nސީ.އެސް. އާރު ގެ ދަށުން މަށަށް ގޭކުލި 1 އެއް އަހަރު ވަންދެން ދައްކާލަ ދީބަލަ. ސީ. އެސް. ޢާރު ބަޖެޓަކީ ރައީސުންނަށް ގަނޑުވަރު އަޅާދޭ ބަޖެޓެއްތޯ\nބައްލަވަ ސީއެސްއާރުގެ ދަށުންނޫންތޯ ބީއެމްޑަބްލިއު ކާރާއި ، އަގުބޮޑު އަނގޮޓިއާއި، ކަޅު ދަބަސްތަކުގަ ދޫވެއްސަށް އަދީބުމެން އޭރު ފައިސާވެސް ފޮނުވީ..\nލޮލް. ސީޢެސްއާރު ރާއްޖޭގަ މާނަ ކުރާ ގޮތް ހާދަ ތަފާތޭ.


ފުރަތަމަ ރެޒިޑެންޝަލް ޓްރީޓްމަންޓް ސެންޓަރުގެ ބިންގާ އަޅައިފި - GOV.MV\nޚަބަރު ފުރަތަމަ ރެޒިޑެންޝަލް ޓްރީޓްމަންޓް ސެންޓަރުގެ ބިންގާ އަޅައިފި\nފުރަތަމަ ސެންޓަރު ޢިމާރާތްކުރަނީ ދ.ކުޑަހުވަދޫގައި\nޝާއިޢުކުރީ : 26 ނޮވެމްބަރު 2021\nއެންމެފަހުން އަދާހަމަކުރީ : 26 ނޮވެމްބަރު 2021\nކުޑަކުދިންގެ އަދުލުގެ ޤާނޫނުގައި ބަޔާންކުރާ ރެޒިޑެންޝަލް ޓްރީޓްމަންޓް ސެންޓަރުގެ ބިންގާ އަޅައިފިއެވެ. ޤާނޫނުގެ 80 ވަނަ މާއްދާގެ 1 ގައި ބަޔާންކުރާ ފުރަތަމަ ރެޒިޑެންޝަލް ޓްރީޓްމަންޓް ސެންޓަރު އަޅަނީ ދ.ކުޑަހުވަދޫގައެވެ. ބިންގާ އަޅުއްވައިދެއްވީ މިނިސްޓަރ އޮފް ހޯމްއެފެއާޒް ޢިމްރާން ޢަބްދުاللهއެވެ.\nމިސެންޓަރަކީ ކުށުގެ ވެށްޓަށް ހުށަހެޅިފައިވާ ކުޑަކުދިންގެ ތެރެއިން މުޖުތަމައުން އެކަހެރިކޮށްގެން, އިސްލާހުކޮށް މުޖުމަތައަށް އަނބުރާ ނެރުމަށްޓަކައި ބޭނުންވާ ޕްރޮގްރާމްތައް ހިންގުމަށް ސަރުކާރުން އިމާރާތް ކުރާ ސެންޓަރެކެވެ. އަދި ކޯޓް އަމުރުގެ ދަށުން ވަކި މުއްދަތަކަށް އެކަހެރިކޮށް އެކުދިންނަށް ރައްކާތެރިކަން ދިނުމާއެކު އެކުދިން އިސްލާހުކޮށް އަނބުރާ މުޖުތަމައަށް ގެނައުމުގެ އިންތިޒާމްވެސް ހަމަޖައްސާނީ މިމަރުކަޒުގައެވެ.\nމިފަދަ ކުދިންނަކީ ކުށުގެ ރެކޯޑަށް ބަލައި މުޖުތަމައުގައި ބައިތިއްބައިގެން އިސްލާހު ކުރުމުގެ މަސައްކަތް ނުކުރެވޭ ގިންތީގެ ކުދިންނެވެ. މި މަރުކަޒުގައި ކުދިން ތިބޭނީ އެކުދިން ފުރިހަމަ ކުރަންޖެހޭ ޕްރޮގްރާމްތައް ފުރިހަމަ ކޮށް ނިމެންދެންނެވެ.\nދެބުރި އިމާރާތެއްގެ ގޮތުގައި ދ.ކުޑަހުވަދޫގައި އިމާރާތްކުރާ ފުރަތަމަ ސެންޓަރުގެ މަސައްކަތް ހަވާލުކޮށްފައިވަނީ ވީ. އަވާ އިންވެސްޓްމަންޓް ޕްރައިވެޓް ލިމިޓެޑާއެވެ. މަސައްކަތް ހަވާލުކޮށްފައިވަނީ 450 ދުވަހުގެ ތެރޭގައި ނިންމާގޮތަށެވެ. މިއީ އެކާވީސް މިލިއަން ހަލައްކަ އަށްވުރެ ގިނަ ރުފިޔާގެ މަޝްރޫޢެކެވެ.\nކުޑަހުވަދޫގައި އިމާރާތްކުރާ ރެޒިޑެންޝަލް ޓްރީޓްމަންޓް ސެންޓަރުގެ މަސައްކަތް ހަވާލުކުރުމުގެ އެއްބަސްވުމުގައި މިނިސްޓްރީ އޮފް ހޯމް އެފެއާޒް އާއި ވީ. އަވާ އިންވެސްޓްމަންޓް ޕްރައިވެޓް ލިމިޓެޑާ ދެމެދު ސޮއިކުރީ މިދިޔަ ސެޕްޓެމްބަރ 27 ގައެވެ. މި މަރުކަޒު ގާއިމް ކުރުމަށް ހަމަޖެހިފައިވާ ބިން އެކުންފުންޏާ ހަވާލުކުރީ މިދިޔަ އޮކްޓޯބަރ މަހުގެ ތިން ވަނަ ދުވަހުއެވެ.


Qaanoonee inthah fahana alhai nudhiumah fisal govaalahhvaifi. - vNews.mv\nޤާނޫނީ އިންތައް ފަހަނައަޅައި ނުދިއުމަށް ފައިސަލް ގޮވާލައްވައިފި\nއަލީ ސުލައިމާން 26 August 2018, 12:21\nއިލެކްޝަންސް ކޮމިޝަނާއި ދައުލަތުގެ މުއައްސަސާތަކުން ޤާނޫނީ ގޮތުން ލިބިފައިވާ ބާރުތަަކުގެ ބޭރުން ކަންކަން ނުކުރެއްވުމަށް ގުޅިފައިވާ ޕާޓީތަކުގެ ރިޔާސީ ކެންޑޑޭޓުގެ ރަނިންމޭޓު ފައިސަލް ނަސީމް ގޮވާލައްވައިފިއެވެ.\nފައިސަލް ނަސީމް މިކަމަށް ގޮވާލެއްވީ އެމަނިކުފާނު މިއަދުު ފެއްޓެވި ށ އަތޮޅަށް ފެއްޓެވި ދަތުރުފުޅުގައި، އެރަށުގައި ގުޅިފައިވާ ޕާޓތަކުގެ ޖަގަހަ ހުޅުއްވައި ދެއްވައި ދެއްކެވި ވާހަކަފުޅުގައެވެ.\nފައިސަލް ނަސީމް ވިދާޅުވީ، މިއަދު ރައްޔިތުން ތިބީ ވަރަށް ބޮޑު ނުތަނަވަސް ކަމަކާއި ސުވާލުތަކެއްގެ ތެރޭގައިކަމަށެވެ. މިގޮތުން ރައްޔިތުން ލާ ވޯޓާއި އެެއްގޮތަށް ނަތީޖާ ނުކުންނާނޭ ކަމާއި މެދުވެސް ސުވާލު ކުރާކަމަަށެވެ.\nފައިސަލް ނަސީމް ވިދާޅުވީ، ސަރުކާރުން ރައްޔިތުންނަށް އެކި ގޮތްގޮތުން ބިރުދައްކަމުން ދާކަމަށާއި އެތުހުމަތުތަކާއި ސުވާލުތައް އުފެދެމުން ދަނީ އެހެންވެ ކަމަށެވެ. އަދި ތަރައްޤީގެ ނަމުގައި ސަރުކާރުން ދަނީ ރައްޔިތުންނަށް ކަންކަން އޮޅުވާލައި ރައްޔިތުންގެ ލޮލުގައި އަނދުން އަޅުވަމުން ކަމުގައިވެސް ފައިސަލް ނަސީމް ވިދާޅުވިއެވެ.\n"އަޅުގަނޑު ގޮވާލަން ބޭނުންވަނީ އިލެކްޝަންސް ކޮމިޝަނާއި ދިވެހި ދައުލަތުގެ އެންމެހާ މުއައްސަސާތަކަށް، ޤާނޫނު އަސާސީ އާއި ޤާނޫތަކުން ލިބިދޭ ބާރުތައް ފިޔަވައި، އެހެން އެއްވެސް ބާރެއްގެ ބޭނުމެއް ކޮށްގެން ނުވާނެ." ފައިސަލް ވިދާޅުވިއެވެ.\nފައިސަލް ވިދާޅުވީ ޙަޤިޤީ ބާރުވެރިންނަކީ ދިވެހިރައްޔިތުން ކަމަށާއި ދިވެހިޤައުމުގެ ކަންކަން ނިމިގެންދާން ވާނީ ދިވެހި ރައްޔިތުން ބޭނުންވާ ގޮތަށް ކަމަށެވެ. އެ ހައްޤު ޤާނޫނު އަސާސީން ލިބިދީފައި ވަނީ ދިވެހި ރައްޔިތުންނަށް ކަމަށާއި އެއީ ނިގުޅައި ގަނެވޭނެ ހައްޤެއް ނޫންކަމުގައި ފައިސަލް ވިދާޅުވިއެވެ.\nފައިސަލް ށ އަތޮޅަށް މިއަދު ފެއްޓެވި މިދަތުރުފުޅުގައި މެންދުރުފަހު ވަނީ ށ ގޮއިދޫއަށްވެސް ވަޑައިގެންފައެވެ. އެރަށުންވެސް އެމަނިކުފާނަށް ހޫނު މަރުހަބާއެއް ދަންނަވާފައި ވާއިރު، ށ އަތޮޅަށް މިއަދު ފެއްޓެވި މިދަތުރުފުޅުގައި މިރޭ މަޑު ކުރައްވާނީ އެއަތޮޅު މިލަންދޫގައެވެ.\nމިލަންދޫައި މިރޭ ގުޅިފައިވާ ޕާޓީތަކުގެ ޚާއްސަ ޖަލްސާއެއް ބާއްވާނެއެވެ.\nގުޅިފައިވާ ސިޔާސީ ޕާޓީތަކުގެ ރިޔާސީ ކެނޑިޑޭޓުގެ ރަނިންމޭޓު ފައިސަލް ނަސީމް ށ އަތޮޅަށް މިއަދު ފެއްޓެވި ދަތުރުފުޅު ނިންމަވާލައްވާނީ އަންގާރަ ދުވަހު އެވެ. މިދަތުރުފުޅުގައި އެއަތޮޅުގެ7ރަށަކަށް ފައިސަލް ވަޑައިގަންނަވާނެއެވެ.


ދިވެހި ::الطلاق - އައްތަލަޤް\n﴿١﴾ يَا أَيُّهَا النَّبِيُّ إِذَا طَلَّقْتُمُ النِّسَاءَ فَطَلِّقُوهُنَّ لِعِدَّتِهِنَّ وَأَحْصُوا الْعِدَّةَ ۖ وَاتَّقُوا اللَّهَ رَبَّكُمْ ۖ لَا تُخْرِجُوهُنَّ مِن بُيُوتِهِنَّ وَلَا يَخْرُجْنَ إِلَّا أَن يَأْتِينَ بِفَاحِشَةٍ مُّبَيِّنَةٍ ۚ وَتِلْكَ حُدُودُ اللَّهِ ۚ وَمَن يَتَعَدَّ حُدُودَ اللَّهِ فَقَدْ ظَلَمَ نَفْسَهُ ۚ لَا تَدْرِي لَعَلَّ اللَّهَ يُحْدِثُ بَعْدَ ذَٰلِكَ أَمْرًا އޭ ނަބިއްޔާއެވެ! ތިޔަބައިމީހުން އަނބިން ވަރިކުރާނަމަ، ފަހެ، އެކަނބަލުންގެ عدّة އަށް (ފެށޭގޮތުގައި ސުންނީ ވަރިޔަކުން) ތިޔަބައިމީހުން އެކަނބަލުން ވަރިކުރާށެވެ! އަދި ތިޔަބައިމީހުން عدّة ގުނާހަމަކުރާށެވެ! އަދި ތިޔަބައިމީހުންގެ ވެރި اللَّه އަށް، ތިޔަބައިމީހުން تقوى ވެރިވާށެވެ! ތިޔަބައިމީހުން އެކަނބަލުންގެ ގެތަކުން އެކަނބަލުން ނުނެރޭށެވެ! އަދި އެކަނބަލުންވެސް ނުނިކުންނަ ހުށިކަމެވެ! ފާޅުވެ ހުތުރުކަން ބޮޑުވެގެންވާ ފާފަޔެއް އެކަނބަލުން ގެނެސްފިއްޔާ މެނުވީއެވެ. އަދި އެއީ، اللَّه ކަނޑައަޅުއްވާފައިވާ އިންތަކެވެ. އަދި اللَّه ކަނޑައަޅުއްވާފައިވާ އިންތައް ފަހަނަޅައިދާމީހާ (ދަންނާށެވެ!) ފަހެ، އެމީހާގެ އަމިއްލަ نفس އަށް އެމީހާ އަނިޔާވެރިވެއްޖެކަން ކަށަވަރެވެ. އެއަށްފަހު (އެބަހީ: ވަރިކުރުމަށްފަހު) اللَّه އެހެންގޮތެއް މެދުވެރިކުރައްވައިފާނެކަންވެސް ތިބާޔަކަށް ނޭނގެތެވެ.\n﴿٢﴾ فَإِذَا بَلَغْنَ أَجَلَهُنَّ فَأَمْسِكُوهُنَّ بِمَعْرُوفٍ أَوْ فَارِقُوهُنَّ بِمَعْرُوفٍ وَأَشْهِدُوا ذَوَيْ عَدْلٍ مِّنكُمْ وَأَقِيمُوا الشَّهَادَةَ لِلَّهِ ۚ ذَٰلِكُمْ يُوعَظُ بِهِ مَن كَانَ يُؤْمِنُ بِاللَّهِ وَالْيَوْمِ الْآخِرِ ۚ وَمَن يَتَّقِ اللَّهَ يَجْعَل لَّهُ مَخْرَجًا ފަހެ، އެކަނބަލުންގެ عدّة ހަމަވުމާ ގާތްވެއްޖެހިނދު، ހެޔޮގޮތުގައި ތިޔަބައިމީހުން އެކަނބަލުން ހިފަހައްޓާށެވެ! (އެބަހީ: ކާވެނި رجوع ކުރާށެވެ!) ނުވަތަ ހެޔޮގޮތުގައި އެކަނބަލުންނާ ވަކިވާށެވެ! އަދި ތިޔަބައިމީހުންގެ ތެރެއިން عدل ވެރި ދެމީހުން ހެކިކުރާށެވެ! އަދި اللَّه އަށްޓަކައި ތިޔަބައިމީހުންގެ ހެކިބަސް އަދާކުރާށެވެ! اللَّه އަށާއި، آخرة ދުވަހަށް إيمان ވާ މީހުންނަށް نصيحة ދެއްވާފައިވާ ގޮތަކީ އެއީއެވެ. އަދި اللَّه އަށް تقوى ވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ.\n﴿٣﴾ وَيَرْزُقْهُ مِنْ حَيْثُ لَا يَحْتَسِبُ ۚ وَمَن يَتَوَكَّلْ عَلَى اللَّهِ فَهُوَ حَسْبُهُ ۚ إِنَّ اللَّهَ بَالِغُ أَمْرِهِ ۚ قَدْ جَعَلَ اللَّهُ لِكُلِّ شَيْءٍ قَدْرًا އަދި ހީވެސްނުކުރާފަދަ ގޮތްގޮތުން އެކަލާނގެ އޭނާޔަށް رزق ދެއްވާނެތެވެ. އަދި اللَّه އަށް وكيل ކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ. ހަމަކަށަވަރުން، اللَّه އީ، އެކަލާނގެ أمر ފުޅު ހިންގަވައި، ފުރިހަމަކުރައްވާ ރަސްކަލާނގެއެވެ. ހަމަކަށަވަރުން، اللَّه ކޮންމެ އެއްޗަކަށް މިންވަރެއް ކަނޑައަޅުއްވާފައިވެއެވެ.\n﴿٤﴾ وَاللَّائِي يَئِسْنَ مِنَ الْمَحِيضِ مِن نِّسَائِكُمْ إِنِ ارْتَبْتُمْ فَعِدَّتُهُنَّ ثَلَاثَةُ أَشْهُرٍ وَاللَّائِي لَمْ يَحِضْنَ ۚ وَأُولَاتُ الْأَحْمَالِ أَجَلُهُنَّ أَن يَضَعْنَ حَمْلَهُنَّ ۚ وَمَن يَتَّقِ اللَّهَ يَجْعَل لَّهُ مِنْ أَمْرِهِ يُسْرًا އަދި ތިޔަބައިމީހުންގެ އަންހެނުންކުރެ حيض ން އުންމީދު ކެނޑިފައިވާ މީހުންނާމެދު (އެބަހީ: عدّة އިން ކެނޑިފައިވާ އަންހެނުންނާމެދު) ތިޔަބައިމީހުން ޝައްކުކުރާނަމަ، ފަހެ، އެކަނބަލުންގެ عدّة އަކީ، އަދި حيض ނުވާ މީހުންގެ عدّة އަކީވެސް ތިންމަސް ދުވަހެވެ. އަދި މާބަނޑު އަންހެނުންގެ عدّة އަކީ، އެކަނބަލުން ބަނޑުގައިވާ ދަރި ވިހެއުމެވެ. އަދި اللَّه އަށް تقوى ވެރިވާމީހާ (ދަންނާށެވެ!) އޭނާގެ ކަންތަކުގައި އެކަލާނގެ އޭނާޔަށް ފަސޭހަކަން ލައްވާނެތެވެ.\n﴿٥﴾ ذَٰلِكَ أَمْرُ اللَّهِ أَنزَلَهُ إِلَيْكُمْ ۚ وَمَن يَتَّقِ اللَّهَ يُكَفِّرْ عَنْهُ سَيِّئَاتِهِ وَيُعْظِمْ لَهُ أَجْرًا އެއީ ތިޔަބައިމީހުންނަށް اللَّه ބާވައިލެއްވި، އެކަލާނގެ أمر ފުޅެވެ. އަދި اللَّه އަށް تقوى ވެރިވެއްޖެމީހާ (ދަންނާށެވެ!) އެކަލާނގެ އޭނާގެ ކިބައިން އޭނާގެ ކުށްތައް ފުއްސަވާނެތެވެ. އަދި އެކަލާނގެ އޭނާއަށް ދަރުމަ ބޮޑުކުރައްވާނެތެވެ.\n﴿٦﴾ أَسْكِنُوهُنَّ مِنْ حَيْثُ سَكَنتُم مِّن وُجْدِكُمْ وَلَا تُضَارُّوهُنَّ لِتُضَيِّقُوا عَلَيْهِنَّ ۚ وَإِن كُنَّ أُولَاتِ حَمْلٍ فَأَنفِقُوا عَلَيْهِنَّ حَتَّىٰ يَضَعْنَ حَمْلَهُنَّ ۚ فَإِنْ أَرْضَعْنَ لَكُمْ فَآتُوهُنَّ أُجُورَهُنَّ ۖ وَأْتَمِرُوا بَيْنَكُم بِمَعْرُوفٍ ۖ وَإِن تَعَاسَرْتُمْ فَسَتُرْضِعُ لَهُ أُخْرَىٰ ތިޔަބައިމީހުންގެ ތަނަވަސްކަން ހުރިވަރަކުން ތިޔަބައިމީހުން އުޅޭ ތަނެއްގައި އެކަނބަލުން (އެބަހީ: ވަރިކޮށްފައި، عدّة ގައި ތިބޭ އަންހެނުން) ބައިތިއްބާށެވެ! އަދި އެކަނބަލުންނަށް ދަތިކުރުމަށްޓަކައި، ތިޔަބައިމީހުން އެކަނބަލުންނަށް ގެއްލުން ނުދޭށެވެ! އަދި މާބަނޑު އަންހެނުން ކަމުގައި އެކަނބަލުން ވެއްޖެނަމަ، ފަހެ، އެކަނބަލުން ދަރި ވިހައިފުމަށް ދާނދެން ތިޔަބައިމީހުން އެކަނބަލުންނަށް خرد ކުރާށެވެ! ފަހެ، ތިޔަބައިމީހުންނަށްޓަކައި (ތިޔަބައިމީހުންގެ ދަރިންނަށް) އެކަނބަލުން ކިރުދީފިނަމަ، ފަހެ، ތިޔަބައިމީހުން އެކަނބަލުންނަށް، އެކަނބަލުންގެ އުޖޫރަދޭށެވެ! އަދި ތިޔަބައިމީހުންގެ މެދުގައި ހެޔޮގޮތުގައި އެކަކު އަނެކަކާ مشورة ކުރާށެވެ! އަދި ތިޔަބައިމީހުންނަށް ދަތިވެއްޖެނަމަ، އޭނާޔަށްޓަކައި، ފަހެ، (އެކުއްޖާޔަށް) އެހެން އަންހެނަކު ކިރުދޭނީއެވެ.\n﴿٧﴾ لِيُنفِقْ ذُو سَعَةٍ مِّن سَعَتِهِ ۖ وَمَن قُدِرَ عَلَيْهِ رِزْقُهُ فَلْيُنفِقْ مِمَّا آتَاهُ اللَّهُ ۚ لَا يُكَلِّفُ اللَّهُ نَفْسًا إِلَّا مَا آتَاهَا ۚ سَيَجْعَلُ اللَّهُ بَعْدَ عُسْرٍ يُسْرًا ތަނަވަސްކަމުގެ ވެރިޔާ، އޭނާގެ ތަނަވަސްކަންހުރި މިންވަރަކުން ހޭދަކުރާހުށިކަމެވެ! އަދި އެމީހެއްގެ رزق ދަތިކުރައްވާފައިވާ މީހާ، ފަހެ، އެމީހާޔަށް اللَّه ދެއްވި އެއްޗަކުން ހޭދަކުރާހުށިކަމެވެ! އެއްވެސް نفس އަކަށް، އެ نفس އަކަށް ދެއްވާފައިވާ އެއްޗެއްގެ މިންވަރުން މެނުވީ، اللَّه تكليف އެއް ނުޖައްސަވަތެވެ. ދަތިކަމަކަށްފަހު، ފަސޭހަކަމެއް، اللَّه ލައްވާހުށްޓެވެ.\n﴿٨﴾ وَكَأَيِّن مِّن قَرْيَةٍ عَتَتْ عَنْ أَمْرِ رَبِّهَا وَرُسُلِهِ فَحَاسَبْنَاهَا حِسَابًا شَدِيدًا وَعَذَّبْنَاهَا عَذَابًا نُّكْرًا އެ ރަށްރަށުގެ أهل ވެރިން އެއުރެންގެ ވެރިރަސްކަލާނގެ أمر ފުޅަށާއި، އެކަލާނގެ رسول ންނަށް ނުކިޔަމަންތެރިވީ ކިތައްކިތައް ރަށްހެއްޔެވެ؟ ފަހެ، ތިމަންރަސްކަލާނގެ އެއުރެންނާ މެދުގައި ގަދަވެގެންވާ حساب އަކުން حساب ބައްލަވައި، ބިރުވެރި عذاب އަކުން، އެއުރެންނަށް عذاب ދެއްވީމެވެ.\n﴿٩﴾ فَذَاقَتْ وَبَالَ أَمْرِهَا وَكَانَ عَاقِبَةُ أَمْرِهَا خُسْرًا ފަހެ، އެއުރެންކުޅަ ކަންތަކުގެ ނަތީޖާގެ ރަހަ އެއުރެންނަށް ލިބުނެވެ. އަދި އެއުރެންގެ އެކަންތަކުގެ ނިމުންވީ ގެއްލުމެއް ކަމުގައެވެ.\n﴿١٠﴾ أَعَدَّ اللَّهُ لَهُمْ عَذَابًا شَدِيدًا ۖ فَاتَّقُوا اللَّهَ يَا أُولِي الْأَلْبَابِ الَّذِينَ آمَنُوا ۚ قَدْ أَنزَلَ اللَّهُ إِلَيْكُمْ ذِكْرًا اللَّه، އެއުރެންނަށްޓަކައި ގަދަވެގެންވާ عذاب އެއް ތައްޔާރުކުރެއްވިއެވެ. ފަހެ، ތިޔަބައިމީހުން اللَّه އަށް تقوى ވެރިވާށެވެ! އޭ إيمان ވެގެންތިބި ބުއްދީގެ أهل ވެރިންނޭވެ! ހަމަކަށަވަރުން، ތިޔަބައިމީހުންގެ ގާތަށް ހަނދާންކޮށްދެއްވުމެއް اللَّه ބާވައިލެއްވިއެވެ.\n﴿١١﴾ رَّسُولًا يَتْلُو عَلَيْكُمْ آيَاتِ اللَّهِ مُبَيِّنَاتٍ لِّيُخْرِجَ الَّذِينَ آمَنُوا وَعَمِلُوا الصَّالِحَاتِ مِنَ الظُّلُمَاتِ إِلَى النُّورِ ۚ وَمَن يُؤْمِن بِاللَّهِ وَيَعْمَلْ صَالِحًا يُدْخِلْهُ جَنَّاتٍ تَجْرِي مِن تَحْتِهَا الْأَنْهَارُ خَالِدِينَ فِيهَا أَبَدًا ۖ قَدْ أَحْسَنَ اللَّهُ لَهُ رِزْقًا اللَّه ގެ بيان ވެގެންވާ آية ތައް ތިޔަބައިމީހުންގެ މައްޗަށް ކިޔަވައިދެއްވާ رسول އަކު ފޮނުއްވިއެވެ. (އެއީ) إيمان ވެ، صالح عمل ކުރި މީހުން، އަނދިރިކަމުގެ ތެރެއިން އަލިކަމުގެ ތެރެޔަށް، ނެރުއްވުމަށްޓަކައެވެ. އަދި اللَّه އަށް إيمان ވެ، صالح عمل ކުރާމީހާ (ދަންނާށެވެ!) އެތަންތާނގެ ދަށުން ކޯރުތައް ހިނގަހިނގާ ހުންނަ ސުވަރުގެތަކަށް، އެކަލާނގެ އޭނާ ވައްދަވާނެތެވެ. އެތާނގައި، އެއުރެން އަބަދަށް ދެމިތިބެނިވި ގޮތުގައެވެ. ހަމަކަށަވަރުން، އެންމެ ފުރިހަމަ ގޮތުގައި اللَّه، އޭނާޔަށް رزق ދެއްވިއެވެ.\n﴿١٢﴾ اللَّهُ الَّذِي خَلَقَ سَبْعَ سَمَاوَاتٍ وَمِنَ الْأَرْضِ مِثْلَهُنَّ يَتَنَزَّلُ الْأَمْرُ بَيْنَهُنَّ لِتَعْلَمُوا أَنَّ اللَّهَ عَلَىٰ كُلِّ شَيْءٍ قَدِيرٌ وَأَنَّ اللَّهَ قَدْ أَحَاطَ بِكُلِّ شَيْءٍ عِلْمًا اللَّه އީ، ހަތް އުޑު ހެއްދެވި ރަސްކަލާނގެއެވެ. އަދި ބިމުންވެސް އެފަދަމެއެވެ. (އެބަހީ: އެކަލާނގެ ހަތް ބިން ހެއްދެވިއެވެ.) އެތަންތާނގައި އެކަލާނގެ أمر ފުޅު ހިނގަހިނގާ ހުރެތެވެ. ހަމަކަށަވަރުން اللَّه އީ، ކޮންމެ ކަމެއްގެ މައްޗަށް ކުޅަދުންވަންތަ ރަސްކަލާނގެކަމާއި، ހަމަކަށަވަރުން، اللَّه ގެ علم ފުޅު، ހުރިހާ އެއްޗެއްގެ ވަށައިގެންވާކަން ތިޔަބައިމީހުންނަށް އެނގުމަށްޓަކައެވެ.